sr S | 
SSS 


SURFERS 


VAN DIE 


TSUNAMI 


NAVORSING EN 


INLIGTINGSTEGNOLOGIE 
BINNE DIE 


GEESTESWETENSKARRE 


Burgert ASENEKAL | Susan BROKENSHA 


sb 


SURFERS 


VAN DIE 


TSUNAMI 


NAVORSING EN 


INLIGTINGSTEGNOLOGIE 
BINNE DIE 


GEESTESWETENSKAPPE 


Burgert A Senekal | Susan Brokensha 


d SUNBONANI 
SCHOLAR 


Surfers van die Tsunami — Navorsing en inligtingstegnologie binne die Geesteswetenskappe 
Uitgegee deur Sun Media Bloemfontein (Pty) Ltd. 


Druknaam: SunBonani Scholar 


Alle regte voorbehou 
Kopiereg @ 2014 Sun Media Bloemfontein 
Hierdie publikasie is deur die uitgewer aan 'n onafhanklike dubbel-blinde portuurevaluering onderwerp. 


Die skrywers en die uitgewer het alles moontlik gedoen om kopieregtoestemming te verkry vir die gebruik 
van derdepartyinhoud en om sodanige gebruik te erken. Rig alle navrae aan die uitgewer. 


Geen gedeelte van hierdie boek mag sonder die skriftelike verlof van die uitgewer gereproduseer of in 
enige vorm deur enige elektroniese, fotografiese of meganiese middel weergegee word nie, hetsy deur 
fotokopiëring, plaat-, band- of laserskyfopname, mikroverfilming, via die Internet of e-pos of enige ander 
stelsel van inligtingsbewaring of -ontsluiting. 


Menings in hierdie publikasie weerspieël nie noodwendig dié van die uitgewer nie. 


ISBN: 978-1-920382-64-3 
ISBN: 978-1-920382-65-0 
DOI: https://doi.org/10.18820/978-1-920382-65-0 


Geset in Minion Pro 12/16 
Bandontwerp, bladuitleg en produksie deur Sun Media Bloemfontein 


Navorsing en akademiese werke word onder hierdie druknaam in druk en elektroniese formaat uitgegee. 


Hierdie publikasie kan bestel word by: media@sunbonani.co.za 
Die e-boek is beskikbaar by: https://doi.org/10.18820/978-1-920382-65-0 


Inhoud 


Voorwoord N N EE EE 1 
dd il EE EE EE ONAA 4 
ling | Grootdata en die “vierde paradigma! van die wetenskap ........... 5 
'fstuk 1 | `n Omskrywing van grootdata ..uesesseessessesse see see se ee ee se ee ee 13 

LL. 2E EO EE OE EE N EE 13 
ar... AE AO EE EE 20 
13 Verskeidenheid IE EE RR PNT, EE EE OR 22 
Ee ed AE RE Ee OE OE Or, 26 
| Die implikasies van grootdata vir die wetenskap .............00008 27 

2.1 Die E 27 
2.2 Die einde van presiese datastelle issie is EER DER RE gee EG Rds 33 
2.3 Dieeindevan kousaliteit issie see ro ENE ke N ee PA ie 36 
24 RE 38 
25. Dieeindevan die se ee EE OE N EE EN eek ON 42 
2.6 Die einde van reduksionisme nd ke De EG ee Ged EE Ke ee 45 
2:7 e is Ee eg Ge de ee ER GE ie ee id 48 
stuk 3 | Dataversameling in `n era van grootdata ...sessessesse sesse see see se see 50 

31 Passiewe versameling seeks ee ee Ru be ekke ee ie Mee oe ese ie 50 
ME ol AE AE EE N EE EEA 52 
32.1 Die RE EE EE EE N Eea N 52 

322 Databasis ME ME MR EE N 57 

323 Sosiale medit sciensia abana pan E EAE E E 60 

3:3 E E 62 


Hoofstuk 4 | Rekenaargesteunde kwalitatiewe data- 
ontledingsprogrammatuur (RGKDOP): 


`n Herposisionering van kwalitatiewe navorsingsmetodes ...... 63 

Bil > ER EA EE ED 63 
42 EG OE SE HE N i s 63 
ER PA EE OE 64 

4.2.2 NVivo en verskeidenheid oues yugeek vee ie skepe onse bes Be kk ge 66 

4.3 Kritiek op die gebruik van RGKDOP ees see ese se ke Eed 67 

4.3.1 Die programmatuur word die metode ...... ees ee ee ee ee 67 

4.3.2 Vrae uan metodologiese aard ws RIDE eN ek RA n De 73 

4.3.3 NVivo se beperkte toepassing binne gegronde teorie sssi 73 

4.3.4 Die data-ontledingsafstand KO OE OE N 74 

44 ee dT TR EE N N N 76 
Hoofstuk 5 | Netwerkoutleding sesssssssissespeedd ese see dees de Re RA ee ede AA es dd 78 
Se TE EE EE EE N NE 78 
5:2 Eelere reg es eek Ge ed ees ep eg de ese pe ee 80 
e ME 81 
54 TInliptingsnerwerke EE EE RE N EE OE 83 
EE EE nerwerke RO EE RE vermont 86 
ie Eties EES oie eg ne N or ee ds Es eie ee EE 90 
5.7 Navorsing oor netwerke binne die geesteswetenskappe ..... iese sees see se ee 97 
5:8. e 99 
Hoofstuk 6 | Grootdata versameling, verwerking en ontleding ................. 100 
GE tee, EE EE EE AE EE EE iS 100 
62- AE N EE EE EE EN 102 
6:3 RE EE N 103 
64 Ontleding EE OE EE EE AE N 105 
6.3, Es AA OR ON er EE N EA 112 
ol EE EE EE OE N savos cssdsisdsisrisssos 113 
Bibliografie. siese eiseres De Ee ee Gee edge ee eie ee ese oo oe ok EE 116 


Dl! ON EE EE EO EE OE AE EE 133 


Figuur 1. 
Figuur 2. 
Figuur 3. 
Figuur 4. 
Figuur 5. 
Figuur 6. 


Figuur 7. 
Figuur 8. 
Figuur 9. 


Figuur 10. 
Figuur 11. 
Figuur 12. 


Figuur 13. 


Figuur 14. 
Figuur 15. 
Figure 16. 
Figuur 17. 
Figuur 18. 
Figuur 19. 
Figuur 20. 
Figuur 21. 
Figuur 22. 
Figuur 23. 
Figuur 24. 


Lys van figure 


Internetmaatskappye se rangordes oor die afgelope dekade ................ 
E TE EE ee bas EE e Ee E 
Die verspreiding van studies in die Afrikaanse letterkunde ................. 
Dramas wat in 1939 bestudeer Teen 
Letterkundiges wat in 1939 oor die drama gepubliseer het ................. 


Die verspreiding van werke in die Afrikaanse letterkunde 
tussen 1900 en 1978... ER ER EE ER ER ER RE ER ER ER ER RE ER Ee Ee Re Ee ee 


'n Grafiese voorstelling van `n internetadres ..... iese se sesse se se ee se se ee ee 
Milgram (1967) se verwysingsnetwerk ses Eie oe ee DERE 
Gebruiksfrekwensies in die konteks van `n hele korpus issie sesse se see 
Deeglike beskrywings met behulp van NVivo eeuse sesse sesse sk ee ek ee 
Die interaksies tussen proteine in Saccharomyces cerevisiae e, 


Die wéreldlugvaartnetwerk (Heathrow in Londen word 
interessantheidshalwe met wit aangedui) i.e ese sesse se se ee ee Ge Ge ee Ge ee 


Die verwysingsnetwerk van akademiese artikels binne die 
Afrikaanse letterkunde (2011-2012) ee ee ee ee ee ee ee ee 


Die leksikale netwerk in “Die stem” sesde He N ES N GE be ed 
Die Suid-Afrikaanse bankdirekteurnetwerk ..... iese se sesse se ee ge Ge Ge 
Die Afrikaanse literêre sisteem (1900-1029). 
Die internasionale wapenhandelnetwerk (1948-1989) „nsss 
'n Vergelyking van uitlegalBoritmies.. issie siese seksie Dene ee Re DEE ee de 
Groeperings in die internasionale wapenhandelnetwerk en 
Die hedendaagse Afrikaanse filmindustrie ....... susse sesse se se ee Ge ee 
Die filmakteurnetwerk van Willie Esterhuizen se films «0.0... 
Die hedendaagse Afrikaanse poésiesisteem in `n dubbelsirkel-uitleg ... 
Grootdata infrastruktuur ei oek n Reg k DE axsbid sebedpihusedpavnesuabces AG be 


N.Pvan Wyk Louw se loopbaan in terme van gepubliseerde werke .... 


Figure 25. 
Figuur 26. 
Figuur 27. 
Figuur 28. 


Tabel 1. 
Tabel 2. 
Tabel 3. 
Tabel 4. 
Tabel 5. 


Afrikaanse outeurs oor wie die meeste resensies geskryf is sesse ies 108 
Brink, Eybers en Louw se publikasiepatrone „nsss 109 
Dié opkoms E 110 
Wapenverskaffers tydens die oorlog in Angola 1975-1988 uo... esse 111 
lys van tabelle 
’n Lys van die top internetmaatskappye ..ssessseesssssesessessssssssrereressrsesres 7 
erte setts ditt r ED RE N 15 
Formate van dokumente RI ee EE Ee Be ott Gua 23 
Die gemiddelde pad in akteurnetwerke sies Meek Es sd Dee ie 35 
Metodes vir die ontleding van RGK in `n opvoedkundige konteks... 68 


Voorwoord 


Die tyd toe ’n groot deel van navorsing behels het dat die navorser na `n biblioteek sou 
gaan en daar gedrukte artikels sou lees en/of fotostateer, is verby. Hierdie oudmodiese 
werkswyse is nie alleen onnodig tydrowend nie, maar beteken in die Inligtingsera ook 
dat daar nie tred gehou kan word met internasionale navorsers nie, omdat daar bloot 
nie tyd is om so `n wye verskeidenheid onlangse bronne te raadpleeg as diegene wat 
wel inligtingstegnologie (IT) inspan nie. As hy nie sy navorsingsmetodes by die 21" 
eeu aanpas nie, loop die navorser die gevaar dat hy agterweé kan bly, wat beide sy 
loopbaangeleenthede en die kwaliteit van studente se onderrig direk kan beinvloed. 

In die 21ste eeu is aanpasbaarheid `n beslissende faktor vir sukses, ook in die 
akademiese milieu. Aanpassing by tegnologie is nie opsioneel nie: dit is `n voorvereiste 
vir effektiewe werksverrigting. Papp en Alberts (1997:iii) het reeds in 1997 gewaarsku 
dat ons sukses as individue, families, organisasies, gemeenskappe en samelewings meer 
as ooit sou afhang van ons vermoë om aan te pas, in byna reële tyd, by die toenemend 
komplekse en dinamiese situasies wat kenmerkend van die Inligtingsera is. Nietemin 
bestaan daar soms `n algemene onwilligheid om hiervolgens aan te pas, indien dit nie 
selfs op `n vyandige, of ten minste agterdogtige, houding jeens tegnologie neerkom 
nie. "pn Ervare navorser het byvoorbeeld by geleentheid teenoor een van die outeurs 
opgemerk dat die internet oppervlakkig is en dus nie geskik vir wetenskaplike navorsing 
nie. Só `n persepsie hou nie rekening met die groot hoeveelheid akademiese publikasies 
wat aanlyn beskikbaar is nie, en skeer alle bronne wat aanlyn gevind word oor die kam 
van Wikipedia (wat op sigself ook nie noodwendig onbetroubaar is nie). Tegnologie 
kom wel met vele probleme, maar desnieteenstaande is dit deel van ons lewe en ons kan 
dit nie ignoreer nie. 

Een van die belangrikste hulpmiddels wat die navorser dus onder die knie moet 
kry, is die internet. Soos Dolowitz, Buckler en Sweeney (2008:39) opmerk, kan enige 
navorsingsprojek baat vind by die gebruik van die internet, al is dit bloot om primêre 
en sekondêre bronne vinniger op te spoor. Bronne wat in digitale formaat beskikbaar is, 
kan deur middel van die internet opgespoor word, sowel as die fisiese ligging van bronne 
waarvan daar nie digitale weergawes bestaan nie (byvoorbeeld die meerderheid ouer 
Afrikaanse boeke). Die gebruik van digitale bronmateriaal word hier sterk aanbeveel, 
want dit stel die navorser in staat om vinniger en akkurater met groot hoeveelhede 
inligting om te gaan. Jockers (2013) sluit nie verniet sy boek af met `n pleidooi dat 
kopieregprobleme uitgesorteer moet word ten einde die ontleding van digitale 

bronmateriaal te bemiddel nie; `n ondeding soos hy vermag kan geensins sonder digitale 
bronmateriaal onderneem word nie. Die afwesigheid van digitale boeke kniehalter die 
digitale geesteswetenskappe in Afrikaans, maar nietemin is daar steeds groot hoeveelhede 
inligting wat deur middel van die internet opgespoor kan word, byvoorbeeld akademiese 
publikasies, koerantberigte, en deur sosiale media. 

Dit is egter nie voldoende om bloot die internet te raadpleeg nie. Afgesien 
daarvan dat gewone internetsoektogte slegs deur die oppervlak van die web soek en dus 
nie die meerderheid inligting kan vind wat aanlyn beskikbaar is nie, moet die navorser 
in die era van grootdata (`n term wat in hierdie boek breedvoerig behandel word) met 
meer inligting kan omgaan. Die werklike vraag is nie meer hoe om genoeg inligting te 
vind, te stoor, te bewaar of selfs te versprei nie, maar hoe om bruikbare inligting uit `n 
magdom inligting te herwin (Olcott 2012:95). Hiervoor benodig die navorser nuwe 
navorsingsmetodes en rekenaarprogrammatuur, `n nuwe ingesteldheid en ook moontlik 
’n paradigmaskuif na die sogenaamde vierde paradigma van die wetenskap (wat dié term 
behels word ook in hierdie boek bespreek). 

Die gebruik van inligtingstegnologie vir navorsingsdoeleindes het beide 
kwantitatiewe en kwalitatiewe implikasies: nie net kan meer inligting vinniger 
verwerk word nie, wat tot `n groter aantal navorsingsuitsette én die nakoming van 
onderrigverpligtinge kan lei nie, maar dit stel die navorser ook in staat om homself dieper 
in `n terrein in te grawe en navorsing van hoër kwaliteit te lewer — omdat die kleiner 
tydinset in terme van die versameling en ontleding van bronmateriaal die navorser 
vry laat om meer aandag aan die interpretasie en verwerking van sy onderwerp te wy 
(Bingham 2010:229). Ook stel inligtingstegnologie die navorser in staat om aansienlik 
breër na sy onderwerp te kyk as wat tot onlangs toe moontlik was, soos wat Jockers 
(2013) illustreer met betrekking tot die letterkunde. 

Lynch (2008) glo dat die impak van tegnologie op die wetenskap breed beskou 
moet word. Vir hom behels inligtingstegnologie nie alleen hoëspoedrekenaars en 
gevorderde rekenaarkommunikasienetwerke nie, maar sluit dit ook gesofistikeerde sensors 
en ander waarnemings- en eksperimenteringstoestelle wat aan netwerke gekoppel is in, 
asook sagtewaregedrewe tegnologie wat hoéspoeddatabestuur, -ontleding en -ontginning, 
en visualisering moontlik maak, sowel as samewerkingsgereedskap en grootskaalse 
simulasie- en modelleringstelsels. Die gevorderde programmatuur waarna Lynch verwys 
vorm egter nog nie deel van die hoofstroom binne die geesteswetenskappe in Suid-Afrika 
of in die buiteland nie, hoewel Borgman (2009:3) noem dat die natuurwetenskappe 
die geesteswetenskappe vooruit is in die Verenigde State van Amerika en die Verenigde 
Koninkryk, waar daar onderskeidelik na 'kuberinfrastruktuur' en ‘eScience’ verwys 
word. Volgens Borgman bly die toepassing van inligtingstegnologie steeds ontluikend in 


Voorwoord 


die geesteswetenskappe, terwyl eScience reeds die norm binne die natuurwetenskappe 
geword het. Die geesteswetenskappe hoef wel nie die natuurwetenskappe slaafs na te 
volg nie, maar nuttige lesse kan geleer word deur die voordele (en beperkinge) van 
kuberinfrastruktuur en eScience inisiatiewe te bestudeer. 

Afgesien van die algemene gebruik van die internet, woordverwerkers en 
programme soos EndNote en Mendeley vir akademiese doeleindes, bied inligtings- 
tegnologie navorsers die geleentheid om navorsing op `n nuwe manier te benader. In die 
buiteland het die term 'digitale geesteswetenskappe' onlangs begin inslag vind.1 Frischer 
(2009:15) definieer dit as die toepassing van inligtingstegnologie as `n hulpmiddel om 
die geesteswetenskappe se basiese take van die behoud, die rekonstruksie, die oordrag, 
en die interpretasie van die menslike rekord te vervul. Inligtingstegnologie is onder 
andere al aangewend in die leksikografie (Wooldridge 2004), linguistiek (Haji¢ 2004), 
historiografie (Thomas 2004; Schwarte, Haccius, Steenbuck & Steudter 2010), teologie 
(Kroeze, Matthee & Bothma 2013), en heelwat in die letterkunde (Jockers 2013; Bode 
2012; Gottschall 2008; Rommel 2004; Allison, Heuser, Jockers, Moretti & Witmore 
2012). Kroeze (2010:918) en Jockers (2013) wys daarop dat rekenaars byvoorbeeld 
reeds aangewend word om temas en patrone in tekste te identifiseer — iets wat andersins 
moeilik op `n groot skaal vermag sou kon word. Tegnologie kan dus in alle fasette 
waarmee navorsers in die geesteswetenskappe hulself bemoei, aangewend word; trouens, 
navorsers behóórt dit aan te wend ten einde nie oorweldig te word deur die vloedgolf 
van data nie. 

Verder behoort akademici studente (veral nagraads) te leer hoe om 
inligtingstegnologie vir akademiese doeleindes te benut om hulle voor te berei vir die 
werksomgewing. Rekenaarvaardigheid behoort in elke kursus geintegreer te word, sodat 
studente daarmee vertroud kan raak en dit met gemak leer benut — as hulle dit nie kan 
doen nie, stuur ons hulle met `n agterstand in `n wêreld in waar hulle internasionaal sal 
moet meeding met ander navorsers wat wél inligtingstegnologie bemeester het. Voor ons 
dit egter vir hulle kan leer sal akademici dit self onder die knie moet kry. 

Hierdie boek is toegespits op navorsers en doen verslag oor navorsing wat oor 
die afgelope paar jaar onderneem is om vas te stel hoe inligtingstegnologie aangewend 
is en kan word vir navorsingsdoeleindes binne die geesteswetenskappe, sowel as 
watter implikasies die gebruik van inligtingstegnologie vir die geesteswetenskappe 
inhou in die Inligtingsera. Die beginsels, implikasies, probleme en geleenthede van 
inligtingstegnologie en die digitale revolusie word teen die agtergrond van grootdata 


bespreek, en word veral in verband gebring met die geesteswetenskappe in Suid-Afrika. 


1 Sien Hockey (2004) vir `n oorsig oor die ontwikkeling van die digitale geesteswetenskappe. 


Erkennings 


Die boek is onder andere die resultaat van "pn voortgesette navorsingsprojek wat in 2011 
van stapel gestuur is met befondsing van die Erfenisstigting. Hul ruim bydrae het dit 
moontlik gemaak om rekenaarprogrammatuur te evalueer, waar dié projek sy oorsprong 


gehad het. 

Grooldata en die ‘vierde paradigmo’ 
van die wetenskap 


In 1939 het John Vincent Atanasoff die eerste elektroniese rekenaar ontwikkel. 
Tydens die Tweede Wêreldoorlog het Alan Turing en John von Neumann op sy werk 
voortgebou en twee projekte onderskeidelik in Brittanje (by Bletchley Park) en die 
VSA (by die Universiteit van Pennsylvania in Philadelphia) bedryf. Dié projekte sou 
die wetenskap en die mensdom onherroeplik verander. By Bletchley Park het Turing en 
kollegas die rekenaar Colossus ontwikkel, wat onder andere aangewend is om die Duitse 
Enigmamasjien se kodes te ontsyfer. By die Universiteit van Pennsylvania het Von 
Neumann, John P Eckert en John W. Mauchly ENIAC (Electronic Numerical Integrator 
and Computer) ontwikkel, wat kort ná die oorlog gebruik is om die moontlikheid van 
die ontwikkeling van `n waterstofbom te bereken. Alhoewel dié projekte reeds in die 
dertigs begin is, werk rekenaars vandag nog op dieselfde beginsels wat deur hierdie 
wetenskaplikes vasgelê is (Dyson 2012:460). Von Bertalanffy (1968:20) het twintig jaar 
later reeds gelet op watter belangrike impak hierdie ontwikkelings op die wetenskap sou 
hê, maar dit sou eers in die negentigerjare wees dat rekenaars die wyse waarop die mens 
met sy wêreld omgaan sou domineer. 

Dit is onmoontlik om die invloed van inligtingstegnologie op die mens 
in die hedendaagse wêreld te oordryf.’ Inligtingstegnologie het deur middel van die 
wêreldwye web en sosiale media platforms soos Facebook en Twitter `n astronomiese 
impak op sosiale interaksies gehad, wat beide positiewe as negatiewe gevolge inhou waar 
jongmense se sosiale vaardighede ontwikkel word, maar ook die risiko van bullebakkery 
inhou (O’Keeffe & Clarke-Pearson 2011). Politiek is onherroeplik verander! omdat dit 
bykans onmoontlik geword het vir regerings om beheer oor inligting uit te oefen, en soos 
die onlangse Arabiese opstande uitgewys het, kan inligtingstegnologie ingespan word 


2, Sien byvoorbeeld Turing (1936). 


3 Daar is selfs aanduidings dat die manier hoe mense dink deur inligtingstegnologie verander 


word (Shroff 2013:6-8). 
4 Olcott (2012:82-83) skryf oor hoe die media politieke gedrag in China verander het. 

om regerings omver te werp (Kilcullen 2013:179-231). Opvoeding is ook ingrypend 
verander deur aanlynplatforms soos Blackboard waar studente met kursusmateriaal in 
die kuberruimte kan omgaan (Chen, Lambert & Guidry 2010; Brokensha 2012), en 
enige dosent sal kan getuig dat studente gereeld hul inligting vir werkstukke aanlyn 
kry (ongelukkig ook gereeld sonder `n bronverwysing). In die publikasie-industrie 
gebruik uitgewers nie alleen aanlynwinkels om hul boeke te versprei nie, maar word 
boeke ook in `n digitale formaat uitgegee — wat nuwe uitdagings en geleenthede vir dié 
industrie geskep het (Jiang & Katsamakas 2010). Gespreksvoering oor die Afrikaanse 
letterkunde het tot `n groot mate ook aanlyn beweeg deur webblaaie soos www.litnet. 
co.za en www.versindaba.co.za (Senekal 2013), en selfs in die visuele kunste het `n nuwe 
medium, generatiewe kuns, onlangs ontstaan wat inligtingstegnologiese fasette soos 
uitlegalgoritmes as medium aanwend (Lima 2011). Die musiek- en filmbedryf is in 
'n nimmereindigende oorlog met die web gewikkel om hul inkomste teen onwettige 
duplisering en verspreiding te beskerm — iets wat ook die publikasie-industrie direk 
raak, aangesien digitale weergawes van boeke ook oor die web versprei word (Peitz & 
Waelbroeck 2006:450). Die wettige digitale verspreiding van musiek het op sigself die 
industrie onherroeplik verander, onder andere deur geleenthede vir meer kunstenaars 
te skep om ook hul musiek te verprei (McCubbin 2012). Selfs oorlogvoering word 
oorheers deur inligtingstegnologie wat militêre intelligensie deurweek (dink byvoorbeeld 
aan die Predator onbemande lugvaartuig). Inligtingstegnologie kan ook `n wapen op 
sigself wees, byvoorbeeld die Stuxnet wurm wat in 2010 na bewering deur die VSA en 
Israel op Iran losgelaat is om hul kernwapenprogram te ontspoor (Kilcullen 2013:177; 
Chen & Abu-Nimeh 2011). 

In die besigheidswêreld het inligtingstegnologie ook `n radikale invloed 
gehad. Inligting is die ‘sleutelkommoditeit’ (Tinati, Halford, Carr & Pope 2014) 
in vandag se wéreld, en die inligtingsbedryf het oor die afgelope dekades tot ’n 
multimiljoendollarbedryf ontwikkel. Van die grootste internasionale maatskappye is 
betrokke by inligtingstegnologie: natuurlik Microsoft, Oracle, IBM en Apple, asook 
verskeie ander sagtewaremaatskappye, die telekommunikasiebedryf, ensovoorts. Apple 
het byvoorbeeld in 2013 `n omset van $170,9 biljoen gehad en daarmee die 5“ plek op 
die Fortune 500-ranglys verower, Hewlett-Packhard was 17% met `n jaarlikse omset van 
$112,3 biljoen, IBM 23% met `n omset van $99,7 biljoen, Microsoft 34** met `n omset 
van $77,8 biljoen, terwyl Oracle in die Si plek was, met `n omset van $37,1 biljoen 
(CNN Money 2014). In Tabel 1 volg `n lys van die voorste internetmaatskappye, sowel 


as hul jaarlikse omset en rangorde op die Fortune 500. 

Tabel 1. ’n Lys van die top internetmaatskappye 


Rangorde Maatskappy Onset (biljoen $) 
35 Amazon.com 74,5 

46 Google 60,6 

180 eBay 16,1 

246 Liberty Interactive 11,3 

341 Facebook 7,9 

383 Priceline.com 6,8 

515 Expedia, Inc. 4,8 

522 Yahoo! 4,7 


Die werklike interessante faset van dié statistiek lê egter nie in dié maatskappye 
se rangorde in `n gegewe jaar nie, maar in hoe hul rangorde verander het. Die grafiek 


in Figuur 1 stel voor hoe die top drie maatskappye — Amazon, Google, en eBay — se 


rangorde op die Fortune 500 oor die afgelope dekade verander het. 

Figuur 1. Internetmaatskappye se rangordes oor die afgelope dekade 

Al drie skuif dus elke jaar met die ranglys op, wat `n aanduiding is daarvan dat 
al drie elke jaar al hoe beter vaar in vergelyking met ander maatskappye. 
Soos vroeër genoem ressorteer die reusagtige telekommunikasiebedryf ook onder 


inligtingstegnologie: AT&T is byvoorbeeld die 11% 


grootste maatskappy ter wêreld, 
met `n jaarlikse omset van $128,8 biljoen. Daarbenewens sou `n mens kon aanvoer dat 
maatskappye soos LG en Samsung — wat apparatuur soos slimfone vervaardig en wat net 
sulke astronomiese omsette het — ook betrokke by hierdie bedryf is. Selfs maatskappye 
wat nie direk by inligtingstegnologie betrokke is nie, soos Walmart of Exxon Mobil 
(tans die grootste maatskappye ter wêreld in terme van omset), steun op sogenaamde 
grootdata om produktiwiteit te bevorder en `n voorsprong bo hul mededingers te behaal 
en te behou. Trouens, `n mens sou kon sê dat data en inligting die ruggraat van enige 
groot en suksesvolle internasionale onderneming vorm, en daar bestaan sterk bewyse 
(Provost & Fawcett 2013:58; McAfee & Brynjolfsson 2012:64) dat grootdatametodes 
besighede se werksverrigting verbeter. McAfee en Brynjolfsson (2012:67) stel dit 
eksplisiet: datagedrewe besluite is gewoonlik beter besluite. 

Die verskynsel van grootdata word gereeld na verwys as die ‘vierde paradigma” 
van die wetenskap (Park & Leydesdorff 2013:757; Abreu & Acker 2013:549; Hitzler & 
Janowicz 2013:233; Kitchin 2014:3), alhoewel die intellektuele geskiedenis van die 
konsep na die einde van die 19% eeu terugstrek (Faltesek 2013; Barnes & Wilson 
2014). Grootdata is die direkte gevolg van die digitale revolusie en is die kern van die 
Inligtingsera (McNeely & Hahm 2014:304) — astronomiese hoeveelhede data word deur 
bykans elke maatskappy en elke mens gegenereer (byvoorbeeld deur e-poskommunikasie, 
aanlyninteraksies, en deur selfone). Soos McAfee en Brynjolfsson (2012:63) skryf is ons 
elkeen `n wandelende datagenereerder. Craig en Ludloff (2011:4) merk ons werk aanlyn, 
ons kuier aanlyn, ons volg nuus en ons gunsteling programme aanlyn, ons dien belasting 
aanlyn in, ons doen ons banksake aanlyn, ons kan selfs dobbel of seksuele belange aanlyn 
nastreef, en alles wat ons doen laat `n digitale voetspoor wat onder grootdata ressorteer. 
Die vraag is dan hoe om hierdie groot volumes data te berg en te ontgin om tot `n beter 
begrip van die wêreld en — wat veral van belang is in die geesteswetenskappe — van die 
mens te kom, asook wat die impak hiervan op die wetenskap self is en kan wees. 

Park en Leydesdorff (2013:756) skryf dat grootdata `n prioriteit geword het 
in die akademie, regerings en industrieé, en die geld wat in grootdata belé word, is so 
reusagtig soos die data self: Wes-Europa belé $2,49 per gigagreep in die bestuur van 


5 Die eerste paradigma was die empiriese wetenskap, die tweede die teoretiese wetenskap, en 
die derde rekenaargedrewe wetenskap (Chen & Zhang 2014:315). 

grootdata, gevolg deur die VSA ($1,77), China ($1,31), en Indië ($0,87) (Park & 
Leydesdorff 2013:756-757). Op 29 Maart 2012 het die Amerikaanse regering hul Big 
Data Research and Development Initiative bekendgestel, wat verskillende agentskappe 
betrek in die ontwikkeling van infrastruktuur om grootdata te stoor, te bewaar, te 
bestuur en te ontleed (Lazar 2012:47; Chen, Mao & Liu 2014:175). Die Amerikaanse 
regeringsorganisasie DARPA (Defense Advanced Research Projects Agency) — wat 
verantwoordelik was vir die skepping van die internet — is een van die organisasies 
wat by die tegnologiese ontwikkeling van grootdata betrokke is, onder andere deur 
hul program genaamd ADAMS (Anomaly Detection at Multiple Scales). Die VSA se 
Departement van Verdediging is ook deur `n program genaamd MAPD (Mathematics 
for the Analysis of Petascale Data) by grootdata betrokke (Lazar 2012:48). Dit is dan 
ook die ontwikkelde lande se intelligensiedienste wat veral gebruik maak van grootdata. 
In die VSA het die NSA (National Security Agency) die PRISM-program (Planning 
Tool for Resource Integration, Synchronization and Management), terwyl die VK die 
Tempora-program het (Lyon 2014:2). Beide hierdie inisiatiewe versamel en ontleed 
groot hoeveelhede data vir intelligensiedoeleindes. Selfs die Verenigde Nasies — wat, 
soos Davenport (2014:17) mens herinner, nie bekendstaan vir innovering nie — het `n 
grootdataprogram genaamd Hunch Works. 

In die omgewing van grootdata kom kwessies soos privaatheid en etiek op die 
voorgrond (McNeely & Hahm 2014:308; Agrawal, Bernstein, Bertino, Davidson & 
Dayal 2011:10-11). Die NSA stoor na bewering 1,7 biljoen e-posse, telefoonoproepe 
en ander kommunikasies elke dag (Mayer-Schénberger & Cukier 2013:156), en die 
voormalige CIA-agent, Edward Snowden, het in Junie 2013 beweer dat hy en ander 
agente metadata van 3 biljoen telefoonoproepe en interaksies wat deur Facebook, 
Google, Apple, en ander maatskappye aangeteken is, onderskep het (Van Dijck 
2014:197). Maatskappye wat betrokke is in die inligtingsindustrie werk nou saam met 
sekuriteitsagentskappe (veral in die VSA en Europa) en deel metadata van mense se 
bedrywighede met dié agentskappe (Lyon 2014). Dit is juis hierdie vennootskap tussen 
industrie en regering wat kommer wek; uiteraard kan regerings grootdata gebruik 
om op die bevolking te spioeneer. Inligting wat op sosiale media geplaas word, word 
ook deurlopend deur intelligensie-agentskappe gemonitor: Leigh van Bryan en Emily 
Bunting is byvoorbeeld in Januarie 2012 verhoed om die VSA in te gaan na hulle getweet 
het: “free this week for a quick gossip/prep before I go and destroy America” (Omand, 
Bartlett & Miller 2012:812). Afgesien van die belangrikheid van konteks in hierdie 
misverstand, dui hierdie geval ook daarop dat intelligensiedienste wel sosiale media 


Inleiding 


monitor, en dat regerings as gevolg van grootdata breër insae in mense se aktiwiteite het 
as ooit tevore (Craig en Ludloff (2011) bespreek in detail hoe hierdie data bekom word). 

Die skending van privaatheid het egter ook voordele; slim elektrisiteitsmeters in 
die VSA en Europa kan elektrisiteitsverbruik monitor en binnenshuise daggaplantasies 
opspoor (Mayer-Schênberger & Cukier 2013:152-153), terwyl grootdata ook 
aangewend word om gemeenskappe voorkomend te polisieer, besluite rakende parool 
vir gevangenes te neem, en toekomstige terroriste te identifiseer (Mayer-Schénberger & 
Cukier 2013:158-159). Die terroristegroep Al-Shabaab gebruik Twitter om aanvalle 
te koërdineer, Somaliese seerowers gebruik blogs, Twitter en Facebook, Al-Kaida het 
destyds `n webblad genaamd www.alneda.com gehad, en 12 300 oortredings is in 2011 
direk aan Facebook gekoppel (Omand, Bartlett & Miller 2012:803-804). Juis omdat 
sosiale media ook gebruik word vir oortredings is dit nodig vir intelligensie-agentskappe 
om hierdie datastrome te monitor. 

Volgens Mayer-Schénberger en Cukier (2013:160-161) skep grootdata in 
werklikheid die geleentheid om te ontsnap van stereotipering, en groepsidentiteite: `n 
enkellopende man met `n Arabiese naam en `n eenrigting eersteklasvlug kan moontlik 
nie meer uitgesonder word as `n sekuriteitsrisiko nie. Grootdata kan ook help om 
skuldiges vas te trek deur byvoorbeeld selfoondata te gebruik om te bewys dat `n 
verdagte op `n misdaadtoneel was, en die ander kant van so `n argument is natuurlik dat 
dieselfde data die onskuldiges se onskuld kan bewys deur `n waterdigte alibi te verskaf 
(Andrejevic & Gates 2014:187-188). Omand, Bartlett, en Miller (2012) skryf verder 
oor die implikasies en geleenthede van grootdata met spesifieke verwysing, na sosiale 
media, en stel voor (2012:822) dat `n nuwe akademiese studieveld, sosiale mediastudies, 
gestig word om metodes te ontwikkel om sosiale media te ontgin. 

Die opkoms van grootdata het belangrike implikasies vir elektroniese onderrig 
en navorsing hierin. Daar is talle voordele van die gebruik van data-ontginning, wat die 
vermoë om nuttige inligting oor duisende studente in `n spesifieke aanlyn konteks in 
te samel, die verbetering van aanwysingsontwerp, en die identifisering van korrelasies 
tussen studente se akademiese prestasie en die digitale leeromgewing insluit. Data- 
ontginning op `n enorme skaal is egter nie sonder probleme nie, en een omstrede 
kwessie in die gebied van elektroniese onderrig hou verband met etiese oorwegings. 
Sommige navorsers en opvoeders is onder andere bekommerd oor die inbraak wat die 
grootdatarevolusie op individue se privaatheid maak (Polonetsky & Tene 2014:29). Wat 
dié kommer vererger is die vervaging van die onderskeid tussen wat private ruimtes 


uitmaak en wat openbare forums veronderstel (Bolander & Locher 2014:17). 

Dink byvoorbeeld aan `n scenario waarin `n dosent ontledings onderneem van 
sy/haar studente se diskoers soos gevind op Facebook. Sommige navorsers beweer dat 
die data wat ingesamel word in die publieke domein is, maar wat `n mens in gedagte 
moet hou, is dat sulke digitale ruimtes `n mengelmoes van openbare en private elemente 
kan wees. Dit is in die publieke domein in die sin dat dit deur ’n groot en anonieme 
gehoor gelees kan word, terwyl daar terselfdertyd onderwerpe bespreek word wat ons 
gewoonlik as ‘privaat’ ag en taal gebruik word wat verband hou met informele en private 
gesprekke (Landert & Jucker 2011:1423). 

Dit is soms onvoldoende om die betrokke individue te beskerm deur die data te 
‘skrop, met ander woorde deur persoonlike inligting te verwyder wat `n uitspraak aan 
'n spesifieke persoon koppel. Zimmer (2010:313) herinner aan ’n geval in 2008 waar 
VSA-gebaseerde navorsers tersiêre studente se Facebook rekeninge versamel het en `n 
aantal stappe noukeurig gevolg het in `n poging om die anonimiteit van die studente 
en die betrokke instelling te verseker. Ten spyte van hierdie navorsers se pogings — wat 
die verkryging van etiese klaring van die gegewe instelling se etiese komitee ingesluit 
het — is die bron van die data vinnig nagespeur en as Harvard College geidentifiseer. In 
die nadraai van dié onthulling was die navorsers verplig om hul datastel te onttrek, en 
het hulle ook onder skerp kritiek deurgeloop. Sonder veroordeling van die navorsers 
wat betrokke was by die 2008-studie, stel Zimmer (2010:323) voor dat navorsers 
drie stappe neem om oortredings ten opsigte van privaatheid te voorkom. Dit kom 
neer op begrip en konseptualisering van wat openbare en private digitale ruimtes is, 
opleiding rakende die komplekse aard van sosiale media, en die versekering dat kursusse 
in navorsingsmetodologie die erkenning van die risiko's betrokke by die data-ontleding 
van aanlyn ruimtes insluit. 

'n Addisionele etiese oorweging is die probleem van wat Sara Briggs (2014:4) 
‘misleiding deur getalle noem. Briggs (2014:4-5) let op die geval van `n bekende 
opvoedkundige sielkundige, Cyril Burt, wat in 1976 postuum daarvan beskuldig is dat 
hy groot hoeveelhede data in sy ondersoek van tweelinge en die aangebore/aangeleerde- 
debat vervals het. Daar is soveel teenstanders van Burt as wat daar voorstanders is,” maar 
ongeag sy skuld al dan nie, moet wetenskaplikes wat gebruikmaak van grootdata so 


deursigtig as moontlik te werk gaan.” 


6 Ronald Fletcher (2013) verdedig Cyril Burt in Science, ideology and the media: The Cyril 
Burt scandal. 


7 In die hoofstuk oor NVivo ondersoek ons ’n paar van die beginsels van deursigtigheid 
waaraan navorsers in die geesteswetenskappe kan voldoen om eties en eerlik met die 


navorsingsproses om te gaan. 

Bogenoemde kwessies het beduidende implikasies vir die wetenskap oor die 
algemeen, en binne die akademie het grootdata sé belangrik geword dat joernale oor die 
afgelope dekade en `n half ontstaan het wat spesifiek op hierdie terrein fokus, insluitend 
Data Science Journal, Journal of Data Science, EP] Data Science, Giga Science, Journal 
of Big Data, Big Data, Big Data Research en Big Data & Society. Grootdata lei tans tot 
'n hewige debat binne die wetenskap, en daarom fokus hierdie boek op die beweerde 
implikasies, die probleme en die oplossings van hierdie benadering, met spesifieke 
verwysing na die geesteswetenskappe. 

Die boek is soos volg gestruktureer: Eerstens word ondersoek ingestel na wat 
grootdata behels, en `n poging word aangewend om agtergrond te verskaf, sowel as om 
'n werksdefinisie saam te stel met inagname van die genuanseerdheid van die konsep 
binne verskillende velde. Hierna word in gesprek getree met die bewerings rondom 
grootdata en die moondike implikasies wat dit vir die wetenskap inhou. Die eerste 
hoofstukke verskaf dus `n kontekstualisering, waarna ondersoek ingestel word na hoe die 
geesteswetenskappe op so `n wyse met grootdata kan omgaan dat ’n middeweg gevind 
word tussen die tradisionele wetenskap en radikale grootdatabenaderings. Hier word `n 
agtergrond van die wêreldwye web en digitale bronne van data in die Inligtingsera verskaf. 
Hierop volg `n bespreking van `n herposisionering van kwalitatiewe navorsingsmetodes 
deur middel van rekenaargesteunde ontledings, en dié hoofstuk handel hoofsaaklik 
oor die gebruik van NVivo vir navorsingsdoeleindes. `n Volgende hoofstuk bespreek 
netwerkontleding, hoofsaaklik vanuit ’n visualiseringsoogpunt, met spesifieke verwysing 
na die geesteswetenskappe. Laastens is daar `n hoofstuk wat `n oorsig bied oor die 
tegnologiese hulpmiddels wat veral met grootdata geassosieer word. 


Hoofstuk 1 


mm Omskrywing van grooldata 


Grootdata is moeilik om te definieer, `n bewegende teiken waarvan die definisie afhang 
van die konteks waarbinne die term aangewend word, asook die tegnologie wat beskikbaar 
is (Sch6f 2013:6; Hitzler & Janowicz 2013:233). Shiri (2014:16-18) gee `n oorsig van 
verskeie definisies van grootdata, wat veral daarop dui dat grootdata nie alleen ‘groot’ 
is omdat dit verbysterende volumes beslaan nie. Franks (2012:4) skryf dat daar geen 
konsensus bestaan oor hoe om die konsep te definieer nie, maar dat daar altyd ’n aantal 
gemene delers is wat gebruik word om die konsep mee te omskryf. Dié omskrywing 
word gewoonlik gedoen in navolging van Doug Laney (2001) se onderskeiding van die 
drie v's: volume, velocity (snelheid) en variety (verskeidenheid). In sy inleiding tot die 
joernaal Big Data, skryf die redakteur, Edd Dumbill, in soortgelyke terme oor grootdata 
(2013), soos ook Madden (2012), Olcott (2012), Schöf (2013), Hendler (2013), Syed, 
Gillela en Venugopal (2013), Chen, Mao en Liu (2014), Chen en Zhang (2014) en 


ander. Die huidige hoofstuk omskryf grootdata in navolging van hierdie outeurs. 


1.1 Volume 


In die eerste plek dui die term ‘grootdata natuurlik daarop dat groot hoeveelhede 
data hier ter sprake is, wat `n inligtingsoorlading veroorsaak. So `n inligtingsoorlading 
word deur Bawden en Robinson (2009:182) gedefinieer as `n toedrag van sake waar `n 
individu se doeltreffendheid in die gebruik van inligting in hul werk bemoeilik word 
deur die hoeveelheid relevante en potensieel bruikbare inligting wat beskikbaar is. 
Inligtingsoorlading is egter nie `n nuwe konsep nie (Blair 2003; Olcott 2012:238). In 
1852 is daar in die jaarlikse verslag van die sekretaris van die Smithsonian Instituut 
in Washington gekla dat die meer as 20 000 volumes wat op daardie tydstip jaarliks 
gepubliseer is die wetenskap sou oorweldig, tensy hierdie massa behoorlik gerangskik 
is en `n manier gevind kon word om die inhoud daarvan te bepaal (Bawden & 
Robinson 2009:183). Dit was egter eers gedurende die 1990's dat die skaal van die 
inligtingsontploffing as gevolg van die digitale revolusie sodanige afmetings aangeneem 
het dat die opspoor van relevante inligting in groot hoeveelhede data die primêre 

probleem geword het; voor die koms van die internet was die probleem eerder om 
genoeg inligting te vind (ibid.:182). 

Die inligtingsontploffing kom daarop neer dat die hedendaagse mens 
gekonfronteer word met ’n ‘data-tsunami’ wat dreig om hom te oorweldig. In 2005 het 
die VSA se National Visualization and Analytics Center (2005:2) gewaarsku dat ons 
vermoé om data in te samel teen ’n vinniger tempo toeneem as ons vermoé om dit te 
ontleed.8 Die hoeveelheid data wat digitaal beskikbaar is beslaan reeds verbysterende 
volumes: globaal word daar geskat dat daar teen 2007 reeds 195 eksagrepe se data 
digitaal op verskeie stelsels gestoor was (Darvill 2011:5). Teen 2013 is daar geskat dat 
daar 1 200 eksagrepe van data in die wêreld bestaan het, wat sê groot is dat as hierdie 
data op CD’s opgeneem sou word, dit vyf afsonderlike hope sou vorm wat tot by die 
maan strek (Mayer-Schénberger & Cukier 2013:9).9 Een eksagreep bestaan uit 1 048 
576 teragrepe, en een teragreep bestaan natuurlik uit 1 024 gigagrepe (sien tabel 2 
hieronder), wat beteken dat hierdie data op 44 548 862 91 1 (44,5 biljoen) DVD's vasgelê 
sou moes word. Die mens het teen 2012 elke dag 2,5 eksagrepe se data gegenereer, en 
hierdie getal verdubbel elke 40 maande (McAfee & Brynjolfsson 2012:62) (Wal-Mart 
verwerk tans soveel data per uur). Om dit in ander terme te stel: Meer data beweeg 
elke sekonde deur die internet as wat 20 jaar terug op die hele internet beskikbaar was 
(McAfee & Brynjolfsson 2012:62). Boonop neem die generering van data deurgaans 
eksponensieel toe, en na beraming genereer die mens tussen 2010 en 2015 meer data as 
wat in die hele geskiedenis van die mensdom gegenereer is (Shroff 2013:xiv). Roberts 
(2011:9) skryf dat hoewel dit slegs ’n kwessie van tyd is (sommige kenners glo om en by 
tien jaar) voor die fundamentele beperkings van fisika die rekenaar en grafiese tegnologie 
sal inperk, ons besig is om asimptoties nader te beweeg aan die perke van die menslike 
vermoë om data wat ingesamel word te verwerk. 

As gevolg van die verbysterende volumes data wat tans bestaan en gegenereer 
word, skryf Lazar (2012:48) dar dit belangrik geword het om bekend te word met die 
taal van grootdata, en let onder andere daarop dat alhoewel ‘kilo’ in gebruik was sedert 
1795, ‘mega,’ ‘giga, en ‘tera’ almal eers in die 1960's hul verskyning gemaak het, ‘peta’ 
en ‘eksa in 1975, en ‘zetta en ‘yotta in 1991, wat juis dui op hoe die hoeveelheid data 


oor die dekades gegroei het. In Tabel 2 word die groottes van hierdie terme aangedui. 


8 Sien ook Honavar (2014:327). 
9 Sien ook Chen, Mao, en Liu (2014:171). 

Tabel 2. Datagroottes 


Naam Gelykstaande aan | Grootte Grootte in grepe 

Bis 1 bis 0.25 

Greep 8 bisse 1 

Kilogreep 1024 grepe 10° grepe 1024 

Megagreep 1024 kilogrepe 10° grepe 1,048,576 

Gigagreep 1024 megagrepe 10° grepe 1,073,741,824 

Teragreep | 1024 gigagrepe 10” grepe 1,099,511,627,776 

Petagreep 1024 teragrepe 10” grepe 1,125,899,906,842,624 
Eksagreep | 1024 petagrepe 10 grepe 1,152,921,504,606,846,976 
Zettagreep | 1024 eksagrepe 10% grepe 1,180,591,620,717,411,303,424 
Yottagreep | 1024 zettagrepe 10% grepe 1,208,925,819,614,629,174,706,176 


Dié groottes verg uiteraard nuwe benaderings indien `n mens wil sin maak van 
sy omgewing (Agrawal et al. 2011). Die enigste werkbare manier om met groot datastelle 
om te gaan is deur die gebruik van tegnologie — beide die oorsaak én die oplossing vir 
inligtingsoorlading — maar dié omgang verg aanpassings van die navorser, soos wat Pirolli 
en Card (1999:3) aanvoer. Vanuit dié outeurs se oogpunt is die inligtingsverbruiker soos 
'n dier wat op inligting voed en meer effektiewe maniere moet ontwikkel word om 
inligting in die hande te kry, ten einde nie om te kom van die ‘honger nie. 

Die probleem mer inligtingsoorlading behels dar daar bloot te veel inligting 
is vir die mens om in ag te neem, maar ook terselfdertyd te veel inligting wat relevant 
is McGuire, Stilborne, McAdams en Hyatt (2000:44) noem tereg dat soektogte op 
die internet soortgelyk daaraan is om `n slukkie water uit `n brandkraan te probeer 
drink. McGuire et al. se stelling is egter lank terug gemaak; vandag sou ’n mens eerder 
sê dat `n soektog op die internet is soos om `n slukkie water uit `n tsunami te probeer 
drink. Neri en Pettoni (2009:35) verwys na die ‘moderne paradoks’: die beskikbaarheid 
van `n groot hoeveelheid inligting lei tot `n inligtingsoorlading, wat die meeste van 
die tyd geen bruikbare kennis oplewer nie; soms juis die teendeel, soos Patterson et al. 
(2001:17) beaam. Die kapasiteit van die menslike brein het volgens Darvill (2011:5) 
gedurende die afgelope 2,5 miljoen jaar verdubbel, maar dit is hopeloos te stadig om 


met die data-tsunami tred te hou, aangesien Moore se wet bepaal dat verwerkerspoed 

en geheuedigtheid elke agtien maande verdubbel (National Visualization and Analytics 
Center 2005:25).!° 

Die wetenskap is natuurlik ingebed in die Inligtingsera, en inligtingsoorlading 
het ook `n direkte effek op die wetenskap. Soos besighede data en inligting aanwend 
om produktiwiteit te verhoog en inligting dus `n 'sleutelkommoditeit van besigheid 
geword het, is inligting ook `n kommoditeit binne die akademiese milieu, waar die 
ontwikkeling van nuwe kennis in die vorm van publikasies, sowel as die oordrag van 
kennis deur middel van onderrig, die skering en inslag van die akademikus se beroep is. 
Young, Ioannidis en Al-Ubaydli (2008:2) skryf dat wetenskaplike inligting `n produk 
is wat verhandel word in die mark van vaktydskrifte. Daar is reeds heelwat kritiek 
uitgespreek teenoor die tendens om van die akademiese publikasie `n kommoditeit te 
maak, en Castiel en Sanz-Valero (2007:3042) noem dat terme soos “publicationism” en 
“productivitis” al gebruik is om na die akademiese publikasiebedryf te verwys — met die 
meegaande siening van dié tendens as `n ‘siekte’. Nietemin is dit die werklikheid van 
die akademiese milieu dat publikasie tot bevordering lei — ‘publiseer of krepeer — en as 
die individuele akademikus wil hoop op bevordering, is publikasie onontbeerlik. Dié 
klem op die toenemende generering van akademiese publikasies het ook `n data-tsunami 
binne die wetenskap tot gevolg gehad. Soos Honavar (2014:327) tereg opmerk het 
publikasies oor die afgelope dekades in `n verskeidenheid dissiplines radikaal toegeneem. 
Hy (2014:326) skryf byvoorbeeld dat 2 700 biomediese portuurgroep-beoordeelde 
artikels per dag op PubMed verskyn, wat natuurlik die gevolg het dat geen wetenskaplike 
ten volle op hoogte kan bly van alle verwikkelinge in sy veld nie. Simon (1971:40) het 
reeds daarop gelet dat inligting die aandag van die ontvanger verbruik”; `n rykdom van 
inligting skep dus `n armoede van aandag en `n behoefte om aandag doeltreffend te kan 
toewys aan die oorvloed van inligtingsbronne wat dit kan verbruik. Die navorser word 
sodoende verplig om sy aandag te verdeel tussen die wye verskeidenheid publikasies wat 
binne, sowel as buite, sy veld die lig sien, wat `n armoede van aandag tot gevolg het. 
Kortom beteken dit dat die akademiese milieu — as deel van die inligtingsbedryf — die 
akademikus noop om meer koste-effektiewe benaderings tot inligtingsontleding te soek 


10 Verwerkerspoed was 10 Mhz in die tagtigerjare (Loukides 2010:3), teenoor huidige snel- 
hede wat in Ghz gemeet word. Grootdata-ontledings, soos byvoorbeeld met behulp van 
Apache Hadoop, versprei ontledings oor verskeie verwerkers om berekenings vinniger 
te kan voltrek as waartoe enige enkele verwerker in staat is, hoofsaaklik aangesien die 
ontwikkeling van verwerkerspoed self nie kan tred hou met die snelheid waarmee data 
gegenereer word nie. 

ten einde sy werkverpligtinge effektief te kan nakom. Die antwoord hier, soos in die 
geval met besighede, is om inligtingstegnologie in te span. 

Bogenoemde groottes is egter nie `n absolute beraming van die grootte van data 
nie. Rousseau (2012) let daarop dat wat as groot geag word afhang van die betrokke 
navorsingsprojek. Vir sommige projekte mag dit `n aantal teragrepe beteken, terwyl dit 
in ander projekte mag dui op petagrepe of selfs eksagrepe se data wat ondersoek word. 
Ook beinvloed tegnologie wat as ‘groot geag word; wat vandag ‘groot is, is moontlik 
oor `n paar jaar hanteerbaar, en wat vir `n individuele navorser groot is, is nie ‘groot 
vir `n maatskappy soos Google of Amazon nie (Franks 2012:24). Boyd en Crawford 
(2012:663), Davenport (2014:7) en Kitchin (2014:2) skryf dat die grootte van die 
data om hierdie rede nie die onderskeidende eienskap van grootdata is nie, maar wel 
'n belangrike komponent daarvan uitmaak. Russom (2011:6) let weer daarop dat die 
grootte nie alleen in grepe gemeet word nie, maar ook in die aantal rekords, dokumente, 
transaksies of tabelle. Ook hang grootte af van hoe die datastel geberg word: dieselfde 
data kan byvoorbeeld verskillende groottes beslaan afhangende van die formaat waarin 
dit gestoor is. As boeke se bladsye as TIFF (Tagged Image File Format) gestoor word, 
kan dit tot 80 megagrepe per bladsy beslaan (afhangende van die resolusie waarmee 
dit geskandeer is) (Senekal 2011:55), terwyl `n onbewerkte teks-dokument (.txt) `n 
klein aantal kilogrepe sal beslaan — ten spyte van die feit dat beide weergawes dieselfde 
inligting sal bevat. Daar is selfs verskille in groottes tussen weergawes van Microsoft 
Excel of Word dokumente. 

Deels omdat die grootte van die data wat ondersoek word `n relatiewe begrip is, 
skryf Mayer-Schênberger en Cukier (2013:29) dat dit nie die grootte van die datastel in 
absolute terme is wat dit as grootdata eien nie, maar die omvattendheid van die datastel. 
In hul siening lê die belangrikste verskil tussen klein- en grootdata daarin dat die hele 
datastel in grootdata-ontledings ondersoek word, terwyl slegs `n steekproefneming in 
tradisionele, kleindata-ontledings gedoen word."' Tegnologie het dit moontlik gemaak 
om omvattende datastelle te versamel, en rekenaarprogrammatuur kan vandag omgaan 
met die hele datastel in plaas van slegs `n komponent daarvan. In hierdie opsig is Ferrer 
(2013) se studie van die Kanadese literêre kanon `n grootdatastudie (soos sy dit noem), 
aangesien sy na ’n omvattende geheelbeeld kyk, soos ook Senekal (2013; 2014) se 
studies van die hedendaagse Afrikaanse poësie, en Jockers (2013) se ondeding van `n 
hele korpus van meer as 3 000 negentiende-eeuse Engelstalige romans. Enige studie wat 


11 Sien ook Loukides (2010:3), Tinati et al. (2014:665), en Fan, Han en Liu (2014:2). 

die geheelbeeld ondersoek is dus in hierdie opsig `n grootdatastudie, al is die data nie 
‘groot in grepe nie, en al beslaan dit nie miljoene dokumente of datapunte nie. 

Die belangrikheid van die ontleding van omvattende datastelle lê daarin dat 
die geheel eienskappe vertoon wat nie in die onderdele teenwoordig is nie — `n konsep 
wat met die teorie van kompleksiteit skakel (McNeely & Hahm 2014:305) en immers 
reeds vele male binne die sisteem- en netwerkteorie geopper is (die geheel is meer as die 
somtotaal van die onderdele soos Aristoteles dit gestel het).2 Volgens Mayer-Schénberger 
en Cukier (2013:10) skep grootdata die geleentheid om tot nuwe insigte rakende die 
wêreld te kom omdat nuwe betekenis opgesluit lê in groter datastelle, en om omvattend 
na verskynsels te kyk. Hulle (2013:11) noem swaartekrag om te verduidelik hoe `n klein 
of groot skaal die funksionering van die werklikheid beinvloed. Terwyl swaartekrag `n 
groot invloed op die mens uitoefen, geld dieselfde byvoorbeeld nie vir klein insekte 
nie; insekte wat op water loop se wêreld word eerder beinvloed deur kapillêre kragte as 
swaartekrag. Op dieselfde manier is die betekenis wat opgesluit lê in grootdata volgens 
die outeurs veel anders as wat tot op hede ontdek kon word. 

Schreibman, Siemens en Unsworth (2004:xxvi) voer aan dat inligtingstegnologie 
'n navorser in die geesteswetenskappe in staat stel om onder andere verbande tussen 
tekste, asook patrone, te identifiseer wat hy nie daarsonder sou kon herken nie, en dit 
gebeur veral omdat datastelle op `n groter skaal bestudeer kan word. Nie alleen verskaf 
inligtingstegnologie `n noodsaaklike manier om groot volumes inligting te hanteer nie, 
maar skep dit ook die geleentheid om vanuit `n ander invalshoek na bronmaterjaal te 
kyk. Hoewel inligtingstegnologie in byna enige veld die belofte inhou om die mens toe 
laat om dieselfde take beter en vinniger te vermag, is die meer fundamentele resultaat 
hiervan dikwels die vermoë om heeltemal nuwe dinge te kan doen (Besser 2004:558). 

Neem byvoorbeeld Christakis en Fowler (2007) se kontroversiële studie van 
die verspreiding van vetsug: die outeurs het aangetoon dat vetsug tot in die derde graad 
oordraagbaar is, met ander woorde `n mens se risiko om gewigsprobleme te ontwikkel 
vergroot wanneer jou vriende se vriende gewig optel. Só `n tendens is onmoontlik om 
met klein datastelle te merk — die hele sosiale netwerk is nodig om te sien hoe sulke 
indirekte invloede versprei. Dié is by uitstek `n studie wat nie sonder grootdata gedoen 
sou kon word nie: die outeurs het die sosiale netwerke van 12 067 mense vanaf 1971 tot 
2003 bestudeer om hierdie verspreiding te identifiseer. Die skaal van die ondersoek laat 
die navorsers dus toe om nuwe dinge te merk (daar word later teruggekeer na dié studie). 


12 Sien o.a. Von Bertalanffy (1972:407). 

Omvattendheid is ook belangrik vir die klein-wêreld-fenomeen: Milgram (1967) 
het aangetoon dat mense gemiddeld met `n klein aantal stappe van mekaar verwyderd 
is — `n idee wat in die Inligtingsera in populêre kultuur gerealiseer is deur die Kevin 
Bacon-, Monica Lewinsky- en Marlon Brando-speletjies — maar sy subjekte kon nie die 
kortste paaie vind nie omdat hulle nie `n geheelbeeld gehad het nie. Neem byvoorbeeld 
die hedendaagse Afrikaanse filmakteurnetwerk, met data wat deur een van die outeurs 
(Senekal) saamgestel is: wat is die kortste pad tussen Naas Botha en Steve Hofmeyr? 
As `n mens oor die hele datastel beskik wat aandui wie in watter film gespeel het, kan 
dit maklik bepaal word: Naas Botha het `n rol gehad in As jy sing saam met Hanna 
Grobler, wat `n rol vertolk het in Platteland saam met Steve Hofmeyr (n alternatiewe 
pad loop deur 100m Leeuloop, waarin beide Naas Botha en Hanna Grobler rolle vertolk 
het). Wat van tussen Anna-Mart van der Merwe en Steve Hofmeyr? Anna-Mart van der 
Merwe het `n rol vertolk in Die Ballade van Robbie de Wee saam met Richard van der 
Westhuizen, wat ’n rol vertolk het in Bakgat 3 saam met Steve Hofmeyr. As die hele 
datastel nie in berekening gebring word nie, kan sulke kortpaaie natuurlik nie uitgewys 
word nie. In die hele filmakteurnetwerk (met 1 715 akteurs) is akteurs gemiddeld slegs 
2,33 stappe verwyderd van mekaar, en op die meeste vier stappe. Dié voorbeeld mag 
ligsinnig voorkom, maar kortpaaie is belangrik in sosiale netwerke, aangesien dit dui op 
hoe vinnig idees, gerugte, invloed, inligting, en siektes kan versprei. Om die kortste pad 
te vind word die hele datastel benodig, en die feit dat komplekse netwerke deur `n kort 
gemiddelde pad gekenmerk word kon eers geidentifiseer word met die koms van die 
internet en die beskikbaarheid van groot digitale datastelle." 

Albert-L4zlé Barabdsi se studies rakende wat hy opwellingheid (burstiness)'* 
noem illustreer ook die waarde wat in omvattende datastelle opgesluit lê (Barabasi 
2005b; Goh & Barabasi 2008; Oliveira & Barabdsi 2005; Barabdsi 2011). Mense se 
optrede is natuurlik onvoorspelbaar wanneer slegs na individuele gevalle gekyk word, 
maar wanneer groter datastelle ontleed word, kom patrone uit die verf. Barabdsi het 


byvoorbeeld ondersoek ingestel na die patroon waarmee mense op e-posse antwoord, en 


13 Sien byvoorbeeld Watts en Strogatz (1998). 


14 Opwellingheid toon sterk ooreenkomste met wat Kwapief en Drożdż (2012:220) na 
verwys as die Josef- en Noag-effekte, wat onderskeidelik verwys na patrone wat herhaal 
of skielike omwentelings wat die bestaande orde omverwerp (sien ook Jones en Breunig 
(2007:331)). `n Mens sou opwellingheid ook in verband kon bring met paradigmaskuiwe 
in die wetenskap of met die opkoms en veranderinge van genres en literêre bewegings (dink 
byvoorbeeld aan die Sestigers). 

hierna ook gekyk na Albert Einstein en Charles Darwin se korrespondensiepatrone om 
te bepaal of e-pospatrone beperk is tot elektroniese kommunikasie (Oliveira & Barabdsi 
2005). In laasgenoemde studie is gekyk na die responskoers en -tempo waarmee Darwin 
7 591 briewe gestuur en 6 530 ontvang het, sowel as Einstein, wat meer as 14 500 
briewe gestuur en 16 200 ontvang het (Oliveira & Barabasi 2005:1251). Barabdsi het 
deurgaans reélmatige kommunikasiepatrone gevind, wat byvoorbeeld onafhanklik 
is van ouderdom, tegnologie of persoonlikheid. Sulke bevindinge kan nie op die 
mikroskaal waargeneem word nie, maar is juis sigbaar wanneer op makroskaal na mense 
se handelinge gekyk word (Lansing 2003:185). 

Omvattendheid is belangrik in die letterkunde. Dit is lank reeds `n aanvaarde 
siening dat literatuur nie in isolasie funksioneer nie, maar as `n sisteem (sien Senekal 
1987). Moretti (2005:4) beklemtoon dat die letterkunde as sisteem funksioneer en 
daarom nie begryp kan word deur afsonderlike brokkies inligting saam te voeg nie — 
dit moet as geheel bestudeer word. Jockers (2013) is tot op hede een van die outeurs 
wat binne die letterkunde skryf war grootdata optimaal benut het (hy begin ook sy 
boek met `n verwysing na die grootdatavoorstaander, Anderson (2008)). Jockers gebruik 
data-ontginning, algoritmes, statistiese metodes en die visualisering van data meer as 
enige ander skrywer binne die letterkunde om patrone tussen tekste aan te dui wat 
sonder twyfel nie daarsonder gedoen sou kon word nie. In Macroanalysis ontleed hy 
byvoorbeeld `n korpus van 3 346 negentiende-eeuse romans. Soos Moretti voer Jockers 
(2013:32) ook aan dat dit belangrik is om literatuur nie alleen te bestudeer as `n (klein) 
aantal verteenwoordigende tekste nie, maar as `n ‘ekosisteem van tekste wat onderling 
saamhang. Wanneer literatuur op hierdie skaal bestudeer word, kom interessante 
patrone uit die verf: Amerikaanse tekste in hierdie tydperk gebruik byvoorbeeld die 
bepaalde lidwoord meer gereeld as hul Britse eweknieë, maar die Amerikaanse en Britse 
gebruiksfrekwensies is gekorreleer, wat volgens Jockers `n duidelike interaksie tussen 
dié literêre sisteme aandui. Vroueskrywers (uit `n korpus van 1 363 romans) skryf ook 
gewoonlik oor onderwerpe wat met tradisionele geslagsrolle saamhang, byvoorbeeld 
kinders, emosies en klere, terwyl manlike skrywers (uit `n korpus van 1 753 romans) 
veral skryf oor wapens en oorlogvoering (Jockers 2013:136 e.v.). Sulke literêre feite kom 


slegs tot die aandag van die navorser wanneer `n hele korpus tekste ontleed word. 


1.2 Snelheid 


Wat die snelheid aanbetref, word daar in ontledings van grootdata gewoonlik verwys 


na data wat deurlopend op `n groot skaal gegenereer word, byvoorbeeld deur `n groot 

aantal sensors, of deur sosiale media. Hedendaagse tegnologie het dit moontlik gemaak 
om bykans alles te monitor, van die gebruik van voertuie deur koeriermaatskappye 
(Davenport 2014:178), tot die werksverrigting van parte in `n Boeing (Csermely 
2006:91), tot persoonlike roetines en gewoontes. Davenport (2014:12) noem 
byvoorbeeld die Nike en iPod kombinasie wat in 2006 geloods is en dit moontlik maak 
om `n mens se oefenroetines te monitor. John Deere beplan ook om sensors in hul 
trekkers te installeer (Davenport 2014:47), en daar is planne om sensors in motors te 
installeer wat soortgelyk aan `n vliegtuig se vlugopnemer werk om sodoende die oorsake 
van motorongelukke agterna te identifiseer (Craig & Ludloff 2011:7-8). Die data wat 
dan deurlopend deur hierdie sensors gegenereer word, moet in reële tyd ontleed word as 
dit enigsins bruikbaar wil wees vir besigheidsdoeleindes. 

Sosiale media genereer natuurlik ook deurlopend massiewe hoeveelhede data. 
Facebook groei byvoorbeeld met 500 teragrepe per dag (Hendler 2013:18; Kambatla, 
Kollias, Kumar & Grama 2014:2562), insluitend 2,7 biljoen ‘Likes’ en 300 miljoen nuwe 
foto's (Kitchin 2014:2). `n Totaal van 9 100 tweets word elke sekonde op Twitter geplaas 
(Kambatla et al. 2014:2562). Groot internasionale maatskappye se datavloei is net so 
astronomies: eBay verwerk daagliks 100 petagrepe se data, terwyl Walmart 2,5 petagrepe 
se data rakende 1 miljoen transaksies elke uur genereer (Kitchin 2014:2; Kambatla et al. 
2014:2562). Hierdie data word dan ook in reële tyd ontgin en ontleed (Sch6f 2013:5-6; 
Tinati et al. 2014:665): Google verwerk daagliks 4 biljoen soekresultate (Shroff 2013:5), 
en soek deur meer as 20 petagrepe se data (Hendler 2013:18), waaronder 3,5 miljoen 
nuusartikels (Owen, Anil, Dunning & Friedman 2012:5). Vir besighede is die vermoé 
om groot hoeveelhede data in reéle tyd te ontleed van groot waarde, aangesien hulle 
soekresultate deurlopend kan verbeter (in die geval van Google of Amazon). So ook 
kan kooppatrone gemonitor word, wat tot `n meer doeltreffende bemarkingstrategie 
kan lei (byvoorbeeld eBay of Amazon). Verbruikers se houdings jeens `n produk kan 
ook vinnig deur die monitering van sosiale media bepaal word, en oor die algemeen stel 
die ontginning van data in reële tyd besighede in staat om meer gefokusde bemarking 
toe te pas waar die individu as ‘t ware as `n individu geteiken word. In `n grootdata- 
bemarkingsveldtog ontvang die individu byvoorbeeld nie aanbiedinge wat hom nie raak 
nie: Amazon en eBay maak voorstelle van produkte waarin hul glo die individu belangstel, 
en dié voorstelle is tot `n groot mate sinvol omdat dit spesifiek gemik is op die koper 
se behoeftes soos bepaal deur data versamel uit hulle internetgebruik en -voorkeure. 
Indien sê `n bemarkingsveldtog suksesvol wil wees, moet data rakende verbruikers se 


kooppatrone in reële tyd versamel en ontleed word. Vir militêre intelligensie is die 

deurlopende generering en ontleding van data natuurlik ook van onskatbare belang, 
aangesien dit juis nodig is om sekuriteitsrisiko's so vinnig as moontlik te identifiseer, en 
hier is die uitdaging ook net so beduidend: onbemande lugvaartuie soos die Predator 
het teen 2011 soveel videomateriaal gegenereer dat daar daagliks 1 500 uur se video 
(benewens 1 500 foto's) verwerk moes word (Olcott 2012:105-106). 

Wat die belangrikheid van hierdie aspek van grootdata aanbetref is daar egter 
verskillende sienings, wat hoofsaaklik afhang van die agtergrond waaruit grootdata 
benader word. Vir Davenport (2014) — wat vanuit `n besigheidsagtergrond buite die 
wetenskap skryf — is die snelheid waarmee data gegenereer en ontleed word een van die 
belangrikste eienskappe van grootdata (tesame met die verskeidenheid wat in die volgende 
onderafdeling bespreek word). Hy stel voor dat hierdie eienskap die meeste uitdagings 
en geleenthede bied, byvoorbeeld vir bemarkingsdoeleindes en om kostebesparings te 
bewerkstellig. Volgens Schéf (2013) — wat vanuit die geesteswetenskappe skryf — is 
hierdie aspek van grootdata egter van minder belang, en Jockers (2013) fokus ook nie op 
hierdie aspek van grootdata in sy benadering tot die letterkunde nie. Ook sou ’n mens 
kon aanvoer dat die geesteswetenskappe oor die algemeen nie sê `n groot klem daarop 
plaas om data in reële tyd te ontleed nie, anders as besighede en militêre intelligensie. 
Dit sal `n navorser min baat om data in reële tyd te kan ontleed en dan sy bevindinge aan 
’n joernaal voor te lê wat `n jaar of twee mag neem om die studie te publiseer. Omdat 
hierdie aspek van grootdata van minder belang vir die geesteswetenskappe is, word daar 


nie in die huidige boek op hierdie aspek van grootdata gefokus nie. 


1.3 Verskeidenheid 


Schêf (2013:4) skryf dat grootdata gewoonlik in verskillende formate bestaan, met 
ander woorde in ’n verskeidenheid formate geénkodeer is, beide gestruktureerd as 
ongestruktureerd. Gestruktureerde data is data wat in `n geordende formaat aangeteken 
is (Syed, Gillela & Venugopal 2013:2446), byvoorbeeld in `n Microsoft Excel of Access 
dokument, of op `n tradisionele databasis soos MySQL of Inmagic DBText. Onbewerkte 
teks-dokumente (.txt) word ook as gestruktureerd geag. Semi-gestruktureerde data 
is XML (Extensible Markup Language), waar die verhouding tussen komponente 
duidelik volgens `n skema aangeteken is, maar nie in tabelle en kolomme geberg is nie. 
Ongestruktureerde data kan gesien word in die meerderheid inligting wat opgesluit 
lê in dokumente soos Word, PDE, verskeie beelde (onder andere JPG, TIFF, PNG, 
ensovoorts), klank- en video-opnames, die inhoud van e-posse, en aanlyninterak- 
sies soos Facebook en Twitter boodskappe (Syed, Gillela & Venugopal 2013:2446; 

Russom 011:7). Gestruktureerd verwys in hierdie geval na gestruktureerdheid vanuit 
'n rekenaar se oogpunt; natuurlik is taal gestruktureerd, en enige teks het uiteraard `n 
struktuur, al ag `n rekenaar dit nie as gestruktureerd nie. Uit die oogpunt van `n rekenaar 
is gestruktureerde data dié data wat in tabelle en kolomme geberg is. 

Tabel 3 gee die mees algemene tipes dokumente weer, sowel as of dit 


gestruktureerd of ongestruktureerd is. 


Tabel 3. Formate van dokumente 


Lêerekstensie Tipe dokument Formaat 

.accdb Microsoft Access Database Gestruktureerd 
avi Audio Video Interleaved Ongestruktureerd 
.bmp Bitmap Ongestruktureerd 
CSV Comma Seperated Value Gestruktureerd 
doc Microsoft Word Document Ongestruktureerd 
docx Microsoft Word Document (2007 en later) Ongestruktureerd 
sexe Executable File Ongestruktureerd 
gif Graphics Interchange Format Ongestruktureerd 
jpeg Joint Photographic Experts Group Ongestruktureerd 
mp3 Moving Picture Experts Group Ongestruktureerd 
mpeg Moving Picture Experts Group Ongestruktureerd 
.pdf Portable Document Format Ongestruktureerd 
._png Portable Network Graphics Ongestruktureerd 
.ppt Microsoft Powerpoint Presentation Ongestruktureerd 
.pptx Microsoft Powerpoint Presentation (2007 en later) Ongestruktureerd 
ref Rich Text Format Ongestruktureerd 
Off Tagged Image File Format Ongestruktureerd 
txt Text Gestruktureerd 
.wav Waveform Audio File Format Ongestruktureerd 
.wmv Windows Media File Ongestruktureerd 
wpd Word Perfect Document Ongestruktureerd 
xls Microsoft Excel Spreadsheet Gestruktureerd 

Grootdata word gekenmerk daardeur dat dit in `n verskeidenheid formate 
aangeteken is, insluitend ongestruktureerde formate, wat ontleding bemoeilik. 
Grootdata is data wat “wild” (Loukides 2010:3; Tinati et al. 2014:665) voorkom, met 
ander woorde data wat nog nie georden is nie. Om sulke datastelle te ontleed word nuwe 
rekenaarprogrammatuur benodig wat die gestruktureerde/ongestruktureerde hindernis 
kan oorbrug. 

Lues en Lategan (2006:6) let daarop dat die navorser tydens die verwerkingsfase 
van die navorsingproses rou data in meer bruikbare data omskep deur dit, onder andere, 
te sorteer en groepeer. Dié fase word van groter belang in ’n grootdata-omgewing: 
Agrawal et al. (2011:4-5) skryf dar baie data eers in `n gestruktureerde formaat 
omgeskakel moet word voor dit ontleed kan word, wat ’n verdere probleem skep omdat 
dit die verwerkingsfase van die navorsingsproses vergroot. Russom (2011:17) let daarop 
dat gestruktureerde data steeds grootdata-ontledings in die besigheidsektor domineer. 
Uit Davenport (2014:19, 100) se navorsing het dit geblyk dat tot 80% van tyd spandeer 
word om data in die regte formaat te kry sodat dit as gestruktureerde data ontleed kan 
word, en dit geld beide vir besigheid as regeringsorganisasies.” Tableau, wat hieronder 
as `n grootdata-ontledingsprogram genoem word, kan byvoorbeeld slegs gestruktureerde 
data hanteer, en dieselfde geld vir die meerderheid netwerkontledingsprogrammatuur 
(behalwe Palantir en Starlight VIS). Die navorser wat dan hierdie programmatuur 
wil aanwend vir ontledingsdoeleindes word genoop om eers ongestruktureerde 
data in `n gestruktureerde formaat om te skakel, en dit is veral belangrik binne die 
geesteswetenskappe, waar min data in `n gestruktureerde formaat beskikbaar is. Die 
datastel rakende die hedendaagse Afrikaanse filmindustrie waarna vroeër verwys is, is 
juis deur so `n omskakelingsproses, aangesien die data aanvanklik as video's bestaan het 
(die krediete van die films self), maar in `n Microsoft Excel-formaat omgeskakel moes 
word om ontleed te kan word. 

Indien die navorser oor rekenaarprogrammeringsvaardighede beskik, kan 
ongestruktureerde data makliker in `n gestruktureerde formaat omgeskakel word deur 
byvoorbeeld LDA (Latent Dirichlet Allocation) (Blei, Ng & Jordan 2003; Blei, Griffiths, 
Jordan & Tenenbaum 2004; Griffiths & Steyvers 2004) of MALLET (MAchine 
Learning for LanguagE Toolkit) (McCallum 2002), maar sê `n omskakeling verg 
gewoonlik rekenaarvaardighede waaroor die navorser nie altyd beskik nie (Jockers is `n 
uitsondering). Soos hieronder in meer besonderhede bespreek sal word, noop die formaat 


15 Sien ook Franks (2012:16). 

van die dokumente die navorser om interdissiplinêre samewerkingsooreenkomste te 
sluit met rekenaarwetenskaplikes, óf om nuwe rekenaarprogrammatuur aan te wend 
en rekenaarvaardighede te ontwikkel. Let daarop dat hierdie probleem selfs nog nie 
volkome binne besigheid of militêre intelligensie aangespreek is nie, ten spyte van 
die feit dat dié terreine die toonaangewende velde in die bestuur en ontleding van 
grootdata verteenwoordig. 

Binne die geesteswetenskappe is daar `n ander formaat wat bygereken behoort te 
word by dataformate: analoog (hardekopie). Alhoewel daar groot hoeveelhede inligting 
in `n digitale formaat beskikbaar is, word die navorser binne die geesteswetenskappe 
gereeld gekonfronteer met dokumente wat slegs in hardekopie beskikbaar is (byvoorbeeld 
ouer Afrikaanse literêre werke of argiefmateriaal). Verwerking sluit dan vir die navorser 
in die geesteswetenskappe nie alleen in die omskakeling van ongestruktureerde na 
gestruktureerde data nie, maar soms ook die digitalisering van bronmateriaal. Dit verg 
bykomende tegnologiese vaardigheid, programmatuur en apparatuur, asook `n verdere 
tydinset. Die datastel wat soms in hierdie boek gebruik word rakende die Afrikaanse 
literêre sisteem vanaf 1900 tot 1978 is juis deur so `n lang verwerkingsproses wat begin 
het by die digitalisering van die brondokumente (Senekal en Van Aswegen (1980, 1981) 
en Senekal en Engelbrecht (1984)), hierna omgeskakel is vanaf `n ongestruktureerde 
formaat (PDF) na `n gestruktureerde formaat (Microsoft Excel), en ook skoongemaak 
is om te verseker dat data konsekwent ingevoer is. Selfs al is bronmateriaal reeds in 
’n digitale formaat, gebeur dit soms by ouer dokumente dat karaktererkenning nie 
toegepas is nie (byvoorbeeld koerantuitknipsels), wat dan beteken dat die navorser eers 
karaktererkenning sal moet toepas voor hy enige inligting sal kan onttrek. Digitalisering 
behels nie alleen die skandering van dokumente nie, maar ook verheldering, die 
toepassing van karaktererkenning en dergelike. In die geval waar karaktererkenning 
nie reeds toegepas is nie sal die navorser hierdie stap, wat by die digitaliseringsproses 
tuishoort, moet toepas. Alhoewel digitalisering buite die bestek van hierdie boek 
val, sal die navorser ook baat vind daarby om hiermee bekend te word en die nodige 
infrastruktuur aan te skaf, soos bespreek in Senekal (2011). 

1.4 Gevolgtrekking 


Grootdata kan in navolging van Russom (2011:6) opgesom word soos in Figuur 2. 


Volume 
Aantal grepe 
Aantal rekords 
Aantal dokumente 


Omvattend 


Verskeidenheid 
Gestruktureerd 


Snelheid 
Reéletyd 


Strome 


Ongestruktureerd 
Semi-gestruktureerd 


Figuur 2. Aspekte van grootdata 


Grootdata is data wat groot hoeveelhede inligting beslaan (soos gemeet in die aantal grepe 
of rekords) of `n hele datastel verteenwoordig, deurlopend gegenereer en gereeld in reële 
tyd ontleed word, en `n verskeidenheid formate aanneem. Vir die geesteswetenskappe 
is veral die grootte en verskeidenheid van data van belang, en later in hierdie boek sal 
oplossings bespreek word wat betrekking het op hoe hierdie uitdagings die hoof gebied 
kan word. Eerstens is dit egter belangrik om ondersoek in te stel na die implikasies wat 


grootdata vir die wetenskap inhou, soos in die volgende hoofstuk bespreek word. 

Die implikasies van grootdala vir 
die wetenskap 


Boyd en Crawford (2012:663) skryf dat die diskoers rondom grootdata beide utopiese 
as distopiese retoriek ontketen, soos Loader en Dutton (2012:610) skryf ook die geval is 
met die internet self. Mayer-Schénberger en Cukier (2013:19) (wat vanuit `n utopiese 
invalshoek skryf) stel voor dat ’n aantal belangrike kopskuiwe gemaak moet word in 
die oorgang van tradisionele wetenskaplike metodes na die ontleding van grootdata, 
soos in hierdie afdeling bespreek. Heelwat van hierdie aspekte is aanvegbaar en reeds 
breedvoerig gekritiseer, en kritiek op die grootdatakonsep en -bewerings word ook 


onder die loep geneem. 


2.1 Die einde van steekproefneming 


Die eerste groot metodologiese skuif wat grootdata veronderstel is dat steekproewe 
onnodig word: grootdata kyk na `n datastel as geheel, nie `n ewekansige of 
verteenwoordigende monster van ’n geheel nie (Mayer-Schênberger & Cukier 
2013:20-31; Davenport 2014:94; Jockers 2013:7). Steekproefneming is volgens Mayer- 
Schönberger en Cukier juis `n kompromis wat in die verlede aangegaan is omdat 
datastelle nie in geheel versamel of ontleed kon word nie; `n hele bevolking van `n 
paar miljoen mense kon immers nie ondervra word nie (behalwe in die geval van `n 
sensusopname). Die nadele van steekproefneming is aldus die outeurs tweeledig: indien 
monsters nie korrek geselekteer word nie, kan groot foute in ’n studie insluip, en ook 
verdwyn die resolusie, wat beteken dat individuele gevalle verlore gaan in die ontleding. 

Steekproefneming kom met risiko's wat die geldigheid van `n navorsingprojek 
bedreig. Watts (2011:113) skryf dat mense in die alledaagse wêreld meer aandag 
skenk aan interessante gebeurtenisse as oninteressante gebeurtenisse, wat hy `n 
steekproefvooroordeel (sample bias) noem. `n Mens sal byvoorbeeld let op al die kere wat 
jy ou skoolvriende op onwaarskynlike plekke raakloop, of treine verpas, maar nie let op 
al die kere wat dit nie gebeur het nie. Dit is natuurlik `n terloopse waarneming en geen 
wetenskaplike studie nie, maar akademici is nie verhewe bo sulke steekproefvooroordele 
nie. Na die Universiteit van die Vrystaat se Reitz-video insident is die video deur sommige 

mense in verband gebring met die Waterkloof Vier en die Skierlik-skietvoorval, en saam 
gesien as voorbeelde van rassisties-gemotiveerde aanvalle van wit mense op swart mense. 
Dié “steekproef” laat egter buite rekening dat daar elke dag miljoene interaksies tussen 
wit en swart in Suid-Afrika is wat geen probleme veroorsaak nie, maar dit is natuurlik 
nie vir die media interessant om te let op goeie interaksies nie. Die risiko van só `n fout 
kan verminder word deur `n groter monster te neem (vier individue is `n baie klein 
monster en onvanpas vir die gevolgtrekking wat gemaak is), deur die monster ewekansig 
te selekteer (ewekansig geselekteerde monsters lewer gewoonlik meer geldige resultate 
as verteenwoordigende monsters (Mayer-S$chênberger & Cukier 2013:22)), en deur 
nie terloopse voorbeelde te selekteer nie, maar sistematies te werk te gaan. Foute kan 
uiteraard steeds in enige steekproefneming insluip, wat die uiteindelike geldigheid van 
die studie ondermyn. 

Die siening van die letterkunde as `n aantal verteenwoordigende tekste 
(die kanon) sluit ook hierby aan omdat dit `n steekproef veronderstel. Dié benaderings- 
wyse word veral gekritiseer deur Jockers (2013) en Moretti (2005). Moretti (2005:4) 
let daarop dat `n kanon van 200 romans bestudeer word as verteenwoordigend van die 
Britse literatuur van die 19% eeu, maar dat dit minder as 1% van die gepubliseerde werke 
verteenwoordig (daar is meer as 20 000 romans in dié eeu in Brittanje gepubliseer). 
Om die ‘kenmerke’ van die negentiende-eeuse Britse roman uit so `n klein monster 
te veralgemeen kom uiteraard met probleme. Die probleem word boonop vererger 
deurdat die monster nie ewekansig óf verteenwoordigend geselekteer is nie; gewoonlik 
vind seleksie plaas op grond van literatuurhistorici se waardeoordele, wat om die beurt 
deur hul literatuuropvattinge beinvloed word. Moretti en Jockers bepleit `n inklusiewe 
literatuurgeskiedenis om hierdie steekproefvooroordeel te korrigeer, maar só `n inklusiewe 
siening van die literêre sisteem maak dit onmoontlik om sonder rekenaarprogrammatuur 
met die letterkunde om te gaan. 

Verder verdwyn die resolusie in gewone steekproefnemings. Wanneer `n 
ewekansige monster van `n bevolking geneem en veralgemeen is na `n bevolking, kan 
die individu se posisie in die datastel nie agterna gevind word nie. So het die jongste 
sensus byvoorbeeld aangedui dat 29,8% van Bloemfonteiners wit is, en 42,5% van die 
hele bevolking Afrikaans is teenoor 7,5% Engels. Dié statistiek beskryf nie een van die 
outeurs van hierdie boek se onmiddellike sosiale kontekste nie (dit is byvoorbeeld nie 
die geval dat 7,5% van ons vriende Engels is nie), en ook kan die statistiek nie gebruik 
word om die individu se posisie te bepaal nie. Steekproefneming is van `n lae resolusie: 
indien `n navorser wil ‘afboor’ na individuele gevalle, verdwyn die inligting. `n Mens 
kan in hierdie opsig aan `n digitale kaart soos Google Maps dink: op elke hoogte gee 
die kaart nie a/ die inligting wat beskikbaar is oor `n gebied nie, maar slegs dit wat 

relevant is. Indien `n mens egter afboor en die kaart vergroot, word details ingevul wat 
nie op `n groter afstand weergegee is nie. `n Steekproefneming is dus soos `n kaart in 
hardekopie; daar kan nie tussen vlakke van gegewens beweeg word nie, in teenstelling 
met die grootdatabenadering wat soos `n interaktiewe digitale kaart funksioneer. 

Jockers (2013:7) skryf ook dat uitsonderings nie behoorlik in steekproefneming 
na vore kom nie; in steekproefneming verdwyn gevalle rondom die gemiddeld. Dit 
is byvoorbeeld wel so, indien `n mens na historiese verskiesingsuitslae kyk, dat die 
meerderheid wit mense die apartheidsregering gesteun het, maar hierdie gemiddeld 
verreken nie die uitsonderings soos Bram Fischer, Beyers Naudé, Breyten Breytenbach 
en al die ander ondersteuners van opposisiepartye nie (dieselfde geld vir swart mense, 
van wie sommiges ook die apartheidsregering gesteun het). Hierteenoor kyk grootdata 
na die hele datastel op so `n wyse dat die uitsonderings steeds sigbaar is, omdat `n 
grootdatabenadering `n hoë resolusie het. 

Resolusie is dus belangrik in hierdie verband. Soos Mayer-Schênberger en 
Cukier (2013:160-161) se bogenoemde stelling dat grootdata die individu kan bevry 
van sy groepsidentiteit, kan grootdata juis van veel waarde wees in Suid-Afrika, waar 
rassevooroordele vanuit verskeie oorde mense steeds in terme van groepsidentiteite 
sien. Groepsidentiteite is juis die gevolg van `n swak resolusie en tradisionele statistiek. 
Hermann (2013) teken sterk protes aan teen die huidige regering se statistiese benadering 
tot regstellende aksie wat individuele gevalle ignoreer. Onses insiens is die duidelikste 
voorbeeld van `n laeresolusieprobleem wat uit Hermann se boek na vore kom, dié van 
Christo February, wat as anti-apartheidsaktivis nou benadeel word deur regstellende 
aksie (2013:72-75). Die huidige regering maak juis gebruik van tradisionele statistiek 
en groepsidentiteite om te bepaal wie werk moet kry, en, soos Hermann, bepleit die 
grootdatabenadering ook dat die individu wat in die statistiek vervat is, belangrik is. 

Grootdatabenaderings se vermoë om af te boor na individuele gevalle is veral 
belangrik wanneer tekste ontleed word, soos Jockers (2013:23; 2014:vii) aanvoer. Hy 
(2014:vii) skryf dat rekenaarmatige berekenings toegang bied tot inligting in tekste wat `n 
mens eenvoudig nie kan versamel met tradisionele kwalitatiewe metodes van noukeurige 
lees en menslike sintese nie; die beloning lê volgens hom daarin dat rekenaarmatige 
ontledings toegang tot inligting bied op beide die makro- en mikroskaal. Elders 
(2013:89 e.v.) illustreer hy die waarde van `n grootdatabenadering wanneer hy woorde 
identifiseer wat veral saamhang met sekere genres, byvoorbeeld met betrekking tot die 
Bildungsroman. Na die identifisering van sulke woorde in 'n makroanalise, boor hy af na 
die individuele woorde en die konteks waarin hul voorkom, en dui aan hoe dié woorde 
temas van genres vergestalt. Een woord wat gereeld in die Bildungsroman voorkom is 
‘like’, en by nadere ondersoek vind Jockers dat dit saamhang met die Bildungsroman se 

ontdekking van die volwasse wêreld wat dan vergelyk word met die bekende wêreld van 
die kind. Die voorkoms van dié woord dui dan spesifiek op die Bildungsroman se posisie 
tussen die wêreld van die kind en die volwassene. Só faset van `n genre kan natuurlik nie 
uitgelig word wanneer slegs enkele, ‘verteenwoordigende’ tekste bestudeer word nie, en 
die grootdatabenadering bemagtig die navorser om meer indringend na sy studie-objek 
te kyk. Belangriker nog is die feit dat die navorser wel `n breë oorsig oor die korpus kan 
onderneem, maar dan steeds afboor na die individuele gevalle, aangesien die individuele 
datapunt se posisie steeds opgespoor kan word. 

Neem byvoorbeeld die Afrikaanse literêre sisteem vanaf 1900 tot 1978, met 
data verkry vanuit Senekal en Van Aswegen (1980, 1981) en Senekal en Engelbrecht 
(1984). Die datastel wat hieruit saamgestel is, bestaan uit meer as 110 000 datapunte, 
wat `n omvattende oorsig bied oor wie wat in die Afrikaanse letterkunde gepubliseer het 
(drama, poësie en prosa), wie wat oor hierdie werke gepubliseer het (resensies, studies 
en literatuurgeskiedenisse), sowel as waar hierdie studies en resensies verskyn het. Op 
'n makrovlak kan daar byvoorbeeld aangedui word watter genres die meeste aandag van 
kritici ontvang het oor die hele tydperk, soos gesien in Figuur 3 (die verkenning is met 
behulp van Tableau onderneem). 

Figuur 3. Die verspreiding van studies in die Afrikaanse letterkunde 

Die meerderheid resensies (50.08%) handel hiervolgens oor prosa. Dit is logies 
dat die aandag wat kritici aan die onderskeie genres bestee van tyd tot tyd sal verskil, 
en daarom is die verspreiding van resensies oor dié drie genres aangedui vir die tydperk, 
met gemiddelde waardes ook aangedui deur stippellyne. Hier kan duidelik gesien word 
dat daar sedert 1919 gemiddeld die minste oor die drama gepubliseer is, maar dat daar 
uitsonderings in sommige jare bestaan. Soos in Figuur 4 gedemonstreer handel die 
meerderheid publikasies in 1939 oor dramas, wat daartoe gelei het dar drama dié jaar se 


literêre diskoers oorheers het. 

Figuur 4. Dramas wat in 1939 bestudeer is 


Dit was dus veral Uys Krige se Magdalena Retief (1938) en Arie Cornelis Bouman 
se Die heilige pand (1939) wat in dié jaar aandag van `n groot aantal kritici ontvang het, 


gevolg deur Die vooraand (1939) van J.R.L. van Bruggen (let wel dat datums hier dui op 

wanneer daar oor die betrokke werke geskryf is, nie wanneer dié dramas gepubliseer is 


nie). Figuur 5 dui aan wie gedurende 1939 die meeste oor drama geskryf het. 


Kritici wat in 1939 oor die drama geskryf het 


1939 EC.L. Bosman 10 
Abel J. Coetzee 6 

Figuur 5. Letterkundiges wat in 1939 oor die drama gepubliseer het 


EC.L. Bosman was duidelik die letterkundige wat in dié jaar die grootste aantal 
dramas geresenseer het, gevolg deur Abel J. Coetzee — hier kan ook gesien word dat 
die meeste van Bosman se resensies oor die algemeen oor die drama handel. In die 
voorafgaande voorbeeld is daar dus gewerk vanaf `n breë makrovlakoorsig wat die hele 
datastel in ag geneem het deur na die individu se posisie in die datastel te kyk, en 
die enkele datapunt se posisie kan dus in die breër geheel nagespeur word. Dit is `n 
beduidende voordeel van grootdatabenaderings; wanneer `n steekproef na `n geheel 
veralgemeen word kan individuele data nie soos hier ondersoek word nie. 

Steekproewe gaan volgens Mayer-Schénberger en Cukier (2013:30) altyd 
gepaard met die risiko dar mense anders sal reageer in `n navorsingsopset as in hul 


alledaagse lewe, iets wat soms na verwys word as die sogenaamde Hawthorne-effek. 

Henry A. Landsberger het in 1950 vroeëre eksperimente by die Hawthorne fabriek 
naby Chicago ontleed, en voorgestel dat die deelnemers aan die studie anders reageer 
omdat hulle besef hulle word bestudeer. Grootdata kan sê `n gevolg voorkom deur 
byvoorbeeld selfoondata te benut om mense se kommunikasiepatrone na te speur soos 
dit in hulle werklike, alledaagse lewens manifesteer. Barabasi het byvoorbeeld selfoondata 
bekom vir 100 000 gebruikers in `n onbekende Europese land, en was in staat daartoe 
om hul bewegings oor ses maande te monitor. Die vraag is egter of die gemiddelde 
akademiese navorser toegang tot sulke data kan verkry, en natuurlik word sulke voordele 
van grootdata beinvloed deur kwessies van privaatheid. 

Alhoewel Davenport (2014:94) saamstem dat steekproefneming minder 
belangrik word in `n era van grootdata, stel hy die klemverskuiwing versigtiger as 
Mayer-Schonberger en Cukier. Hy voer aan dat dit nie geheel en al oorbodig word nie 
(dit bly byvoorbeeld `n probleem om die hele bevolking van `n land oor `n spesifieke 
kwessie te raadpleeg), maar steekproefneming word wel minder belangrik. Benewens 
"pn grootdatabenadering benut eBay steeds bykomende steekproefneming om hul 
marknavorsing te doen (Davenport 2014:164). Dit is ook betwyfelbaar of alle vrae in 
die wetenskap met behulp van omvattende datastelle beantwoord kan word. `n Mens 
sou kon sê dat Mayer-Schénberger en Cukier se stelling dat grootdata die einde van 
steekproefneming meebring ietwat oordrewe is, maar dat die klem al hoe meer verskuif 


na die ontleding van datastelle in die geheel. 


2.2 Die einde van presiese datastelle 


Verder bring grootdata ook mee dat die akkuraatheid van datastelle vervang word met 
omvattendheid. Mayer-Schénberger en Cukier (2013:32-49) beweer dat akkuraatheid 
noodsaaklik was in `n tyd toe daar minder data beskikbaar was en die gereedskap nie 
beskikbaar was om groot hoeveelhede data mee te ondeed nie. Volgens die outeurs is 
foute in grootdatastelle onvermybaar en bedreig dit nie die geldigheid van die studie 
nie.” Agrawal et al. (2011:6) wys daarop dat die grootte van datastelle hierdie foute 
uitskakel, deels omdat gapings in die datastelle deur oorbodigheid gevul word. 

Hierdie stelling is waarskynlik kontroversieel, en sal daarom deur `n voorbeeld 
geillustreer word. Met behulp van Senekal en Van Aswegen (1980, 1981) en Senekal en 
Engelbrecht (1984) kan `n lys van die 1 682 Afrikaanse literêre publikasies wat tussen 


16 Sien byvoorbeeld Landsberger (1958). 
17 Sien ook Loukides (2010:5). 

1900 en 1978 uitgegee is saamgestel word. Dié werke is soos volg oor genres versprei: 
39,6% prosa, 31,77% drama, en 28,63% poësie. Senekal en Van Aswegen (1980, 1981) 
ressorteer N.P. van Wyk Louw se Die dieper reg (1938) onder beide poësie en drama, 
aangesien dié werk `n versdrama is. Indien dié werk egter slegs as `n drama geag is, sou 
die verspreiding van werke tussen genres anders daar uitsien, soos in Figuur 6 aangedui. 


Totale persentasie van publikasies Totale persentasies van publikasies alternatief 
Genre 
39.60% 31.77% 39.62% 31.79% ET drama 
poësie 
E prosa 


28.63% 28.59% 


Figuur 6. Die verspreiding van werke in die Afrikaanse letterkunde tussen 1900 en 1978 


Die individuele werk het dus `n invloed op die statistiek, alhoewel `n baie klein 
een: die poësie maak nou 0.04% minder van die datastel uit, terwyl die drama en die 
prosa elk 0.02% meer uitmaak. Dit is `n geringe verskil, maar onthou dat hierdie `n 
relatiewe klein datastel is soos gemeet ten opsigte van die aantal rekords wat betrokke 
is (dit is grootdata in die sin daarvan dat dit `n omvattende datastel is). Wanneer daar 
miljoene, eerder as 1 682, rekords by `n studie betrokke is, word die invloed van `n 
enkele geval weglaatbaar klein. `n Tik- of spelfout, en foutiewe of ontbrekende inligting 
beinvloed nie die eindresultaat nie solank dit beperk is tot enkele gevalle. 

Barabasi (2011:14) skryf dat groot datastelle wel soms onvolledig mag wees, 
maar dat netwerkontledings steun op ‘skerp toerusting — met ander woorde `n baie 
presiese navorsingsmetode — om hierdie datastelle te ontleed. Dit bring mee dat die 
metode self ook vergoed vir foute in die data. Netwerkontledings is veral bekend 
daarvoor dat dit vergewend is teenoor geringe foute in die onderliggende data: in `n 
netwerk met tienduisende of miljoene entiteite kan `n enkele entiteit nie die gemiddelde 
pad tussen alle entiteite beduidend beinvloed nie. Neem byvoorbeeld die internasionale 
filmakteurnetwerk, wat in `n verskeidenheid studies bestudeer is. Die gemiddelde pad 
tussen akteurs behels die aantal skakels wat enige akteur met enige ander akteur verbind, 
soos in Tabel 4 weergegee (aantal nodusse of akteurs 7 en gemiddelde pad /is aangedui). 

Tabel 4. Die gemiddelde pad in akteurnetwerke 


Netwerk n 1 Studie 

Akteurs 225 226 3,65 Watts en Strogatz (1998) 

Akteurs 212 250 4,54 Barabási en Albert (1999) 

Akteurs 449 913 3,48 Amaral et al. (2000) 

Akteurs 392 340 3,6 Guillaume en Latapy (2006) 

Akteurs 127 823 6,8 Latapy, Magnien, en Del Vecchio (2008) 
Akteurs 392 340 3,6 Guillaume en Latapy (2004) 


Alhierdiestudies maakgebruikvandieInternetMovie Database (www.imdb.com), 
wat wel die mees omvattende datastel rakende die internasionale filmindustrie is, maar 
nogtans onvolledig is — veral ten opsigte van Afrikaanse films en films wat nie groot 
internasionale suksesse was nie. Arende (1994) het byvoorbeeld volgens www.imdb.com 
slegs 3 akteurs, terwyl die film 27 akteurs in die krediete lys. Een van die outeurs (Senekal) 
het bereken dat wanneer die gemiddelde pad vir die akteurnetwerk binne die Afrikaanse 
filmindustrie sedert 1994 uitgewerk word met akkurate data wat vanuit die films self 
verkry is, die gemiddelde pad 2,33 vir die 1 715 akteurs wat by dié industrie betrokke 
is. Dit kan verwag word dat die Afrikaanse filmindustrie, wat natuurlik baie klein is in 
vergelyking met die internasionale filmindustrie, `n korter pad as die algehele gemiddeld 
sal hê, veral omdat daar aansienlik minder films en akteurs by dié industrie betrokke is 
en akteurs dus meer gereeld saamwerk. Bogenoemde studies het ’n kort gemiddelde pad 
uit groot datastelle geidentifiseer, en dit is inderdaad merkwaardig dat daar 449 913 
akteurs in Amaral et al. (2000) se studie is wat gemiddeld slegs 3,48 skakels van mekaar 
verwyderd is, maar die feit dat `n gemiddelde kortpad hierdie netwerk kenmerk word 
nie beinvloed as ’n mens met akkurater data werk nie (3,48 met inagname van 449 913 
akteurs is kort, soos 2,33 vir die 1 715 akteurs in die Afrikaanse filmakteurnetwerk ook 
kort is). Dit is wat Barab4si bedoel met ‘skerp’ toerusting: teorie en wiskundige formules 


wat sê akkuraat is dat dit vergewensgesind is teenoor onvolledige data. 

2.3 Die einde van kousaliteit 


Verder val die klem in grootdata op korrelasie eerderas kousaliteit’! (Mayer-Schénberger & 
Cukier 2013:50-72). `n Voorbeeld is Amazon se voorstelle van wat om ook te koop as `n 
mens reeds een ding gekoop het: dié voorstelle is gegrond op gesofistikeerde algoritmes 
wat ondersoek instel na korrelasies in verbruikers se kooppatrone. Hoekom iemand 
wat in produk X belangstel ook in Y sal belangstel, is irrelevant; die oorweging is dat 
die wat belangrik is (Mayer-Schénberger & Cukier 2013:52). Dié algoritmes het die 
aanvanklike groep kritici wat Amazon aangestel het om resensies te skryf uiteindelik 
vervang, omdat die kritici nie korrek kon voorspel waarin mense ook sou belangstel 
nie. Volgens Mayer-Schénberger en Cukier (2013:61) is die voordeel van grootdata 
in hierdie opsig dat dit vooroordele teenwerk, aangesien die gevaar nie bestaan dat `n 
navorser met vooropgestelde idees na `n onderwerp gaan nie — die data ‘spreek vanself” 
(kritiek op hierdie siening word later bespreek). 

Kousaliteit is reeds `n problematiese konsep in die wetenskap. Watts 
(2011:199) herinner dat dit onmoontlik is om kousaliteit wetenskaplik te bepaal 
sonder eksperimente, wat `n vraagteken plaas oor enige bewerings van oorsaaklikheid 
in byvoorbeeld die geskiedenis, waar eksperimente onmoontlik is. Net omdat B volg op 
A beteken geensins dat daar `n kousale verband is tussen A en B nie (Watts 2011:118). 
Watts (2011:116-117) herinner aan die siening dat skoolkinders wat by skietvoorvalle 
betrokke was, vervreem is van hul portuurgroep en/of familie, en blootgestel is aan 
gewelddadige videospeletjies en televisieprogramme, en dat daar `n kousale verband 
tussen hierdie faktore en hul latere optrede beweer word. Dié beweerde kousale verband 
laat egter buite rekening dat daar letterlik miljoene tieners is wat 66k vervreem is van hul 
omgewing en óók blootgestel is aan geweld deur die media, maar wat nooit enigeen skiet 
nie. Die kousale verband is dus vals, maar omdat die een die ander volg, kom dit voor of 
daar wel `n kousale verband bestaan. In `n Suid-Afrikaanse konteks kan die voorval van 
die Reitz-video weer genoem word. Net omdat mense in ouerhuise grootgeword het wat 
hul oorsprong onder apartheid gehad het, beteken nie noodwendig dat mense rassistiese 
houdings sal huldig nie, en verseker nie dat hulle noodwendig betrokke sal wees in 
rassisties-gemotiveerde aanvalle nie. Daar is egter sommige akademici wat beweer dat dit 
wel die geval is; dat apartheid die enigste oorsaak van sogenaamde rassistiese voorvalle is, 
en dit word ook soms in deterministiese terme gestel dat dit jongmense se opvoeding in 
ouerhuise is wat lei tot hierdie voorvalle. Daar is egter honderde duisende wit jongmense 


18 George, Haas, en Pentland (2014:323) skryf egter dat kousaliteit steeds bestudeer moet 
word nadat korrelasies van fenomene geidentifiseer is. 

wat nie betrokke is of was by rassistiese voorvalle nie, maar wat ook uit huise kom wat 
hul oorsprong in die apartheidsbestel gehad het, wat beteken dat die deterministiese 
kousaliteit wat voorgestel word nie deur die werklikheid onderskraag word nie. 

Hiervolgens is kousaliteit ook `n probleem in die letterkunde. Wanneer Jockers 
(2013:108 e.v.) skryf oordie feit dat die gebruik van die bepaalde lidwoord in Amerikaanse 
en Britse tekste gekorreleer is, met ander woorde wanneer die gebruiksfrekwensie van 
die bepaalde lidwoord in Amerikaanse tekste toeneem, neem dit ook toe in Britse tekste, 
spekuleer hy oor moontlike redes hiervoor, maar laat vaar uiteindelik sy soektog na 
kousaliteit en aanvaar bloot die korrelasie (wat hy spesifiek aandui nie bloot toevallig 
is nie). Daar bestaan derhalwe `n definitiewe, aantoonbare en bewysbare verhouding 
tussen die Britse en Amerikaanse literêre sisteme bloot op grond van die korrelasie van 
die gebruiksfrekwensie van die bepaalde lidwoord, maar Jockers — wat homself deurgaans 
by die wetenskaplike metode hou — erken uiteindelik dat hy nog geen kousale verband 
kon identifiseer nie. 

In dieselfde opsig is dit moeilik om te bepaal waarom `n teks werklik gesien 
word as `n meesterwerk. Omdat literatuur nie in isolasie funksioneer nie, speel 
literatuuropvattinge, ideologie, leserinterpretasies en dies meer ook `n rol. Watts se 
eksperimente met musiek (Salganik & Watts 2008; Watts & Hasker 2006) het aangedui 
dar die gewildheid van `n liedjie bo alle twyfel beinvloed word deur sosiale faktore: 
wanneer mense weet dat `n liedjie gewild is, neem hulle aan dat dit goed moet wees. `n 
Mens sou ook in die letterkunde kon postuleer dat wanneer `n teks of skrywer gewild 
in akademiese kringe is (met ander woorde hoog aangeskrewe staan), daar `n konsensus 
ontwikkel wat aandui dat dit ’n ‘goeie teks of skrywer is, wat om die beurt die siening 
van die teks beinvloed. Watts skryf egter dat dit nie bloot sulke ekstrinsieke faktore is 
wat waardeoordele beinvloed nie, maar ook intrinsieke eienskappe van die teks: goeie 
liedjies het in sy eksperiment deurgaans goed gevaar, terwyl 'swak liedjies deurgaans 
swak gevaar het (Watts 2011:77). Uit Watts se studies kan juis gesien word hoe daar `n 
wisselwerking tussen die intrinsieke en ekstrinsieke ontstaan, en dit is onmoontlik om te 
bepaal wat uiteindelik veroorsaak dat `n liedjie gewild is, juis omdat `n kombinasie van 
faktore vir gewildheid verantwoordelik is." 

Die primêre probleem met kousaliteit is dat die menslike beweegruimte `n 
komplekse sisteem is waar die geheel meer as die somtotaal van die onderdele is. Page 
(2011:217) stel dié beginsel in wiskundige terme: f(x+y) > Ax) + fy). Dit beteken dar `n 
funksie f van die sisteem nie alleen die funksie van element x plus die funksie van element 


19 Watts (2011) skryf ook in soortgelyke terme oor Harry Potter en die Mona Lisa. 

y is nie, maar heelwat meer. Christakis en Fowler (2010:26) let daarop dat die smaak van 
'n koek meer is as die somtotaal van die smake van sy bestanddele; `n koek proe immers 
nie soos eiers plus meel nie.” Wanneer elemente in `n sisteem in `n interafhanklike 
verhouding tot ander elemente staan, word dit uiters moeilik om oorsaak en gevolg te 
bepaal (Holland 2006:2), en aangesien die menslike beweegruimte — juis die studie- 
objek binne die geesteswetenskappe — binne `n interafhanklike netwerk van komplekse 
sisteme bestaan (DeLaurentis 2007:363), word hierdie probleem op die spits gedryf 
binne die geesteswetenskappe. `n Rassisties-gemotiveerde insident is dus nie eenvoudig 
die gevolg van `n persoon se opvoeding plus die hedendaagse realiteit van rasse-integrasie 
nie, maar ook nie eens ’n meer komplekse formulering soos opvoeding plus regstellende 
aksie plus misdaad plus integrasie nie. Só `n insident is die gevolg van veel meer faktore 
(onder andere ekonomies, sosiaal en sielkundig), en belangriker nog: dit is die gevolg 
van die kombinasie van faktore. Mense tree nie in isolasie op nie, maar is ingebed binne 
'n komplekse web van interaksies wat die media, politici, families, vriende, kollegas, 
kennisse, hul eie psiges en die chemiese interaksies in hul breine, gemeenskaplike norme 
en ideologieë, asook ekonomiese, politieke en maatskaplike sisteme insluit. Om in sê `n 
komplekse omgewing soos die menslike beweegruimte `n enkele kousale verband voor 
te hou, is wetenskaplik ongeldig, en om die presiese interafhanklike wisselwerking van 
alle faktore na te speur is onmoontlik. 

Anderson (2008) en ander datawetenskaplikes se oplossing vir hierdie probleem 
is om kousaliteit te ignoreer en eerder op korrelasie te fokus. Dié klemverskuiwing 
beteken nie dat kousaliteit nie bestaan nie, maar eerder dat die probleme rondom die 
wetenskaplike bewys van kousaliteit in veral die menslike beweegruimte kousaliteit se 
waarde binne geesteswetenskaplike navorsing bevraagteken. Korrelasie is meer geredelik 


bewysbaar binne die geesteswetenskappe. 


2.4 Die einde van teorie 


Een van die bewerings wat gereeld aangehaal word in die diskoers rondom grootdata is 
Anderson (2008) se veronderstelling dat ons by die einde van teorie gekom het in die 
wetenskap: grootdata kan in hierdie siening bevindinge uit die data genereer sonder 
die opstelling van ’n hipotese of om binne ’n teoretiese raamwerk te werk. Anderson 
sé dat daar weggedoen moet word met elke teorie rakende menslike gedrag, van die 
linguistiek tot die sosiologie. Volgens hom kan daar ook van die sielkunde ontslae geraak 


20 Sien ook Kilcullen (2010:195) en Nicolis (1995:1-2). 

word aangesien dit onbelangrik is hoekom mense doen wat hulle doen — wat tel is wat 
hulle doen. Dit kan volgens hom uit die data gesien word, wat vanself spreek.” Hierdie 
siening bied glo die voordeel dat die navorser nie die risiko loop om gelei te word deur 
sy teoretiese raamwerk nie. 

Eerstens moet ’n mens gelyk gee aan Anderson en ander datawetenskaplikes en 
erken dat baie van wat aangebied word as ‘wetenskap’ (veral in die geesteswetenskappe) 
geensins wetenskaplik is nie, veral wanneer akademici gelei word deur `n bepaalde 
ideologie of deur teorieë wat nie op empiriese navorsing gegrond is nie. Die diskoers 
rondom Jamie Uys se films kan as voorbeeld dien: byna geen studie is nog oor Uys se 
films gepubliseer wat nie aanvoer dat dié films rassisties is nie (Senekal en J.-A. Stemmet 
2014:1). `n Keurder het voorgestel dat Senekal en Stemmet ook hierdie onderwerp 
aanspreek, alhoewel Uys se beweerde onderliggende ideologie geensins relevant is vir `n 
ontleding van sy samewerkingsnetwerk nie Un opmerking hieroor is noodgedwonge in 
die finale weergawe van die artikel ingesluit). Die studie van outeursbedoeling is reeds 
lank terug opsy geskuif in die literatuurstudie omdat dit onwetenskaplik is (Senekal 
1987:52). Om aan te voer dat `n mens Uys se houding jeens anderskleuriges uit sy films 
kan agterhaal is ongegrond. Ook is die kyker (of leser van die filmdraaiboek as teks) 
se interpretasie geensins neutraal nie, en moet dit verreken word dat daar ’n verskil is 
tussen hoe `n teks of film geinterpreteer word en wat `n wetenskaplike, verifieerbare feit 
veronderstel. Senekal (1987:19) skryf: 


Die interpretasie van tekste, uitsprake waarin geprobeer word om die ‘betekenis’ van 
'n literêre teks weer te gee, is nie vatbaar vir toetsing nie. Hulle bestaan ook nie as 
afsonderlike entiteite nie. Die eienskappe wat aan ’n teks toegeken word, asook die 
verbande wat die interpretasies ten grondslag lê, word gedoen op grond van die 
persoonlike belewing van die interpreteerder. Resultate wat op hierdie manier verkry 


word, is uitgesluit van vrywel enige vorm van verdere diskussie. 


Volgens Senekal is sê `n interpretasie-gebaseerde studie uiters problematies: “Die 
ondersoeker verkeer onder die indruk dat hy relevante feite bestudeer. Wat nou gebeur, is 
dat wetenskaplike status toegeken word aan lesersuitsprake”. Die diskoers rondom Jamie 
Uys se films dryf juis dié geneigdheid om van lesersuitsprake wetenskaplike feite te maak 
op die spits: dit is al ’n aanvaarde feit in filmstudies dat Uys se films rassisties is. Oor die 
onwetenskaplikheid van sulke lesersuitsprake is Senekal (1987:27) ondubbelsinnig: “Met 
deelname aan die literatuursisteem, bv. op die vlak van die essayistiek, die interpretasie, 


die kritiek, kan niemand probleme hê nie. Solank dit geen wetenskaplike pretensies 

het nie”. Die probleem is egter dat sulke lesersuitsprake wel as wetenskap aangebied 
word, met die gevolg dat die geesteswetenskappe se reputasie as wetenskaplike dissipline 
ondermyn word. Voeg hierby steekproefvooroordele en onvanpaste veralgemenings soos 
hierbo in die konteks van die Reitz-video bespreek, en `n mens ontwikkel begrip vir 
datawetenskaplikes se aandrang op `n meer objektiewe wetenskapsbeoefening wat op 
data eerder as op vooropgestelde idees gegrond is — veral in die geesteswetenskappe. 

’n Groot hoeveelheid kritiek is reeds uitgespreek teenoor grootdatabenaderings, 
veral vanuit die geesteswetenskappe, en tot `n groot mate teenoor Anderson se idee dat 
data vir sigself ‘spreek’.*! Kritiek let gewoonlik daarop dat data — afkomstig van die 
Latyns ‘datum’ wat “gegewe” beteken — nie bloot gegewe is nie, maar geskep word (Schöf 
2013:3-4; Puschmann & Burgess 2014:1691-1694; Boyd & Crawford 2012:667-668). 
Kritiese argumente teen grootdata sluit veral `n bevraagtekening in of grootdata werklik 
so objektief is as wat beweer word wanneer die data eerstens deur ’n mens geskep 
word en verder deur `n mens geinterpreteer word. Die data spreek nie vanself nie; die 
ontleding dui eerder op die navorser se eie ingesteldheid en word ook beinvloed deur 
die manier waarop die datastel saamgestel is (Van Dijck 2014:201-202). Die navorser 
se wetenskapsfilosofiese en metodologiese voorkeure, sosiaal-sielkundige eienskappe, 
ideologie en wetenskaplike paradigma — kortweg, sy menslikheid — beinvloed alles die 
navorsingsproses (Mouton & Marais 1990:10-12), en dit verander nie in ’n era van 
grootdata nie. Grootdata ontsnap nie van die menslike nie, alhoewel voorstaanders beweer 
dar dit wel die geval is. Mahrt en Scharkow (2013:30) skryf in weerwil van Anderson 
dat die gebruik van grootdata steeds teorie en `n wetenskaplike navorsingsmetodologie 
benodig, en Omand, Bartlett, en Miller (2012:822) voer aan dat grootdata baat kan 
vind by die in-diepte kennis wat reeds binne die akademie bestaan. 

In `n sekere opsig is Anderson se stelling egter nie sê vergesog nie. Gegronde teorie 
is juis `n teoretiese raamwerk waar die navorser deur sy data gelei word (Charmaz 2014; 
Byrne & Callaghan 2014:199), en die induktiewe metode het `n lang geskiedenis in die 
wetenskap (Mouton & Marais 1990:113; Reichertz 2004:303). `n Bekende voorbeeld 
van `n induktiewe navorsingstrategie is Stanley Milgram se bogenoemde ‘klein-wéreld’- 
studie (1967). Milgram het koeverte aan ewekansig geselekteerde individue in Kansas 
en Nebraska gestuur en hulle gevra om dit na `n gespesifiseerde ontvanger in Boston 
aan te stuur. Hy het gevra dat hulle, indien hulle nie die persoon ken nie, die koevert 
aan iemand gee of stuur wat hulle glo dit by die ontvanger sou kon uitkry. Alhoewel 


21 Sien in hierdie verband onder andere Faltesek (2013:409), Bollier (2010:5-7), Boyd en 
Crawford (2012:666) en Kitchin (2014:5). 

die meerderheid van koeverte weggeraak het, het `n paar tog hul bestemming bereik, 
en Milgram het uitgewerk dat dit slegs `n gemiddeld van ses stappe geneem het vir die 
koevert om by die teiken uit te kom. Só is die afleiding rakende ses grade van verwydering, 
dat almal slegs ses stappe van mekaar verwyder is, gemaak. Watts en Strogatz (1998) het 
dieselfde beginsel geneem en toegepas op die internasionale filmakteurnetwerk — as `n 
voorbeeld van `n sosiale netwerk — en bevind dat akteurs slegs `n gemiddeld van 3,65 
stappe van mekaar verwyder is (soos hierbo vermeld). Hulle het ook ander netwerke 
ondersoek, met soortgelyke resultate. In beide gevalle is die klein-wêreld-teorie vanuit 
die eksperiment gegenereer: in Milgram se geval slegs ten opsigte van sosiale netwerke, 
en in Watts en Strogatz se geval ten opsigte van `n aantal komplekse netwerke. Hieruit 
is die voorspelling gemaak dat enige twee rolspelers binne enige komplekse netwerk 
gemiddeld met `n klein aantal stappe met mekaar verbind kan word — die teorie is 
gegenereer vanuit die eksperiment. Grootdatabenaderings se klem op die induktiewe 
metode is dus geensins `n totale nuwe epistemologiese benaderingswyse nie, alhoewel 
dit gereeld so gesien word. 

Ook is grootdatabenaderings nie sê vry van teorie soos wat voorgegee word 
nie. Kitchin (2014:4) skryf dat die datagedrewe benadering van grootdata nie teorie 
veronderstel nie, en haal die sagtewaremaatskappy Ayasdi aan ter stawing van hierdie 
siening. Wat Kitchin egter nie merk nie is dat Ayasdi se eie inligtingsvideos beklemtoon 
dat hul fondasie in wiskundige grafiekteorie lê, onder andere deur verwysings na Leonard 
Euler, wat as die vader van wiskundige grafiekteorie en die oorsprong van die netwerkteorie 
beskou word (Senekal 2014b:11-12). Daar is dus nie alleen ’n lang geskiedenis van die 
induktiewe metode in die wetenskap nie, maar sagtewaremaatskappye soos Ayasdi se 
ontledingsbeginsels is wel gegrond in wetenskaplike teorieé (dieselfde geld byvoorbeeld 
vir Palantir en Starlight VIS, wat ook in die netwerkteorie geanker is). Die skuld vir die 
siening dat grootdata ’n teorievrye benaderingswyse is val op datawetenskaplikes wat 
beweer dat hulle die data toelaat om vanself te spreek terwyl dit nie in die praktyk die 
geval is nie. 

'n Mens sou dus kon sê dat grootdatabenaderings in weerwil van Anderson nie 
die einde van teorie beteken nie, maar eerder ’n groter klem op die induktiewe metode 
plaas. Hiermee saam integreer grootdatabenaderings met die sisteem- en netwerkteorie, 
soos blyk uit rekenaarprogrammatuur soos Palantir, Starlight VIS en Ayasdi se toepassings 


van hierdie beginsels (sien verderaan). 

2.5 Die einde van die kenner 


Grootdata het `n nuwe soort wetenskaplike geskep: die datawetenskaplike. Dié term is 
deur Jeff Hammerbacher en D.]. Patil geskep toe hulle onderskeidelik by Facebook en 
LinkedIn gewerk het (Davenport 2014:92; Krishnan 2013:255) en dui op `n weten- 
skaplike wat groot hoeveelhede data, wat in `n verskeidenheid formate voorkom, op `n 
innoverende wyse ontleed. Mayer-Schénberger en Cukier (2013:134-145) stel voor dat 
grootdata se klem op inligtingstegnologie kan beteken dat rekenaargeletterde navorsers 
uiteindelik kenners sal vervang, soos wat algoritmes die kritici op Amazon vervang het. 
Volgens hierdie outeurs (2013:142) is die kenner juis `n simptoom van `n tyd toe daar 
nie met grootdatastelle omgegaan kon word nie, soos die geval is met steekproefneming. 
Die toekoms van die wetenskap lê aldus die outeurs in rekenaargeletterdheid, of meer 
spesifiek in die vermoë om grootdatastelle te ontleed, eerder as dissipline-spesifieke 
kennis.” McAfee en Brynjolfsson (2012:65) verwys na sulke kenners as HIPPO’s 
— die “Highest-Paid Persons Opinion” — en alhoewel die outeurs spesifiek na die 
besigheidsektor verwys, word sulke kenners ook in die akademie gevind. Uitstaande 
professors verdien natuurlik heelwat meer as junior lektors, en hul sienings en 
aanbevelings dra meer gewig. In `n datagedrewe wêreld verskuif die klem na dié war die 
data kan versamel en ontleed, en die rol van `n ‘seekoei’ verskuif vanaf `n kenneropinie 
oor antwoorde na die formulering van vrae: waarna behoort datawetenskaplikes te kyk? 
(McAfee & Brynjolfsson 2012:66). Kenners (‘seekoeie’) het dus steeds `n plek, maar hul 
funksie word eerder om hul kennis te gebruik om navorsing te rig. 

In `n grootdatawêreld behoort daar dus `n simbiose geskep te word tussen 
kenners en datawetenskaplikes, sodat eersgenoemde voorstelle kan maak rakende wat om 
te ondersoek, en laasgenoemde die grootskaalse ondersoek kan behartig. `n Voorbeeld 
uit eie ondervinding waar so `n benadering gevolg is, is Senekal en J.-A. Stemmet (2014) 
se studie van Jamie Uys se rol in die Afrikaanse filmbedryf as netwerk. Stemmet het 
reeds oor baie jare in-diepte navorsing oor Jamie Uys onderneem, en sy deskundigheid 
en ervaring is geintegreer met Senekal se tegniese en teoretiese agtergrond. Sodoende 


kon `n nuwe benaderingswyse gevolg word wat baie breër na Uys se posisie in die 


22 Agrawal et al. (2011:7) skryf egter dat geen verantwoordelike navorser alles aan `n 
rekenaar sal toevertrou nie; die navorser se eie begrip en kritiese ontledingsvaardighede 
bly steeds noodsaaklik om sin te maak uit rekenaarmatige ontledings (sien ook McAfee en 
Brynjolfsson (2012:66)). Volgens Davenport (2014:110) beteken tegnologie ook nie dat 
die mens vervang word nie, maar die mens se rol verander wel. Hoe meer kompleks die 


ontledings word, hoe meer datawetenskaplikes word benodig om die ontledings te behartig. 

filmbedryf kyk, saam met `n kenner wat die probleemstellings van die studie kundig 
kon stuur. Só `n simbiose het ook die voordeel dat dit die sterkpunte van beide navorsers 
se kennissisteme maksimaliseer. 

Hierdie verskuiwing bring ook mee dat datawetenskaplikes noodwendig 
interdissiplinér te werk gaan (Loukides 2010:8), en Hitzler en Janowicz (2013:233) 
stel voor dat die probleme en geleenthede betreffende grootdata ook interdissiplinér 
aangespreek word. In hierdie opsig stem grootdatabenaderings weer eens ooreen met 
die holistiese, interdissiplinére benaderings wat deur Von Bertalanffy bepleit is en 
veral gerealiseer word binne die teorieé van kompleksiteit, sisteme en netwerke (Von 
Bertalanffy 1972:416; Johnson 2009:18; Bar-Yam 1997:1). De Beer (2003:124) beaam 
dat vakkundige werk dissiplinére grense oorsteek. Volgens hom word vakkundige werk 
nie gebind of beperk deur sulke grense nie, maar trek dit lyne na ander dissiplines, 
vestig verbindings, en soek nimmereindigend na kennis.” In hierdie opsig bring 
grootdatabenaderings nuwe moontlikhede vir interdissiplinêre samewerking in die 
wetenskap. Let ook op die bronne in die huidige boek: daar is publikasies van so ver 
en uitlopend as die linguistiek, fisika, rekenaarwetenskap, literatuurwetenskap, militêre 
intelligensie en sosiologie — alles interdissiplinére navorsing wat met behulp van 
inligtingstegnologie onderneem is. 

Oorsese universiteite, waaronder Columbia en die Universiteit van New 
York, het dan ook onlangs begin om gespesialiseerde datawetenskaplikes op te lei 
(Provost & Fawcett 2013:57; Davenport 2014:102-103). In Suid-Afrika bied die 
Noordwes-Universiteit se Potchefstroomkampus `n BCom graad in Ekonomie en 
Informatika aan wat grootdata-ontledings en programmeringsvaardighede insluit. 
Ook in die geesteswetenskappe is daar `n toenemende besef van die belangrikheid van 
inligtingstegnologie, en Jockers (2013:13) skryf dat kursusse wat spesifiek toegespits 
is op die digitale geesteswetenskappe reeds by Stanford, Kings Kollege in Londen, die 
Nasionale Ierse Universiteit in Maynooth, University College in Londen, Trinity College 
in Dublin en verskeie universiteite in Kanada geskep is. 

'n Verdere algemene kritiek wat teen grootdata uitgespreek word en wat 
aansluit by die vorige bespreking, is dat dit die digitale gaping vergroot (Abreu & Acker 
2013:550; Boyd & Crawford 2012:673-675; McNeely & Hahm 2014:308). Eerstens is 
daar die vraag wie toegang kry tot die data: groot maatskappye soos Facebook, Amazon 
en Google beskik oor die data, maar stel dit nie geredelik vry nie, en veral nie aan 


23 Sien ook Wilden (1980:241). 

navorsers binne die akademie nie. Dit baat die akademiese navorser byvoorbeeld min 
dat selfoonmaatskappye groot hoeveelhede data rakende selfoonoproepe genereer en 
berg as dit nie aan die navorser beskikbaar is nie. Barabdsi was in `n bevoorregte posisie 
om hierdie data te ontleed, aangesien sulke samewerking nie gereeld plaasvind nie. `n 
Digitale gaping ontstaan tussen die besigheidsektor en die akademie, waar eersgenoemde 
meer data tot sy beskikking het. 

Tweedens is daar die vraag oor die ontleding van data, wat Manovich (2012) 
die ‘data-ontledingskloof’ noem: vaardighede en rekenaarprogrammatuur kom ter 
sprake wat ontleders in die akademie (en veral in ontwikkelende lande) uitsluit. Hare 
(2014:73) skryf dat grootdata selfs in die besigheidswêreld gewoonlik net gebruik word 
deur dié mer die vaardighede en/of groot hoeveelhede geld. Starlight VIS en Palantir was 
vir die outeurs van hierdie boek te duur om aan te skaf, terwyl dit wel gebruik word deur 
die VSA se intelligensiedienste.* Tableau spreek hierdie probleem aan deur ’n gratis 
weergawe aan studente te verskaf (juis om ook ontledingsvaardighede te ontwikkel), en 
Actian het `n gratis gemeenskapsweergawe, maar heelwat ander sagtewaremaatskappye 
het nie soortgelyke ontwikkelingsinisiatiewe nie. Sommige grootdataprogrammatuur 
soos Hadoop, MapReduce, R, en die programmeringstale Python, Hive en Pig — 
wat van die belangrikste tegnologiese hulpmiddels in grootdata-ontledings is — is wel 
gratis beskikbaar, maar verg ’n deeglike kennis van hierdie programmatuur asook 
rekenaarprogrammeringsvaardighede (Davenport 2014:132). Dié met die kennis en 
vaardighede word opgeraap deur groot besighede, aangesien daar tans ’n groot tekort aan 
datawetenskaplikes bestaan, wat beteken dat dié vaardighede uit die akademie stroom. 

Nie alleen gaan die akademie oor die algemeen mank aan sulke vaardighede 
nie, maar ook ontbreek die nodige tegniese vaardighede binne die geesteswetenskappe, 
wat beteken dat studies van aspekte van die menslike beweegruimte deur 
datawetenskaplikes vanuit die natuurwetenskappe, wat nie noodwendig `n opleiding 
in die geesteswetenskappe het nie, onderneem word. Die natuurwetenskappe het `n 
lang geskiedenis in die aanwending van inligtingstegnologie vir navorsingsdoeleindes, 
en veral die fisika is tans die dominante studierigting as dit kom by die opleiding 
van datawetenskaplikes (Davenport 2014:91). Fisici soos Duncan Watts, Albert- 
Lazlé Barab4si en Mark Newman wend hulle gereeld tot die bestudering van sosiale 
fenomene. Hierdie natuurwetenskaplikes kom vanuit `n  inligtingstegnologie- 
georiënteerde agtergrond waar tegnologiese vaardighede reeds vroeg in hul loopbane 


24 Die outeurs het kwotasies van onderskeidelik $55 000 en $147 000 vir hierdie programma- 
tuur bekom. 

vasgelê is; die geesteswetenskaplike navorser het nie hierdie begronding nie, en sukkel 
dus om hierdie tegnieke aan te wend. Barabdsi (2011:15) skryf dat die fisika die terrein 
van kompleksiteitsteorie reeds `n geruime tyd lank oorheers, maar dat ontwikkelings in 
rekenaarwetenskap veroorsaak het dar fisika geen kompetisie meer het nie. Die gevaar 
bestaan dat fisici en ander datawetenskaplikes uiteindelik ook die geesteswetenskappe 
sal domineer en die gesaghebbende kenners op dié terrein word (wat Barabasi beweer 
reeds gebeur het). 

Tinati et al. (2014:665) let daarop dat alhoewel dit mag voorkom asof die 
beskikbaarheid van grootdata die studie van sosiale fenomene wegskuif van sosiologie 
na rekenaarwetenskap en fisika, die klem in sulke studies op die identifisering van 
netwerkpatrone eerder as op `n verkenning van die veld self val. Dieselfde geld vir film, 
waar die groot hoeveelheid studies oor die internasionale filmakteurnetwerk eerder fokus 
op die netwerkeienskappe van hierdie industrie as op die generering van kennis rakende 
die industrie self. Daar is dus tans steeds `n plek vir die geesteswetenskappe, omdat data- 
gebaseerde navorsingsmetodes op `n ander manier na die menslike beweegruimte kyk, 
maar interdissiplinêre samewerking kan daartoe bydra dar navorsers tot ryker en dieper 
insigte in die menslike beweegruimte kan kom, en die geesteswetenskappe se gesag- 
hebbendheid oor sosiale fenomene help behou. 

Die ontleding van grootdata bevorder dus die gaping tussen besigheid en die 
regering aan die een kant, en die akademie aan die ander kant, en kan ook die gaping 
tussen die natuur- en geesteswetenskappe vergroot. Grootdatabenaderings se klem op 
interdissiplinêre samewerking werk hierdie gaping tot 'n mate teë, maar dit is belangrik 


dat toenemende samewerking aangemoedig en geinisieer word. 


2.6 Die einde van reduksionisme 


Alhoewel Mayer-Schénberger en Cukier nie spesifiek skryf oor die teoretiese skuif 
wat grootdata veronderstel nie (omdat hulle glo dar grootdata die einde van teorie 
aankondig), behoort dit uit die voorafgaande duidelik te wees dat teorie steeds `n 
belangrike komponent van die wetenskap in die era van grootdata uitmaak. In een opsig 
impliseer grootdata wel die einde van sekere teorieë en wetenskapsfilosofiese sienings: die 
omvattendheid van datastelle en die fokus op die bestudering van datastelle in die geheel 
beteken die einde van reduksionisme. Reduksionisme haal `n studie-objek uitmekaar, 
bestudeer onderdele in isolasie, en verteenwoordig die tradisionele wetenskaplike 
metode (Galitski 2012:52). Reduksionisme veronderstel dat die geheel die somtotaal 


van sy onderliggende elemente is, en daarom sal `n beter begrip van die werking van 

elemente ook tot `n beter begrip van die funksionering van die geheel lei. Buchanan 
(2003:72) skryf byvoorbeeld dat ’n motorwerktuigkundige na `n foutiewe part sal soek 
wanneer daar `n probleem met `n motor is, en dat die identifisering van die foutiewe 
part dan sal bydra daartoe dat die probleem opgelos word. In `n menslike konteks sou 
daar ook vanuit hierdie siening aangevoer kon word dat ’n beter begrip van individue se 
persoonlikhede, houdings en sienswyses sal bydra daartoe dat `n gemeenskap as geheel 
beter verstaan kan word, byvoorbeeld die siening dat Duitse motors van `n goeie gehalte 
is omdat Duitsers baie noukeurig te werk gaan. 

Von Bertalanffy (1950:134, 1968:18-19, 1972:411) het reeds sy kritiek 
uitgespreek teenoor wetenskaplike metodes wat verskynsels uitmekaar haal en weer 
aanmekaar sit in `n poging om tot ’n beter begrip van die werklikheid te kom, en 
navorsers soos Bar-Yam (1997:11), Plsek (2001:311), Barabási (2011:14) en Luke en 
Stamatakis (2012:358) het later ook hierdie tendens gekritiseer. Aangesien die geheel in 
’n oop of komplekse sisteem meer as die somtotaal van die onderdele is, is dit belangrik 
om nie slegs die onderdele te bestudeer wanneer `n mens tot ’n beter begrip van die 
geheel wil kom nie (Von Bertalanffy 1972:411). Volgens Barabasi (2011:14) het ons die 
limiete bereik van wat deur middel van reduksionisme bepaal kan word, want alhoewel 
reduksionisme deur die twintigste eeu tot belangrike en bruikbare insigte gelei het, is 
die samehang van elemente in die wêreld `n belangrike faset wat ook in ag geneem moet 
word indien die wetenskap tot `n begrip van meer komplekse fenomene wil kom. 

Grootdata is ingebed in wat Watts (2004:14) die “Connected Age” noem: 
let byvoorbeeld op hoeveel van bogenoemde voorbeelde te make het met sosiale 
media, die web, en die verhoudinge tussen entiteite. Barabdsi (2003:7) skryf dat die 
mens in die hedendaagse wêreld al hoe meer bewus geword het daarvan dat niks in 
isolasie plaasvind nie, en dat die wetenskap daarom `n groter klem op verhoudinge 
lê as vantevore.” Dié klemverskuiwing van die deel na die geheel is volgens Barabdsi 
(2009:413) die direkte gevolg van die beskikbaarheid van groter digitale datastelle, sowel 
as rekenaarprogrammatuur wat hierdie groter datastelle kan ontleed, en as sodanig is die 
teorie van komplekse netwerke stewig ingebed in grootdatabenaderings. In `n poging 
om die komplekse hedendaagse wêreld te begryp, het die teorie van kompleksiteit 
onlangs opgang begin maak in `n groot verskeidenheid dissiplines, maar soos Barabdsi 


(2011:15) skryf is kompleksiteitsteorie meesal gegrond op simulasies.” Hierteenoor is 


25 Sien ook Costa et al. (2011:331). 
26 Sien ook Byrne en Callaghan (2014:40). 

die teorie van komplekse netwerke die produk van die induktiewe metode en altyd 
verankerd in data. Barabdsi let daarop dat rekords van menslike handeling reeds in 
verskeie databasisse gestoor word: e-pos- en telefoonrekords dokumenteer ons sosiale 
en professionele interaksies, reisrekords en GPS-navigasiestelsels vang ons reispatrone 
en fisiese bewegings op, en kredietkaartmaatskappye hou rekords van ons inkopies 
en vermaakgewoontes. Hoewel hierdie datastelle volgens hom in die verkeerde hande 
Orwelliaanse gereedskap van mag verteenwoordig, bied hulle vir wetenskaplikes 
ongelooflike insig in menslike gedrag. Kombineer hierdie vermoë om data te versamel 
met die gesofistikeerde instrument van die netwerkteorie, wat verhoudinge tussen 
miljoene individue kan ontleed, en jy kry `n blik op `n ongekende geleentheid om 
menslike dinamika te kwantifiseer (Barabasi 2005a:639). 

Holistiese benaderings het natuurlik `n lang geskiedenis binne die wetenskap, 
met Ludwig von Bertalanffy (1950, 1968) en Kurt Lewin (1951) van die bekendste 
wetenskaplikes in die 20ste eeu om voor te stel dar fenomene bestudeer moet word 
binne die komplekse web van interaksies waarbinne hul funksioneer. In hierdie opsig 
is grootdatabenaderings se klem op die geheel en interafhanklikheid dus geensins nuut 
nie, soos kompleksiteitsteorie óók nie ’nuur is nie, maar voortbou op die algemene 
sisteemteorie van Von Bertalanffy (Schneider & Somers 2006). Binne die antropologie 
is daar reeds `n lang geskiedenis van die toepassing van sisteem- en netwerkteorie, onder 
andere deur mense soos Lewin (1951), Bavelas (1948) en Nadel (1957), terwyl die 
sosiologie deur onder andere Moreno (1934) en Freeman (2004) ook `n lang geskiedenis 
van netwerk- en sisteemteoretiese benaderings het. In politieke wetenskap is Kilcullen 
(2010, 2013) se onlangse beskrywings van konfliksisteme as komplekse sisteme veral 
van belang aangesien hy tans as een van die voorste kenners van terroris-strategie en 
teenopstand bekendstaan, en in die sielkunde word die sisteemteorie al vir baie jare 
toegepas (Vorster 2003). Die Afrikaanse letterkunde is sedert die tagtigerjare deeglik 
bewus daarvan dat tekste nie in isolasie funksioneer nie, maar ingebed is in `n komplekse 
netwerk van verhoudinge tot ander tekste en rolspelers binne die literêre sisteem, sowel 
as ekstraliterêre sisteme soos die politiek, ekonomie en sosiale strukture (Viljoen 1986; 
Senekal 1987). Senekal (1987:34, 44) skryf: “Die literêre werk word nie as ’n outonome 
eenheid gesien nie, maar as die produk van die literatuursisteem”, en “[k]ultuur is `n 
web, nie `n stukkie drukwerk in isolasie nie”. 

Wat van die grootdatabenadering is dan op `n teoretiese vlak nuut? Eerstens 
breek grootdatabenaderings weg van reduksionisme, wat beteken dat grootdata meesal 


veronderstel dat die wetenskap beoefen word teen die agtergrond van die netwerk- en/of 

sisteemteorie. Grootdata maak dus nie gebruik van reduksionistiese navorsingspraktyke 
wat fenomene dekontekstualiseer en uitmekaarhaal in `n poging om tot ’n beter begrip 
van daardie fenomeen se funksionering te kom nie. Dié benadering is wel voorgestel 
deur verskeie teoretici, onder andere Von Bertalanffy, maar grootdata beklemtoon die 
geheel en verskaf die middele om die geheel mee te bestudeer. Laasgenoemde is veral 
belangrik omdat die geheel tegniese uitdagings aan die navorser bied wat eers onlangs 
met behulp van rekenaarprogrammatuur die hoof gebied kon word: om a/ die inhoud 
van ’n literatuursisteem in berekening te bring is byvoorbeeld nie moontlik sonder 
rekenaarprogrammatuur nie. Tweedens breek grootdata weg van kompleksiteitsteorie 
se klem op vooropgestelde teorieë (lees deduksie), en verskuif die klem na induksie en 
die gepaardgaande datagedrewe netwerkteorie. Grootdata werk altyd vanaf die data na 
die teorie, en maak nie voorsiening vir ongegronde simulasies en modelle nie. Watts en 
Strogatz (1998) se klein-wéreld-model, sowel as Barabasi en Albert (1999) se skaalvrye 
model, is beide modelle wat gegenereer is vanuit data, nooit andersom nie. 

Kortom beteken dit dat grootdatabenaderings in die voetspore van teoretici soos 
Von Bertalanffy volg deur die geheel en verhoudinge tussen elemente te beklemtoon, die 
middele verskaf om die geheel mee te bestudeer, en die induktiewe metode vooropstel. 


Grootdatabenaderings staan so teenoor reduksionisme. 


2.7 Gevolgtrekking 


Soos McNeely en Hahm (2014:309) aanvoer, is grootdata deurspek met potensiaal en 
probleme. Die debat oor die bruikbaarheid van grootdata is maar in `n beginfase, en 
sal in die toekoms verder gevoer moet word om te bepaal of dit werklik so bruikbaar 
is soos voorstaanders aanvoer. Wat egter nie ontken kan word nie, is dat grootdata iets 
is waarmee die geesteswetenskappe rekening sal moet hou — dit kan nie geignoreer 
word nie. 

Onses insiens kan die geesteswetenskappe baat vind by Schöf (2013:9) se voorstel 
dat die gaping tussen klein- en grootdata oorbrug moet word deur groter ‘slim’ data en 
‘slimmer’ grootdata te benut — `n siening wat ook implisiet is in Agrawal et al. (2011) se 
bespreking van die potensiaal en probleme van grootdata. Met ‘slim’ data bedoel Schéf 
(2013:3) gestruktureerde en semi-gestruktureerde, akkurate data. Hy (2013:9) wys egter 
daarop dat ten einde die groot/klein gaping te oorbrug, nuwe metodes toegepas sal moet 
word, byvoorbeeld om van rekenaarprogrammatuur of spanne gebruik te maak. Amazon 
se Mechanical Turk is `n voorbeeld van laasgenoemde, waar groot hoeveelhede mense 


data aanlyn ‘skoonmaak’, met ander woorde onakkuraathede uit die weg ruim, en dit teen 

'n klein vergoeding (Loukides 2010:5; Watts 2011:48-50). Die konsep is vergelykbaar 
met die aanstelling van `n groot aantal navorsingsassistente wat elk `n klein komponent 
van die werk verrig, en gaan (soos in die geval van navorsingsassistente) gepaard met 
die risiko dat sommiges foute sal maak. Hierdie beginsel word onder andere aangewend 
om karaktererkenning te verbeter deur die CAPTCHAS (Completely Automated Public 
Turing test to tell Computers and Humans Apart) wat ’n mens gebruik om inligting op 
webblaaie in te vul (Agrawal et al. 2011:11-12); die karakters wat ’n mens moet oortik 
is afkomstig vanuit ’n teks waar karaktererkenningsprogrammatuur onseker was oor wat 
die letter is. Alhoewel die oënskynlike funksie van die CAPTCHA is om seker te maak 
dat dit ’n mens is wat inligting op die webblad invul en nie `n robot nie, dien dit ook 
die doel om karaktererkenning te verbeter. So werk ons almal saam om die akkuraatheid 
van karaktererkenning te verbeter en die inligting wat in ouer dokumente vasgevang is 
te ontsluit. 

'n Mens sou ook rekenaarprogrammatuur kon inspan om datastelle skoon te 
maak, byvoorbeeld Google se OpenRefine, wat `n mens help om data in gestruktureerde 
kolomme te sorteer. Andersins kan rekenaarprogrammatuur aangewend word om so veel 
as moontlik ‘donkiewerk’ uit die verwerkingsfase van `n navorsingsprojek te verwyder 
en daardeur tyd te skep om data skoon te maak — dié benadering is gevolg om beide die 
datastel rakende die Afrikaans filmindustrie as dié oor die Afrikaanse letterkunde saam 
te stel. Sodoende kan groter datastelle saamgestel word, wat wel nie sê groot is soos dié 
wat Walmart gebruik nie, maar steeds aansienlik groter is as wat tot op hede saamgestel 
kon word en op sigself omvattende datastelle verteenwoordig. 

'n Verdere manier om die gaping tussen groot en klein data deur middel van `n 
middeweg te oorbrug, is deur rekenaarprogrammatuur in te span wat `n verskeidenheid 
formate kan hanteer en groter datastelle kan hanteer. Om hierdie rede fokus `n latere 
hoofstuk op die rekenaarprogram NVivo, wat `n manier verskaf om kwalitatiewe 
navorsing te herposisioneer in ’n grootdata-opset deur die ryk verskeidenheid formate te 
akkommodeer wat met grootdata gepaard gaan én kwalitatiewe navorsing met behulp 
van groter datastelle te onderneem. Eers moet daar egter aandag gewy word aan waar 
groter datastelle bekom kan word, wat die onderwerp van die volgende hoofstuk is. 

Dataversameling IN 'N era van grootdata 


Die versameling van bruikbare datastelle is `n belangrike komponent van die navorsings- 
proses en figureer dus ook in elke bespreking van navorsingsmetodologie (Du Toit & 
Smith-Muller 2003:135; Mouton & Marais 1990:25; Vermeulen, Lategan & Litheko 
2011:15). In `n grootdata-omgewing is die versameling van bruikbare data egter meesal 
digitaal, en soos voorheen vermeld kan dit `n beduidende hindernis in die navorsingsproses 
wees wanneer die navorser `n slukkie water vanuit `n tsunami probeer drink. Indien die 
navorser waarde wil put uit die groot hoeveelhede inligting wat wêreldwyd beskikbaar 
is, moet hy van inligtingstegnologie gebruikmaak. Die gevorderde ontledingsmetodes 
wat in die komende hoofstukke bespreek word, is slegs van nut indien die navorser 
oor data beskik om te ontleed. In hierdie hoofstuk word veral gefokus op databronne 
wat vir die geesteswetenskappe van belang is. Let egter daarop dat die huidige hoofstuk 
relatief konserwatiewe dataversameling bespreek; `n latere hoofstuk bespreek meer 
radikale strategieë. 

Bose (2008:516) onderskei tussen passiewe versameling, wat deurlopende inlig- 
tingsbehoeftes ondersteun, en aktiewe versameling, wat meer doelgerig te werk gaan, 


soos vervolgens meer breedvoerig bespreek word.” 


3.1 Passiewe versameling 


Bose (2008:518) skryf dat daar soms na die passiewe versameling van inligting verwys 
word as “information push” (vergelykbaar met wat McKee, Koltutsky en Vaska (2009:3) 
“current awareness alerting” noem), wat behels dat inligting `n organisasie vryelik 
binnestroom, terwyl die aktiewe versameling van inligting die intrek van inligting in 
die inligtingstelsel van `n organisasie behels. Passiewe versameling behels die opstel 
van die nodige infrastruktuur, byvoorbeeld die intekening op relevante nuusbriewe, of 
die opstel van rekenaarprogrammatuur om die web outomaties te monitor vir nuwe 
inligting en dit dan in die navorser se databasis in te trek. Dit het primêr die voordeel 


dat `n wye verskeidenheid onderwerpe gedek kan word, in teenstelling met aktiewe 


27 Punte 3.1 en 3.2 is gebaseer op Senekal (20122). 

versameling, wat gewoonlik geskied in antwoord op `n spesifieke aanvraag en doelgerigte 
inligting oplewer. Soos die geval by die Nasionale Afrikaanse Letterkundige Museum 
en Navorsingsentrum (NALN), en die Universiteit van die Vrystaat se SA Media en 
die Suid-Afrikaanse Taalregte Monitor (SALRM), is die opbou en instandhouding van 
knipselversamelings `n passiewe versamelingsaktiwiteit (in Bose se sin van die woord): 
koerante, tydskrifte en joernale word deurgegaan vir relevante artikels, geindekseer en 
in die databasis gestoor. 

Wat digitale passiewe versameling aanbetref is daar heelwat rekenaarprogram- 
matuur wat die gebruiker in staat stel om webblaaie outomaties te monitor vir 
hersiene inligting, asook om outomatiese internet-soektogte uit te voer. Dit beteken 
dat die navorser outomaties in kennis gestel word wanneer nuwe inligting oor `n 
onderwerp beskikbaar is. Sommige van dié programmatuur is gratis, terwyl ander `n 
inskryffooi vereis: 


e ChangeDetect (www.changedetect.com) 


e MetaProducts Offline Explorer (www.metaproducts.com) 
e  Check&Get (activeurls.com) 
e HT Track (www.httrack.com) 


Ander programmatuur wat spesifiek vir die akademiese milieu ontwerp is, is 
RefAware en IngentaConnect, wat die web deurlopend monitor vir nuwe inligting oor 
’n gegewe onderwerp, en die navorser in kennis stel van nuwe inligting wat gevind word. 
Sulke programme maak dit vir die navorser maklik om op hoogte te bly van die nuutste 
ontwikkelings in sy veld. Ander gratis opsies is ticTocs en Google Alerts. Deur bloot in 
te teken op relevante elektroniese nuusbriewe (byvoorbeeld die van Stratfor of LitNet) 
ontvang die navorser ook gereelde inligting wat hom in kennis stel van ontwikkelings 
in sy veld. Selfs Facebook kan van waarde wees vir die navorser: deur koerante en ander 
organisasies se Facebook-blaaie te volg, word nuwe inligting outomaties aan die navorser 
deurgegee. Hierdeur kan die navorser op hoogte bly van wat in die wêreld aangaan. 

Die passiewe versameling van inligting het primêr die voordeel dat `n wye 
verskeidenheid onderwerpe gedek kan word, in teenstelling met aktiewe versameling, 
wat beteken dat nuwe terreine makliker ontdek word. Terselfdertyd is daar egter ook 
aansienlik meer geruis (inligting wat nie relevant is tot die onderhawige studie nie) in 


verhouding tot relevante inligting. 

3.2 Aktiewe versameling 


Die versameling van betroubare inligting binne `n koste-effektiewe tydraamwerk 
is een van die sleutels tot suksesvolle navorsing. Daar word soms hierna verwys as 
‘inligtingherwinning’, dit wil sê die interdissiplinêre wetenskap wat die soek na 
dokumente, inligting binne dokumente en dokumente se metadata in databasisse en 
op die wêreldwye web insluit (Moisil 2009:25). Pirolli en Card (1999:11) beklemtoon 
dat die aktiewe versameling van inligting gedryf word deur die noodsaak om die 
soektog so koste-effektief as moontlik af te handel. `n Mens kan inderwaarheid aan die 
inligtingsoeker dink as `n 'inligtingsroofdier' wat ten doel het om die ‘inligtingsprooi’ 
só te kies dat die verhouding tussen insette en ‘voedingswaarde gemaksimaliseer word. 

Pirolli en Card (2005:3) onderskei tussen die versameling van inligting wat van 
onder na bo gedryf word (met ander woorde van data tot gevolgtrekkings), en versameling 
wat van bo na onder gedryf word (waar die soektog deur `n bepaalde hipotese gedryf 
word). In eersgenoemde doen die navorser `n soektog na relevante databasisse, doen 
navraag, ensovoorts, en versamel dan data in `n digitale biblioteek vir verdere ondeding. 
Wanneer deur hierdie dokumente gelees word, word daar uiteraard telkens nog inligting 
bekom, wat die navorser dan weer noodsaak om terug te keer na die versamelingsfase 
wanneer nuwe bronne ontdek of teoretiese benaderings teëgekom word. Dan word `n 
aktiewe soektog op die web of databasisse soos EBSCOhost gedoen deur sleutelwoorde, 
outeurs, publikasies of die titels van artikels te gebruik. `n Soektog van bo na onder kan 
plaasvind wanneer bestaande opvattinge bevraagteken of bevestig moet word (Pirolli & 
Card 2005:4). 

Ongeag of `n soektog van onder na bo of van bo na onder gedryf word, aktiewe 
soektogte behels die raadpleging van veral drie virtuele terreine wat in die Inligtingsera 
relevant is vir die geesteswetenskappe: webblaaie, digitale darabasisse, en sosiale media. 


32.1 Die web 


In 1958, kort na die Sowjetunie die eerste mens in die buitenste ruim ingestuur het, het 
die Amerikaanse president, Dwight D. Eisenhower, DARPA gestig. Die oorspronklike 
doelwit van DARPA was om tegnologiese verassings soos die lansering van Sputnik, wat 
gewys het dat die Sowjets die VSA na die ruimte voorgespring het, te verhoed (Defense 
Advanced Research Projects Agency 2005:1). Hoewel dié missie later grotendeels 
oorgeneem is deur NASA (National Aeronautics and Space Administration), het 
DARPA sedertdien vele tegnologiese mylpale bereik, insluitend die ontwikkeling van 


52 


Dataversameling in 'n era van grootdata 


sluipbomwerpers soos die F 117 Nighthawk, onbemande lugvaartuie soos die Predator 
en Global Hawk, en die globale posisioneringstelsel (GPS). DARPA se bekendste 
mylpaal is egter die ontwikkeling van wat vandag bekend staan as die internet. Die 
konsep van die internet is soortgelyk aan Paul Baran van RAND (Research And 
Development) Corporation se siening dat die VSA `n kommunikasienetwerk moes stig 
wat nie deur `n kernaanval van die Sowjetunie vernietig sou kon word nie (Barabdsi 
2003:143 e.v; Caldarelli 2013:186). Baran het in 1964 voorgestel dat `n verspreide 
struktuur met `n groot aantal oorbodige skakels die beste weerstand teen so `n aanval sou 
kon bied (Baran 1964). Sy voorstelle is om verskeie redes geignoreer, maar DARPA het 
met `n soortgelyke ontwerp vorendag gekom (Barabasi 2003:145). Die internet is toe 
in 1969 as ’n militêre netwerkstelsel gestig, en kort daarna was daar ’n koppeling tussen 
vier rekenaars by die Universiteit van Kalifornië in Los Angeles, die Universiteit van 
Kalifornië in Santa Barbara, die Universiteit van Stanford, en die Universiteit van Utah 
(Dolowitz, Buckler & Sweeney 2008:1). Teen 1972 was daar negentien rekenaars in die 
VSA met mekaar verbind (Buchanan 2003:76). Toegang was egter beperk tot `n paar 
honderd rekenaars binne die akademiese gemeenskap, en wat ons vandag as die internet 
ken het eers gedurende die 1980's ontwikkel. 

In 1989 het die Engelse fisikus Tim Berners-Lee en die Belgiese rekenaar- 
wetenskaplike Robert Cailliau by CERN (die Europese organisasie vir kernnavorsing) 
voorgestel dat `n mens ’n web van bladsye, wat met skakels verbind is, sou kon gebruik om 
inligting op die internet te stoor en te navigeer, en hulle het dit die wêreldwye web genoem 
(Caldarelli 2013:199-200). Wat algemeen bekendstaan as die internet is in werklikheid die 
versameling rekenaars en bedieners — die fisiese skakels — wat die hardeware-komponent 
van die wêreldwye web vorm (Newman 2010:18-28). Daarenteen is die wêreldwye web 
die kuberruimte — die netwerk van webblaaie en hiperskakels waarmee `n mens van dag 
tot dag te doen kry (Newman 2010:63-67). Teen Junie 1993 was daar om en by 130 
sulke webblaaie in die wêreld, en dit het eksponensieel gegroei — teen Junie 1998 was daar 
2 410 067 webblaaie, en teen 2003 was daar 40 936 076 (Lima 2011:56). Tans is daar 
só baie webblaaie op die web as geheel (dit wil sê die oppervlak- en diep-komponente) 
dat die getal onbekend is (Olcott 2012:110),”* maar daar word geskat dat dit uit biljoene 
webblaaie bestaan. Google het onlangs reeds `n triljoen unieke webadresse (URL of 


28 Deel van die probleem om die aantal webblaaie te tel is natuurlik dat webblaaie deurlopend 
verander, en selfs vir spesifieke gebruikers geskep word, byvoorbeeld `n “Wishlist” op 
Amazon of Kalahari. `n Mens sou ook persone se Facebook-profiele kon noem as `n 
webblad wat voortdurend verander. 

Uniform Resource Locator) (Craig & Ludloff 2011:4; Appel 2011:11) en die inhoud 
van 50 biljoen webblaaie (Shroff 2013:9) geindekseer. 

Baie van die groot aanlyn maatskappye is in die laat negentigerjare gestig. 
eBay en Amazon het beide in 1995 begin, en Google het in 1998 in die voetspore van 
Lycos en Yahoo! gevolg om die gebruiker in staat te stel om inligting op die groeiende 
web op te spoor (Craig & Ludloff 2011:3). Dié internetmaatskappye was van meet af 
die toonaangewendes as dit by die bestuur van grootdata kom, en vandag is Google 
steeds die toonbeeld van wat grootdata kan vermag. Van rekenaarmatige vertalings deur 
Google Translate wat op astronomiese korpusse en komplekse algoritmes steun, tot die 
selfbesturende kar wat gebruikmaak van sensors en geografiese data, tot die identifisering 
van epidemies deur korrelasies tussen mense se soekterme te ontgin, is Google by uitstek 
'n grootdatamaatskappy (Davenport 2014, Mayer-Schénberger & Cukier 2013). 

Die wêreldwye web is sedert die vroeë 1990's geheel en al vry van `n sentrale 
beheerliggaam. Terwyl akademiese publikasies die goedkeuring van hekwagters soos 
redakteurs en keurders moet kry voor dit gepubliseer word, kan enigeen iets op die 
web plaas. Die gebrek aan kontrole lei natuurlik daartoe dat baie inhoud op die web 
van `n swak gehalte is, maar `n mens moet egter versigtig wees om alle webblaaie oor 
dieselfde kam te skeer: baie van dieselfde inligting wat in druk verskyn, verskyn ook op 
die web (byvoorbeeld akademiese artikels), en gesaghebbende wetenskaplikes publiseer 
ook hul insigte op webblaaie. Die kommer wat tans oor die kwaliteit van inligting wat 
op die internet beskikbaar is uitgespreek word, is vergelykbaar met die kommer wat in 
Europa uitgespreek is oor die kwaliteit van gedrukte materiaal toe die drukpers vir die 
eerste keer algemeen in gebruik geneem is. Bawden en Robinson (2009:182) skryf dat 
vrae oor die waarheid en betroubaarheid van wat in skrif aangebied word mense nog 
altyd bekommer het, van die propagandapamflette van die sewentiende-eeuse oorloë 
en godsdienstwis tot die webkameras van die politici van die hedendaagse leefwêreld. 
Wikipedia — ten spyte van akademiese wantroue — is grotendeels akkuraat: `n studie van 
Giles (2005) het bevind dat die gemiddelde artikel op Wikipedia bykans so akkuraat 
is as die gemiddelde artikel in Encyclopedia Britannica.” Foute kom wel voor, maar dit 
geld ook vir die gedrukte media. Een artikel in `n ISI-gelyste akademiese joernaal verwys 
byvoorbeeld na “James Woods” se roman, Fields of fire, terwyl die outeur in werklikheid 
James Webb is. `n MA-verhandeling by `n Suid-Afrikaanse universiteit beweer ook 
dar Tony Buckingham die private militêre maatskappy, Executive Outcomes, in 1993 


29 Sien ook Olcott (2012:112). 

gestig het, terwyl dit eerder Eeben Barlow was wat dié maatskappy in 1989 gestig het. 
Daar kom soms beduidende feitefoute in geakkrediteerde akademiese joernale, MA- 
verhandelings en gepubliseerde boeke voor, en dieselfde geld vir inligting wat op die 
web beskikbaar is. 

Alhoewel dit nie `n waarborg vir akkuraatheid is nie, is `n goeie riglyn om 
soveel as moondik bronne te raadpleeg — hiervoor is die elektroniese opsporing en 
ontleding van bronmateriaal weer eens deurslaggewend. Meer gesaghebbende bronne 
kan geraadpleeg word, wat beteken dat navorsing op `n stewiger basis gegrond is. Die 
tyd wat spandeer word om `n enkele bron in `n biblioteek te vind, kan gebruik word om 
talle bronne aanlyn op te spoor, en sodoende kan die navorser sy feite meer omvattend, 
en vinniger, kontroleer. 

Dit beteken egter geensins dat `n biblioteek (of die gedrukte boek) nutteloos is 
nie. Biblioteke verleen elektroniese toegang tot joernale wat digitaal beskikbaar is, en 
daarsonder sou die navorser se toegang tot publikasies uiters beperk wees. Afgesien van 
hierdie toegang is daar steeds plek vir die gedrukte boek, hetsy aangekoop of uitgeneem, 
aangesien daar juis so baie bruikbare inligting in boeke opgesluit lê. `n Mens kan ook 
elektroniese weergawes van boeke gebruik, soos Kindle of EPUB, en dit dan saam met 
artikels in `n digitale biblioteek stoor (deur middel van byvoorbeeld Oigga). Sodoende 
kan die navorser ook digitaal met sy boeke omgaan. Manning Publications het in hierdie 
opsig `n publikasiemodel wat navorsing in die 21% eeu bevorder: wanneer `n mens `n 
boek in hardekopie aankoop, verskaf hulle ook `n digitale kopie in EPUB-, Kindle- 
en PDF-formaat, wat beteken dat `n mens ’n digitale kopie benewens `n hardekopie 
kan berg. 

Figuur 7 is `n grafiese voorstelling van die samestelling van `n internetadres. 
Wanneer daar kennis gedra word van die samestelling van die internetadres kan daar 
sodoende addisionele inligting op die internet opgespoor word. Die voorbeeld in 
Figuur 7 toon die adres van `n PDF-dokument. Soms sal `n spesifieke soektog so `n 
dokument vind, maar ander dokumente op dieselfde webwerf kan ook van waarde wees, 
selfs al het `n Google-soektog dit nie gevind nie (moontlik omdat die soekterme dit nie 
ingesluit het nie). Om sodanige dokumente te vind, kan die spesifieke dokumentnaam 
in die adresstaaf verwyder word — in hierdie geval sal die lêer “akademies geestes dan 
gevind word, wat na LitNet Akademies (Geesteswetenskappe) verwys. Die [/] skei die 
verskillende vlakke van mekaar, dus kan telkens met een vlak opgegaan word wanneer 


alles na die [/] verwyder word. 

Figuur 7. `n Grafiese voorstelling van `n internetadres 


Die web bestaan uit die oppervlakweb, die bladsye wat deur soekenjins geindekseer 
kan word, en die diepweb, wat gewoonlik spesiale toegang vereis (byvoorbeeld aanlyn 
databasisse waar `n gebruikersnaam en wagwoord benodig word). Dit is belangrik om 
hiervan kennis te neem, aangesien die onvermoë van soekenjins om toegang te verkry 
tot die diepweb beteken dat `n soektog deur middel van ’n soekenjin slegs deur die 
oppervlakweb soek (Appel 2011:15). 

Google is die voorste soekenjin in die Westerse wêreld (Noruzi 2005:171; 
Ripple 2006:98; Olcott 2012:107), soveel so dat die naam teen 2003 die status van `n 
werkwoord verkry het. Google is egter nie die enigste soekenjin nie, en dié maatskappy 
se markaandeel wissel van 98% in Litaue tot slegs 3% in Suid-Korea; oor die algemeen 
domineer Baidu in China, Naver in Suid-Korea, en Yandex in Rusland (Olcott 
2012:107). Die soekenjin wat gebruik word, bepaal tot `n groot mate watter inligting 
gevind word, soos Olcott (2012:108-110) illustreer met verwysing na Google, Bing, 
Yahoo!, Yandex en Baidu. 

Hoewel daar ander geskikte soekenjins vir dié doel is, isdie wetenskaplike been van 
Google, Google Scholar (www.scholar.google.co.za), een van die geskikste soekenjins vir 
navorsingsdoeleindes. Dit is ontwikkel deur die Indiese rekenaarwetenskaplike Anurag 
Acharya en fokus op akademiese publikasies, hetsy joernale, webblaaie of boeke. Google 
Scholar ontleed outomaties watter artikels die meeste as verwysings dien in bibliografieë, 
wat dit maklik maak vir die navorser om te bepaal wie die leiers op `n bepaalde terrein is 
(Noruzi 2005:171). Dit kan ook met vrug gebruik word deur die naam van die outeur 
of titel van `n bekende artikel in te tik en dan te kyk watter ander artikels hierna verwys. 
Die datum van publikasie kan gespesifiseer word om meer onlangse navorsing om te 
spoor. Noruzi (2005:173) noem ook dat Google Scholar interdissiplinêre navorsing 
aanmoedig, wat — soos vroeër bespreek — veral belangrik is in die hedendaagse wêreld. 

Google Scholar het onder andere die volgende voordele (Noruzi 2005:174): 


e Dit verskaf internasionale toegang tot akademiese publikasies. 
e ` Dir laat navorsers toe om breë, omvattende, en multidissiplinêre soektogte te loods 
wat ooreenkomste tussen dissiplines uitlig. 

e Daaris geen vooroordeel teenoor vakke nie (maar wel sprake van `n taalvooroordeel). 
e Google Scholar is nie beperk tot artikels nie — tegniese verslae, verhandelings, 
proefskrifte en akademiese PowerPoint-voorleggings tel ook onder die resultate. 

e Navorsers kan soektogte doen volgens sleutelwoorde, outeurs of titels. 
e Navorsers kan op een slag artikels soek wat oor vele jare gepubliseer is. 


Gehanno, Rollin, en Darmoni (2013) het bevind dat Google Scholar voldoende 
is vir `n literatuuroorsig, maar Boeker, Vach, en Motschall (2013) bevraagteken op hul 
beurt of dit werklik deeglik genoeg is. Alhoewel daar nie eenstemmigheid is oor of Google 


Scholar genoegsaam gepas is nie, is dit `n belangrike soekenjin vir navorsingsdoeleindes. 


322 Databasisse 


Google is nie altyd die beste plek om te begin soek nie: die volume soekresultate waarmee 
die navorser gekonfronteer word kan oorweldigend wees. Daarby dra `n mens in die 
beginfase van `n projek nie altyd genoeg kennis van `n onderwerp om die regte soekterme 
te gebruik nie. Die term `netwerk' word in verskeie kontekste en velde gebruik, maar as 
'n mens byvoorbeeld op soek is na die sosiologiese toepassing daarvan, wat dikwels binne 
sosiale netwerk analise (SNA) voorkom, kan die navorser dit spesifiseer. Die navorser 
beskik egter nie noodwendig oor dié kennis wanneer hy `n nuwe terrein aandurf nie, en 


daarom kan dit sinvol wees om eers gespesialiseerde databasisse te raadpleeg. 

Gespesialiseerde databasisse kan ook inligting oplewer wat nie deur Google op 
die sogenaamde diepweb gevind kan word nie. Wanneer `n soekenjin inligting soek, 
soek dit nie werklik deur alles wat beskikbaar is op die internet nie, maar eerder deur 
’n indeks daarvan (Dolowitz, Buckler & Sweeney 2008:62). Om hierdie rede word die 
oorgrote meerderheid van relevante inligting dikwels oor die hoof gesien, en volgens 
Olcott (2012:110) is die diepweb tussen 100 en 1000 keer groter as die oppervlakweb. 
Aansluitend hierby is dit ook beter om `n databasis soos Sabinet te gebruik wanneer 
daar spesifiek na Suid-Afrikaanse bronne gesoek word, omdat hierdie bronne nie altyd 
in `n gewone Google Scholar-soektog opduik nie. Die bekendste en nuttigste databasisse 


binne die geesteswetenskappe sluit in: 


e JSTOR (www.jstor.org) 
es EBSCOhost (www.ebscohost.com) 


e Sabinet (www.sabinet.co.za) 


JSTOR is in 1995 gestig om internasionale toegang tot wetenskaplike publikasies 
te verleen. Dit beskik onder andere oor die volle uitgawes van meer as 2 000 akademiese 
joernale — wat neerkom op meer as 6 miljoen artikels (STOR 2013). Benewens `n 
besondere groot reikwydte oor dissiplines, sluit dit ook ouer artikels in, wat van groot 
waarde kan wees vir `n historiese ondersoek. 

EBSCOhost beskik ook oor historiese rekords in digitale formaat, maar 
anders as JSTOR verleen dit ook toegang tot versamelings primêre bronne, insluitend 
briewe, administratiewe rekords en dagboeke. Dié inligtingsdiens het toegang tot 375 
digitale databasisse, wat op hul beurt toegang verleen tot 420 000 digitale boeke en 
355 000 joernale. 

Teenoor dié versamelings lyk Sabinet se SA ePublications, wat toegang tot 
300 joernale bied, wel klein, maar SA ePublications bied `n diens wat van spesiale 
belang is vir Suid-Afrikaanse navorsers. Eerstens verskyn nie alle materiaal wat deur SA 
ePublications beskikbaar is in algemene soekresultate nie, wat beteken dat belangrike 
plaaslike navorsing oor die hoof gesien kan word as hierdie databasis nie geraadpleeg 
word nie. Tweedens kan dit `n meer hanteerbare wegspringplek wees, veral omdat die 
fokus op die plaaslike val; soektogte op dié darabasis lewer plaaslike resultate, en nie die 
miljoene potensiële resultate wat internasionale dienste oplewer nie. 

Daar bestaan ook `n wye verskeidenheid ander databasisse wat nie noodwendig 
toegang tot akademiese publikasies verskaf nie, maar dalk eerder tot primêre bronne. 
'n Belangrike versameling in hierdie verband is SA Media se knipseldatabasis, wat 

knipsels oor `n groot verskeidenheid onderwerpe in `n digitale formaat beskikbaar stel. 
Die databasis strek sover terug as 1978, wat baie nuttig is vir historiese ondersoeke. 
Daar is byvoorbeeld 53 151 knipsels oor apartheid; 3 461 oor huursoldate; en 16 432 
oor Jamie Uys.” Die navorser kan hierdie knipsels aflaai en in sy digitale biblioteek 
berg vir verdere gebruik. Regeringsorganisasies kan ook van hulp wees, byvoorbeeld 
vir amptelike dokumentasie of statistieke. Statistiek Suid-Afrika (www.statssa.gov.za) is 
hier van besondere belang, asook die databasis van die Suid-Afrikaanse Polisiediens. 
Elke dissipline het toegang tot dergelike bronne wat gespesialiseerde soektogte moontlik 
maak, en dit is ’n goeie idee om hierdie webwerwe op te spoor en te merk as gunstelinge, 
sodat daar later maklik daarheen teruggekeer kan word. 

'n Spesiale geval wat hier genoem kan word, is Thompson Reuters se Web of 
Science (www.thomsonreuters.com/thomson-reuters-web-of-science/). Die voordeel 
van dié databasis lê daarin dat dit op verwysings gebaseer is, wat beteken dat die bronne 
van artikels, asook watter artikels die oorspronklike artikel aanhaal, maklik gevind kan 
word. Die navorser kan dan moeiteloos deur die verwysingsnetwerk navigeer met die 
wete dat die meeste bronne waarna hy kyk waarskynlik relevant vir sy projek is. Die 
grafiese voorstelling in Figuur 8 toon die verwysingsnetwerk van Milgram se “The small 
world problem” (1967), met die bronne waarna Milgram verwys aan die linkerkant, en 
die artikels waarin daar na sy artikel verwys word aan die regterkant. 


[RAPOPORT A 
RAPOPORT A Renee) 


Haan E BACK 
MILGRAM, S I 
FWD 


Figuur 8. Milgram (1967) se verwysingsnetwerk 


30 Soos op 19 Februarie 2014. SA Media se bestaande databasis word vanaf 2015 deur Sabinet 
oorgeneem en nuwe knipsels word nie meer bygevoeg nie. Die voorbeelde wat hier verskaf 
is, het betrekking op vorige studies wat ek (Senekal) onderneem het. 

Die digte verwysingsnetwerk aan die regterkant dui daarop dat hierdie `n 
seminale artikel is: Web of Science dui aan dar daar 450 keer daarna verwys is. Aan 
die linkerkant is Milgram se bronne (slegs drie). Die navorser kan van hier af na 
volteksartikels gaan, aangesien Web of Science `n aanduiding gee van wat om verder 
te lees. Dit mag dalk insiggewend wees om Milgram se bronne te raadpleeg, maar die 
digte verwysingsnetwerk aan die regterkant verteenwoordig nuwer artikels wat verwys 
na hierdie seminale publikasie, en die feit dat hierdie artikels na Milgram verwys is `n 


aanduiding daarvan dat dit ook vir die navorser relevant mag wees. 


3.2.3 Sosiale media 


Sosiale media het oor die afgelope dekade `n belangrike bron van inligting geword. 
Aangesien daar geen keuringsproses is wat die inhoud van sosiale media bepaal nie, is die 
feitelikheid daarvan altyd verdag, maar nietemin gee dit `n aanduiding van die kwessies 
wat bespreek word en die menings wat mense ten opsigte van brandende vraagstukke 
huldig. Wat veral belangrik is, is hdé feite weergegee word, eerder as die feite self — veral 
wanneer `n mens `n idee wil kry van die emosies wat rondom `n saak heers. Omand, 
Bartlett en Miller (2012:806) skryf byvoorbeeld dat die polisie sentiment kan monitor, 
wat mag dui daarop dat geweld binnekort gaan uitbreek, en in so `n geval maak dit 
min saak of dié wat inligting op sosiale media plaas ‘reg’ of ‘verkeerd’ is; wat tel is wat 
gesê word. Op `n soortgelyke manier sou `n navorser persepsies kon bestudeer soos 
dit uitgebeeld word op sosiale media. Daar is egter ook gevalle waar sosiale media die 
hoofstroommedia vooruit was in die oordrag van nuus: die Wikipedia-inskrywing oor die 
bomaanvalle in Londen op 7 Julie 2005 en die Twitter-berig oor die dood van Michael 
Jackson val as voorbeelde by (Olcott 2012:112). Dan is daar ook die reeks tweets van 
die TI-konsultant Sohaib Athar wat vanaf kort voor middernag op 1 Mei 2011 vanuit 
Abbottabad, Pakistan, berig het oor helikopters in die gebied — Butcher (2011) noem 
hom “the guy who unwittingly live-tweeted the raid on Bin Laden”. Sosiale media het 
dus `n rol om te speel in die oordrag van nuus én as bronmateriaal vir ander studies, en 
daarom verskaf hierdie afdeling agtergrond oor dié fenomeen. 

Die blog is `n digitale persoonlike weergawe van gebeure, en het rondom 1997 
ontstaan (Olcott 2012:84). Daar bestaan natuurlik verskeie soorte blogs, van persoonlike 
dagboeke tot kritiek op regeringsbeleid, wat dit `n primêre bron (soos briewe en 
onderhoude) van `n individu se sienings maak. Die feit dat inligting op `n blog verskyn, 
maak dit nie noodwendig verdag nie: Joan Hambidge plaas kritiese kunsbesprekings op 


haar blog, en hierdie kan op dieselfde manier as ander resensies gebruik word. Indien die 

navorser spesifiek blogs wil deursoek, kan Google se gespesialiseerde soekfunksie, Blog 
Search (www.google.com/blogsearch), gebruik word. 

Die eerste video is in 2005 op YouTube (www.youtube.com) gelaai, en volgens 
die webwerf word daar tans?! elke uur `n 100 ure se videomateriaal — van absurde video's 
van mense wat die lirieke van liedjies verkeerd interpreteer tot kursusmateriaal — daarop 
gelaai. YouTube kan op allerlei maniere vir navorsingsdoeleindes aangewend word: daar 
is video's oor hoe om rekenaarprogrammatuur te gebruik, nuusberigte, onderhoude 
met, byvoorbeeld, skrywers, dokumentêre en dies meer. Let ook op die kommentaar 
onder `n video (en die antwoorde op dié kommentaar), wat dikwels `n aanduiding is 
van die menings wat mense huldig jeens die onderwerp wat in die video ter sprake kom. 

Sosiale media word algemeen geassosieer met Facebook (wat in 2004 geloods is), 
maar daar bestaan ook ander platforms wat van waarde kan wees, soos Friendster (gestig 
2002) en Myspace (gestig 2003). In Rusland domineer Livejournal (gestig 1999), 
terwyl Hi5 (gestig 2003) gewild is in Nepal, Mongolié, Thailand, Roemenié, Jamaika, 
Sentraal-Afrika, Portugal en Latyns-Amerika. In China is Renren (in 2005 gestig as die 
Xiaonei Network) gewild, terwyl Cyworld (gestig 1999) die markleier in Suid-Korea is 
(Olcott 2012:85). 

Twitter is in 2006 gestig, en gee gebruikers die geleentheid om ander te ‘volg’. 
Sedert Mei 2014 is daar ook `n Afrikaanse sosiale media platform wat baie soortgelyk 
aan Twitter is, Toeter (www.toeter.co.za), wat op dieselfde beginsel werk. 

Gespesialiseerde soekenjins wat op sosiale media fokus, soos in detail deur 
Bazzell (2013) bespreek, sluit in: 


e Tweet Archivist (www.tweetarchivist.com) 
e  'Twitwheel (www.twitwheel.com) 

e TweetReach (tweetreach.com) 

e Twiangulate (twiangulate.com) 

e Addict-o-matic (addictomatic.com) 

e  Socialmention (www.socialmention.com) 
e  Backtweets (backtweets.com) 

e  Convoflow (convoflow.com) 

e IceRocket (www.icerocket.com) 

e Topsy (topsy.com) 

e Samepoint (samepoint.com) 


31 Soos op 11 Julie 2014. 

3.3 Gevolgtrekking 


Wanneer die navorser sy bronmateriaal (akademiese artikels sowel as primêre bronne) 
opgespoor het, kan dit in `n digitale biblioteek gestoor word. Qiqqa, wat juis so `n 
digitale biblioteek is, is in 2009 deur James Jardine by die Universiteit van Cambridge 
ontwikkel, en is spesifiek geskep as `n PDF-bestuurprogram binne die akademiese 
navorsingskonteks. Smith (2012) skryf dat Qiqqa in die eerste plek `n PDF-leser is, wat 
annotasie, kodering, notas, soekfunksies en kruisverwysings ondersteun, en ook vele 
handige addisionele funksies besit, soos `n dinkskrum, karaktererkenning (wat `n mens 
toelaat om deur PDF’s te soek), en `n omvattende liasseringstelsel, sodat daar nie deur 
talle artikels gesoek hoef te word om `n enkele stuk inligting te vind nie. Wanneer die 
navorser sê `n stuk gereedskap gebruik, spaar hy tyd deur ‘donkiewerk’ soos die liassering 
van artikels en die latere opspoor van inligting daarin uit te skakel. Dié tydsbesparing, 
sowel as die tydsbesparing wat deur bogenoemde soektogte teweeggebring word, is 
noodsaaklik in `n era van grootdata, want in die volgende fases van die navorsingsproses 
(verwerking en ontleding) sal `n groot hoeveelheid tyd belê moet word om om te gaan met 
die data self. Aangesien die meeste navorsers binne die geesteswetenskappe in Suid-Afrika 
kwalitatief georiënteerd is, word dataverwerking by data-ontleding geintegreer in die 
volgende hoofstuk, wat fokus op die herposisionering van kwalitatiewe navorsing deur 
middel van programmatuur soos NVivo. Die kwantitatief georiënteerde navorser kan 
gereedskap soos LDA (Latent Dirichlet Allocation) (Blei, Ng & Jordan 2003; Blei et al. 
2004; Griffiths & Steyvers 2004) of MALLET (McCallum 2002) aanwend om data in 


'n meer geskikte formaat te verwerk. 

Rekenaargesteunde kwalitatiewe 
Jdalta-ontledingserogrammatuur 
(REKDOP) 'n Herposisionering van 
kwalitatiewe navorsingsmetodes 


4.1 Inleiding 


Rekenaargesteunde kwalitatiewe data-ontledingsprogrammatuur (RGKDOP)* is reeds 
sedert die tagtigerjare beskikbaar om kwalitatiewe data-ontleding te ondersteun. Sedert 
die algemene gebruik van die wêreldwye web in die negentigerjare het daar op hierdie 
gebied beduidende ontwikkeling plaasgevind in `n poging om die kwalitatiewe navorser 
in staat te stel om die inligtingsontploffing tegemoet te gaan, en ook juis op so `n manier 
dat kwalitatiewe navorsing bly voortbestaan in `n wêreld wat al hoe meer oorrompel 
word deur kwantitatiewe navorsingsmetodes. Daar bestaan wel ’n wye verskeidenheid 
RGKDOP — waarvan ATLAS.ti en MAXODA van die vernaamste voorbeelde is — maar 
hierdie hoofstuk fokus op een van die leiers op die gebied van RGKDOP naamlik 
NVivo, in `n poging om die herposisionering van kwalitatiewe navorsing binne `n era 
van grootdata te bespreek. Alhoewel NVivo gewoonlik weggelaat word in besprekings 
van grootdata (dit word byvoorbeeld nie in Mayer-Schénberger en Cukier (2013) of 
Davenport (2014) genoem nie), is dit onses insiens `n belangrike program wat die 
uitdagings van grootdata aanspreek en dit boonop binne die raamwerk van kwalitatiewe 
navorsing doen, wat steeds die dominante navorsingsmetode in heelwat velde binne die 
geesteswetenskappe is. 


4.2 NVivo en grootdata 


’n Artikel deur Tom Richards, in 2002 gepubliseer in die /nternational Journal of Social 
Research Methodology, bied `n interessante intellektuele geskiedenis van twee vorme 
van RGKDOP naamlik NUD*IST (Non-Numerical Unstructured Data Indexing 


32 Computer-Assisted Qualitative Data Analysis Software (CAODAS) in Engels. 

Searching and Theorizing) en NVivo (laasgenoemde is `n verbeterde weergawe van 
eersgenoemde en is in 1999 bekendgestel). Terwyl NUD*IST, waarvan Richards by 
La Trobe Universiteit in Melbourne mede-ontwikkelaar in 1981 was, die maatstaf vir 
kwalitatiewe navorsingsprogrammatuur was, is NVivo in staat daartoe om ontledings te 
vermag wat sy voorloper nie kon nie. Eerstens, in teenstelling met NUD*IST, is NVivo 
in staat om karaktergebaseerde kodering te akkommodeer, wat beteken dat eenhede teks 
nie vooraf gespesifiseer hoef te word nie. Tweedens is NVivo daartoe in staat om om te 
gaan met teks in verskillende kleure, lettertipes, groottes en style, iets wat NUD*IST nie 
kon doen nie (Richards 2002:208). Derdens laat NVivo navorsers toe om veranderings 
aan te bring soos hulle kodeer, `n vermoë wat nog nie in soortgelyke programmatuur 
van die 1980's bestaan het nie (Richards 2002:208). NVivo is dus die erfgenaam van 
NUDP?IST, maar is spesifiek ontwikkel vir die dinamiese hedendaagse Inligtingsera. 


421 NVivo en volume 


Soos voorheen vermeld bied die grootte en verskeidenheid van data in `n grootdatawéreld 
'n beduidende uitdaging aan navorsers. NVivo kan dié uitdagings aanspreek, eerstens 
deur die navorser toe te laat om akkuraat met groter hoeveelhede data om te gaan. 
Richards (2009:33) skryf dat dit maklik is om kwalitatiewe data te skep, maar wat egter 
nie so maklik is nie, is om die data te organiseer en te bestuur. Boonop is kwalitatiewe 
data dikwels lomp en neem groot hoeveelhede ruimte in beslag, veral wanneer klank, 
video en hoë resolusie beelde ter sprake is. Die standaard weergawe van NVivo kan 
projekte so groot as 10 gigagrepe hanteer, en NVivo Server kan projekte van onbeperkte 
grootte hanteer. Wanneer individuele dokumente bó 20 megagrepe elk is, word dit 
outomaties ekstern geberg (met ander woorde nie in die projek self nie), en dié limiet 
kan ook aangepas word na 100 megagrepe elk. Dié oplossing verminder dan die grootte 
van die projek self, wat beteken dat daar met `n groot hoeveelheid data omgegaan kan 
word, en `n hele datastel kan binne `n enkele projek geakkommodeer word (die grootte 
van die datastel word uiteindelik slegs beperk deur die hoeveelheid digitale stoorplek 
wat beskikbaar is). NVivo se vermoë om met groot datastelle om te gaan maak dit 
veral bruikbaar in `n grootdatawêreld, juis omdat die navorser nie verplig word om 
met slegs ’n deel van die data te werk nie. Silverman (2013:269) identifiseer onder 
andere die volgende voordele in die gebruik van rekenaarprogrammatuur soos NVivo 


vir kwalitatiewe navorsingsdoeleindes: 


1. Spoed in die hantering van groot volumes data, wat die navorser bevry om verskeie 
analitiese vrae te verken, asook om groter monsters te kan ontleed; 

2. verbetering van akkuraatheid, insluitend die bemiddeling van die kwantifisering 
van verskynsels en die identifisering van afwykende gevalle; 

3. fasilitering van samewerking, insluitend die ontwikkeling van konsekwente 
koderingskemas. 


War die bestuur van groot datastelle aanbetref het NVivo ook `n hele aantal 
maniere om vrae van sy datastel te vra, byvoorbeeld soektogte na kernwoorde, 
gebruiksfrekwensies, en die outomatiese groepering van dokumente op grond van hoe 
soortgelyk hulle is. Dié funksies stel die navorser in staat daartoe om inligting te herwin, 
en veral om ontdekkings te maak wat nie deur `n eenvoudige sleutelwoordsoektog 
uitgelig word nie. NVivo stel ook kwalitatiewe navorsers in staat om hul data deur 
middel van visualiseringstegnieke soos modelle, grafieke of kaarte grafies voor te stel 
(Bazeley & Jackson 2013:3). Soos later bespreek word, is die visualisering van data `n 
belangrike komponent van die ontleding van groot datastelle, en NVivo kan dus hier 
ook met vrug benut word. 

NVivo stel die navorser in staat om met sy datastel as geheel om te gaan en 
konsepte te ontleed binne die netwerk van verhoudinge waarbinne dit funksioneer. `n 
Soektog na gebruiksfrekwensies sal byvoorbeeld deur die hele korpus soek, en dieselfde 
gebeur wanneer groeperings van dokumente gedoen word. Kyk byvoorbeeld na die 
gebruiksfrekwensie van die woord “essay” wat in Figuur 9 uitgelig word. 

Aldie verskillende verbindings waarin dié woord voorkom kan in so `n visualisering 
gesien word, en in so `n voorstelling is die woord gesitueer binne die verhoudinge waarin 
dit funksioneer. Die konteks waarin `n woord of tema voorkom kan ook gespesifiseer 
word om ’n breër of kleiner konteks aan te dui. Dié gekontekstualiseerde uitbeelding 
is `n belangrike voordeel van rekenaarprogrammatuur soos NVivo, aangesien dit altyd 
belangrik is om te let op die individuele datapunt se verhouding tot ander datapunte. 

NVivo het wel ’n beperking wat die omgang met grootdata aanbetref — alhoewel 
die grootte van die projek nie `n begrensing is nie, is die program se onvermoë om 
berekenings oor verskillende verwerkers te versprei wel problematies. Wanneer datastelle 
petagreepgroottes begin aanneem is berging nie die enigste probleem nie; berekening 
kan ook baie lank neem om uit te voer. Berekenings in NVivo is oor die algemeen nie sê 
vinnig soos byvoorbeeld in Tableau nie, wat probleme sal veroorsaak as 'n mens met baie 
groot datastelle van honderde duisende of miljoene dokumente werk. Dit is moontlik 
'n rede waarom NVivo gewoonlik weggelaat word in besprekings van grootdata. 
Onses insiens behoort dié beperking egter nie probleme te veroorsaak vir die oorgrote 
meerderheid navorsers binne die geesteswetenskappe nie, aangesien die datastelle wat 

deur `n akademiese navorser ontleed word gewoonlik nie sulke astronomiese groottes 


aanneem nie. Vir besigheid en militêre intelligensie is dié egter `n verdoemende probleem. 

Figuur 9. Gebruiksfrekwensies in die konteks van `n hele korpus 

NVivo toon inderdaad die vermoë om ongestruktureerde data soos dagboekinskrywings, 
fokusgroepkommentaar, video's, boeke en tydskrifte te ontleed en daaruit sin te maak 
(Wiedemann 2013). Die program se ontledings is nie beperk tot gestruktureerde data 
soos in die formaat van Microsoft Excel of Access nie. Dit het `n beduidende voordeel 
vir die geesteswetenskappe, aangesien ongestruktureerde data deurslaggewend is vir 
kwalitatiewe navorsing, en die meerderheid bronne in die geesteswetenskappe is ook 
gewoonlik in `n ongestruktureerde formaat (byvoorbeeld koerantuitknipsels). `n 
Instrument soos NVivo kan gebruik word om ongestruktureerde data te organiseer 
en te bestuur, wat dit makliker maak vir navorsers om sin van die deurmekaarspul te 
maak. Meer spesifiek stel NVivo volgens Bazeley en Jackson die navorser in staat om 

te organiseer en rekords te hou van die slordige bronmateriaal wat deel uitmaak van 
'n kwalitatiewe navorsingsprojek. Dit sluit nie net die rou dataléers van onderhoude, 
vraelyste, fokusgroepe of waarnemings in nie, maar ook gepubliseerde navorsing, beelde, 
diagramme, klank, video, webbladsye, ander dokumentére bronne, rowwe notas en 
idees wat in memorandums neergeskryf is, inligting oor databronne en konseptuele 
kaarte van wat aangaan in die data (Bazeley & Jackson 2013:3). 

Bykomend tot dié formate stel NVivo die navorser in staat om met sosiale media 
om te gaan, en NVivo werk ook saam met SurveyMonkey om oop vraelyste te hanteer. 

Een van die grootste voordele van NVivo is dat dit nie nodig is om ongestruk- 
tureerde data eers in ’n gestruktureerde formaat om te skakel nie, aangesien data 
ontleed kan word in die formaat waarin dit bestaan. Dit bring onder andere mee dat 
dié rekenaarprogrammatuur nie die verwerkingsfase van die navorsingsprojek vergroot 
nie (anders as byvoorbeeld Tableau), maar natuurlik kan NVivo slegs spesifieke 
ontledingsaksies vermag en is dit nie so kragtig soos Tableau of R wat statistiese ontleding 
aanbetref nie. 


4.3 Kritiek op die gebruik van RGKDOP 


Daar is reeds vroeg kritiek uitgespreek teen die gebruik van rekenaarprogrammatuur vir 
ontledingsdoeleindes binne kwalitatiewe navorsing. Redes wat gereeld aangevoer word 
sluit in tegniese probleme (Rademaker, Grace & Curda 2012:3), vrae oor die geldigheid 
van bevindinge, en die totstandkoming van `n ontledingsafstand tussen die navorser en 
sy data (Deakin, Wakefield & Gregorius 2012:605). Desnieteenstaande is daar, veral 
sedert 2000 (Gibbs 2014:278), `n groot aantal navorsers binne die geesteswetenskappe 
wat gebruik maak van kwalitatiewe data-ontledingsprogrammatuur om hul data te 
bestuur (Meyers, Bennett & Lysaght 2004; Ferguson 2010, Uzum 2010, Veletsianos, 
Kimmons & French 2013; Brokensha & Greyling 2014). Die kritiek en oplossings 
rakende RGKDOP word in die hieropvolgende afdelings bespreek. 


43.1 Die programmatuur word die metode 
Tien jaar gelede het MacMillan en Koenig (2004:179) opgemerk dat navorsers binne 


die geesteswetenskappe onkrities met hul rekenaarprogrammatuur omgaan, en die 
afwesigheid van kritiese besinnings oor rekenaarprogrammatuur is steeds `n probleem. 
’n Ondersoek na 40 studies — met een uitsondering (Hickson 2012) — wat oor die afge- 
lope vyf jaar gepubliseer is, meesal binne rekenaargesteunde kommunikasie of RGK, en 
wat gebruikmaak van NVivo dui daarop dat daar steeds geen kritiese besinning is oor 

die gebruik van dié gereedskap nie. Opmerkings is beperk tot `n blote noem van ’n paar 


beweerde voordele soos gesien in Tabel 5. 


Tabel 5. Metodes vir die ontleding van RGK in `n opvoedkundige konteks 


Outeur(s) en 


Onderwerp 


Kritiese besinning 


Voordele van 


hoér onderwys instelling 


datum van publikasie oor NVivo NVivo 
Jav Jav 
Nee x Nee X 
Abedin, Daneshgaren | Nagraadse studente se sosiale gedrag 
D’Ambra (2014) in asinchrone RGK x x 
Clark, Couldry, Kollege studente se gesprekke via 
MacDonald & digitale platforms x x 
Stephansen (2014) 
Fleischmann (2014) Tersiêre studente se gebruik van 
Flickr en Skype x E 
Geng en Disney Onderwysers se gebruik en kennis 
(2014) van SMS’e x x 
Hewege en Perera Die rol en implikasies van `n wiki- 
P x x 
(2013) gebaseerde pedagogie 
Hillen (2014) Die gebruik van gemeenskap- 
like besprekingsplatforms in x x 
digitale leeromgewings 
Howard, Curwen, Hoérskoolstudente se houdings 
Howard & Colon- teenoor `n aanlyn sosiale x x 
Muniz (2014) netwerk platform 
Junior, Gomes en Die gebruik van ’n sosiale Voordele sluit in 
Souza (2014) netwerk in die onderrig van ’n vak die fasilitering 
in rekenaarwetenskap van die proses van 
i datakategorisering en 
die ontwikkeling van 
hiërargiese bome. 
Sabanci en Urhan Hoërskoolstudente se gebruik van 
(2014) en standpunte oor sosiale media vir x x 
leerdoeleindes 
Said, Forret en Eames Die beperkinge van aanlyn 
(2014) medewerkende leerprosesse in `n x x 

Outeur(s) en 


Onderwerp 


Kritiese besinning 


Voordele van 


portuurgroepterugvoer in 
asinchrone gespreksforums 


datum van publikasie oor NVivo NVivo 
Jav Jav 
Nee x Nee x 
Szeto en Cheng (2014) | Studente se ervaring van sosiale 
teenwoordigheid in `n gemengde x x 
sinchrone leeromgewing 
testen Die gebruik van blogs 
Wiggins ñ deur onderwysers e S 
Amaro-Jimenez (2014) Wy 
Pimmer, Brysiewicz, 
Linxen, Walters, Mobiele leer in verpleegonderwys 
Chipps & Gréhbiel in landelike Suid-Afrika x x 
(2014) 
Stewart (2014) Die aanlyn geletterdheid van 
adolessente leerders van Engels x x 
buite skoolverband 
Bruneel, Wit, Gebruik in die onderwys en 
Verhoeven & Elen kwessies van privaatheid met 
(2013) betrekking tot Facebook in `n hoër K X 
onderwys instelling 
Deng en Tavares Studente se motivering rakende 
(2013) aanlyn gemeenskappe in teme van x x 
Moodle en Facebook 
Donnelly en Boniface Onderwysers se persepsies 
(2013) en gebruik van `n wiki om 
f ` è x x 
professionele ontwikkeling 
te bevorder 
Cankaya, Durak en Hoekom voorgraadse studente 
Yiinkiil (2013) opvoedkundige sosiale netwerk- x x 
webwerwe gebruik 
Chan, Chu, Lee, Die gebruik van blogs en Facebook 
Chan & Leung (2013) | om kennis in `n hoër onderwys x x 
instelling te bestuur 
Menard-Warwick, Die gebruik van internetgesprekke 
Heredia-Herrera en onder leerders van Engels as `n x x 
Palmer (2013) vreemde taal 
Mwalongo (2013) Die gehalte en studente 
se persepsies van 
x x 

Onderwerp 


Kritiese besinning 


Voordele van 


in sekondére onderwys 


datum van publikasie oor NVivo NVivo 
Jav Jav 
Nee x Nee x 
Nathans en Revelle Kulturele diversiteit en temas 
(2013) in onderwysstudente se x x 
aanlyn besprekings 
O’Brien en Glowatz Die gebruik van Facebook as 
(2013) `n akademiese instrument in x x 
hoér onderwys 
Schoenborn, Poverjuc, | Tersiére studente se gebruik van 
Campbell-Barr & web 2.0-toepassings x x 
Dalton (2013) 
Snelson (2013) Leerders se gebruik van blogs oor 
AA x x 
skool via video 
Brannan en Bleistein Beginner-onderwysers se persepsies 
(2012) van sosiale ondersteuningsnetwerke x x 
Chen en Chen (2012) Die gebruik van Twitter vir 
i S x x 
assesseringsdoeleindes 
Chu, Siu, Liang, Nagraadse studente se ervarings en 
Capio & Wu (2013) persepsies van wiki-platforms vir 
die bevordering van samewerkende « S 
leer en kennisbestuur 
Crook (2012) Die gebruik van web 2.0-gereedskap e X 


Hickson (2012) 


Maatskaplike werkers se 
selfbesinning via `n blog 


Hickson (2012:37) 
wys daarop dat daar 
vrae bly oor die 
gebruik van RGKDOP 
in kwalitatiewe 
navorsing. 


Hickson (2012:37) 
merk op dat NVivo 
die kodering en 
ontleding, asook die 
herwinning, van data 
vergemaklik. 


Kinash, Brand en 
Mathew (2012) 


Studente se persepsies van 
mobiele leerprosesse 


Pae (2012) 


Identifisering van 
voordele sluit in 
konsekwentheid 
wanneer dit kom 
by kodering en die 
fasilitering van die 
identifisering van 
tematiese eenhede. 

Outeur(s) en 


Onderwerp 


Kritiese besinning 


Voordele van 


asinchrone RGK 


datum van publikasie oor NVivo NVivo 
Jav Jav 
Nee x Nee x 
Van Cleemput (2012) Hoërskoolleerlinge se gebruik 
van kommunikasietegnologie 
(soos e-pos en kitsboodskappe) x x 
om te kommunikeer oor 
skoolverwante kwessies 
Donnelly en Gardner Inhoudsontleding van 
(2011) asinchrone RGK x x 
Gallego-Arrufat, Inhoudsontleding van onderwysers 
Gutiérrez-Santiuste se gebruik van en nadink oor 
PAAS $ x x 
en Campafia-Jiménez rekenaargesteunde onderrig 
(2013) 
Nguyen (2011) Studente se ervaring van RGK in 
> x x 
n taalklas 
Waterston (2011) Ontleding van aanlyn 
interprofessionele 
gevallestudiebesprekings x x 
Williams en Lahman Studentebetrokkenheid en kritiese Williams en Lahman 
(2011) denke in aanlyn besprekings (2011:149) merk op 
dat hierdie instrument 
x hulle gehelp het om 
hul koderingspraktyke 
te verfyn en 
te sinchroniseer. 
Choi en Kang (2010) Ontleding van aanlyn Daar is erkenning 
samewerkingsgroepwerk gedurende van NVivo as ’n 
asinchrone RGK instrument waarmee 
8 navorsers data 
kan kodeer op `n 
volhoubare wyse. 
Sidu en Embi (2010) Die tersiêre student se rol in H Š 


MacMillan en Koenig (2004) noem `n aantal redes waarom RGKDOP selde 
krities geëvalueer word, en noem onder andere die fokus op hierdie instrumente se 


tegnologiese vermoëns eerder as op metodologiese kwessies. Dit is beduidend om deur 


bogenoemde studies te lees en te let op hoe gereeld daar stellings gemaak word dat 

NVivo gebruik is om die kodering of ontleding te ondersteun, sonder ’n eksplisiete 
verduideliking van watter metodes gevolg is (Jones & Diment 2010:82; Humble 
2012:123). Jones en Diment (2010) skryf dat die gebruik van RGKDOP in die siening 
van sommige navorsers geldige metodologie en ontledingsmetodes kan vervang.” 
Trouens, deur gebruik te maak van inhoud-analise ondersoek Jones en Diment (2010) 
325 kwalitatiewe navorsers se besigheid- en bestuur-georiënteerde artikels, en kom tot 
die gevolgtrekking dat 21% van hierdie artikels nie eksplisiete beskrywings van die 
navorsingsmetodes bied nie. 

Die gebrek aan kritiese besinning kan deels spruit uit die mite dat `n RGKDOP 
soos NVivo ontledingstake vir navorsers uitvoer, `n wanindruk wat een van die grootste 
gevare vir die gebruik van RGKDOP in ernstige navorsing inhou (Matheson 2005:122). 
'n RGKDOP kan slegs navorsers in die uitvoering van hul ontledings help; soos Bazeley 
en Jackson (2013:3) skryf kan rekenaarprogrammatuur nie slordige werk in goeie 
interpretasies omskep nie, en kan dit nie vergoed vir `n beperkte begripsvermoë vanaf 
die navorser nie. Die onus lê op navorsers om hul data met integriteit te interpreteer, 
konseptualiseer en teoretiseer (Paulus, Lester & Britt 2013:640-641).** 


4.3.2 Vrae van `n metodologiese aard 


Aansluitend by die vorige onderafdeling is daar soms vrae van ’n metodologiese aard, 
veral rakende die geldigheid van die gebruik van gekombineerde metodes (kwalitatief én 
kwantitatief). NVivo stel navorsers in staat daartoe om hul bevindinge in- en uit te voer 
na en van statistiese pakkette (Marshall & Friedman 2012:339), en bemiddel sodoende 
’n gemengde-metodes benadering (Séror 2005:324). Navorsers wat gekant is teen die 
kombinasie van kwalitatiewe en kwantitatiewe metodes staan krities teenoor diegene 
wat RGKDOP gebruik, en hierdie metodes integreer volgens hulle op `n arbitrêre 
wyse. MacMillan & Koenig noem dat sulke beskrywings effektiewelik kwantitatiewe 
en kwalitatiewe metodes as twee soortgelyke kategorieë verpak — een wat data in 
statistieke verander en die ander wat data in beskrywende kodes omskep. Hiervolgens 
word die metodes behandel as ‘maar’ twee navorsingsmetodes, een kwalitatief en die 
ander kwantitatief, en word die grense verder vervaag deur daarop te dui dat hierdie 


metodes versoenbaar genoeg is om saam gemeng te word. Hierdie teoretiese vaagheid, 


33 Sien ook Bringer, Johnston & Brackenridge (2004:49), Leech (2010:267) en Clare (2012:4). 


34 Natuurlik kan hierdie navorser-gerigte benadering beteken dat vooroordele aan die kant 


van die navorser kan voorkom. 

waarin kwalitatiewe en kwantitatiewe metodes gemeng word en op ’n ad hoc basis 
gebruik word, stel RGKDOP in staat om binne die kategorie van kwalitatiewe ontleding 
geplaas te word, terwyl die deugde van `n soort kwali-kwanti ontleding geloof word 
(MacMillan & Koenig 2004:182). 

In teenstelling met navorsers wat sulke kritiese standpunte huldig, is daar `n 
groot hoeveelheid navorsers wat wel gemengde metodes toepas (Friedman 2003; 
Paulus & Phipps 2008; Brokensha 2012). Marshall en Friedman (2012:34) wys daarop 
dat RGKDOP kwalitatiewe data in wese op `n kwantitatiewe manier ontleed, met behulp 
van wiskundige algoritmes klassifiseer, tel, en andersins vergelykings maak, selfs in die 
afwesigheid van meting. Dit help om die kloof tussen kwantitatiewe en kwalitatiewe 
navorsing te oorbrug en daardeur `n belangrike middeweg te vind. Die belangrike ding 
om in gedagte te hou, is dat indien navorsers `n gemengde-metodes benadering, tot 
ontleding onderneem, hulle versigtig moet wees en uitdruklik verwoord hoe dit inpas by 


die metodologiese perspektief wat hulle aanneem (Johnston 2006:384). 


4.3.3 NVivo se beperkte toepassing binne gegronde teorie 


Macmillan en Koening (2004:182) argumenteer verder dat selfs wanneer navorsers wat 
RGKDOP gebruik teorie erken, hulle geneig is om die geskiktheid van RGKDOP te 
evalueer deur die studie binne gegronde teorie te situeer. Daar bestaan `n verkeerde 
oortuiging dat die gebruik van NVivo outomaties navorsers na gegronde teorie lei 
en dat die gereedskap ontwerp is om hierdie benadering te volg (Ozkan 2004:590; 
MacMillan & Koenig 2004:184; Clare 2012:4). NVivo is egter nie ontwerp met een 
spesifieke metode in gedagte nie. Moontlik is die verkeerde indruk dat NVivo ontwerp 
is om `n ontleding deur middel van gegronde teorie te fasiliteer deels te danke aan 
die feit dat die term ‘in vivo kodering” uit gegronde teorie afkomstig is en verwys na 
kategorieë en `n benoeming deur middel van woorde wat deur mense self gebruik word 
(Richards 2009:104; Byrne & Callaghan 2014:199). 

Navorsers moet ander metodes as slegs die gebruik van gegronde teorie verken, 
soos inhoud-analise, raamwerk-analise, narratiewe analise of fenomenografiese analise, 
om maar `n paar te noem, en al hierdie benaderings en nog vele meer kan met NVivo 
uitgevoer word. Sou ’n mens byvoorbeeld vervreemding” bestudeer soos deur Seeman 
(1959) bespreek, sou `n mens gevalle waar ‘magteloosheid’, ‘betekenisloosheid’, 
'normloosheid', ‘sosiale isolasie” en ‘self-vervreemding’ in `n verskeidenheid tekste 
(onderhoude, persoonlike narratiewe, ensovoorts) voorkom binne NVivo kon kodeer. 


Nog ’n belangrike beginsel behels dat navorsers seker maak dat hulle geskikte teoretiese 


73 


Hoofstuk 4 


perspektiewe vir `n gegewe studie kies (Leech 2010:267), en vermy om perspektiewe te 
kies uitsluitlik op grond van wat hulle glo NVivo hulle kan bied (Bringer, Johnston & 
Brackenridge 2004:249). NVivo beperk nie die navorser nie, hy doen dit self. 


43.4 Die data-ontledingsafstand 


'n Beduidende kritiek teenoor RGKDOP soos NVivo is dat navorsers na bewering 
die risiko loop om van `n meganiese, outomatiese ontleding van data gebruik te maak 
(Sinkovics & Alfoldi 2012:9), en ongelukkig blyk dit dar sommige navorsers wel met 
behulp van moderne RGKDOP teks outomaties kodeer vir `n vinnige telling van 
reëlmaat (Bringer, Johnston & Brackenridge 2004:248). Die vrees bestaan dan dat die 
kwalitatiewe navorser homself nie meer verdiep in sy studie nie en ook soos `n kwantita- 
tiewe navorser `n ontledingsafstand handhaaf. 

Die vrese van hierdie navorsers word verwoord deur Lichtman (2013:341), wat 
waarneem dat sy met haar eerste gebruik van rekenaarprogrammatuur bekommerd was dat 
sy besig was om in te koop in `n paradigma wat waarde aan getalle, tafels en presisie heg, 
en dat kwalitatiewe rekenaarprogrammatuur dalk té gestruktureerd is. Hierdie kommer 
is ongegrond, aangesien `n kwalitatiewe data-ontledingsinstrument soos NVivo nie, soos 
vroeër opgemerk, die werklike ontleding vir die navorser behartig nie — dit is steeds die 
navorser wat die ontleding uitvoer en interpreteer (Humble 2012:125). NVivo en ander 
RGKDOP bied juis `n manier vir die geesteswetenskaplike navorser om in gesprek te tree 
met grootdata sonder om `n paradigmaskuif na die kwantitatiewe te onderneem. 

Om die menslike interpretasie van data, en interne geldigheid (betroubaarheid) 
van `n gegewe studie, te verseker kan ontleders war NVivo gebruik `n aantal metodes 
aanwend, onder andere deeglike beskrywing en triangulering. Volgens Tracy 
(2010:843) behels deeglike beskrywing — `n kwalitatiewe navorsingskonsep geskep 
deur die antropoloog Clifford Geertz (1973:26-27) — dat navorsers gedetailleerde 
beskrywings van bepaalde verskynsels soos sosiale gebeure of aksies verskaf sodat ander 
navorsers hul eie gevolgtrekkings kan bereik en vasstel of dit geldig is om `n bepaalde 
hipotese op `n gegewe navorsingsomgewing van toepassing te maak. NVivo het `n 
memoranduminstrument waarmee navorsers digte, noukeurige beskrywings van hul 
data kan aanteken. Twee belangrike voordele hiervan is dat navorsers hulself kan verdiep 
in hul data, en indien hulle as deel van `n span werk kan hulle ook insig in mekaar 
se interpretasies verkry. Figuur 10 illustreer die gebruik van NVivo se memorandum 
deur een van die skrywers van hierdie boek. Haar doel is onder andere om haar denke, 
interpretasies en gevolgtrekkings met haar mede-navorser te deel. 

Betroubaarheid word versterk omdat die opstel van memorandums die ontleder 
in staat stel om sy of haar metodologiese prosesse deursigtig te maak (Ryan 2009:158). 
Daarbenewens laat memorandums navorsers toe om ’n ontledingsouditspoor na te laat, 
wat veral noodsaaklik is in kwalitatiewe navorsingsopsette wat gekenmerk word deur 
subjektiwiteit en navorsers se vooroordele (Petty, Thomson & Stew 2012:381). 

Die tweede metode waardeur betroubaarheid versterk kan word, triangulering, 
word bereik deur middel van, onder andere, verskeie metodes, teoretiese raamwerke, 
en databronne, ongeag of kwalitatiewe data-ontledingsprogrammatuur gebruik word of 
nie. Datatriangulering is maklik om te bewerkstellig met behulp van NVivo, aangesien 
onderhoude, waarnemingsnotas, en argiefstukke in NVivo ingesluit kan word, terwyl 
navorsertriangulering bereik kan word deur NVivo se memoranduminstrument, 
aangesien navorsers kan vergelyk en/of hul kodering kan verfyn, verskille identifiseer, en 
konsensus onderhandel. 

In die memorandum in bogenoemde figuur is dit duidelik dat die navorser deur 
middel van self-refleksie nie net haar kodering van `n asinchrone boodskap in detail 
met haar mede-navorser bespreek nie, maar ook deur middel van vrae aandui dat sy 
'n paar onsekerhede oor haar kodering ervaar. Sulke deeglike beskrywings via NVivo 
kan nie alleenlik navorsers se lyste van kodes oorskadu nie (Polit & Beck 2010:1456), 
maar moedig ook deursigtigheid aan deur die meedeel van die studie se uitdagings en 
onverwagse kinkels en draaie (Tracy 2010:842; Brokensha & Greyling 2014). 


75 


Hoofstuk 4 


Knowledge Comruchion in Asyn 


2 Raw Data Comments 
BF Framework Matrices 


Home Creste External Data Analyze Query Explore Layout Views 
EKGES 
Sources 
& Internals - = 
E) Externale Comments on Contributions 
BD Meros A. Nare B Noces References 
3 Comments on Contributions (ËCH, 


|8 Comments on Contributions [ag] | 


Contributions: Participatory, Factual, and Reflective 

T have coded the first segment of the message CT think that you 
have a brilliant manner of delivery Ula’) as a Name and as an 
Acknowledge, since Student AE generates a positive response 
about another participant's post (ie. an Acknowledge) and refers 
to the participant by Name. [Do you think this segment is also a 
Claim because it reflects the student's opinion about her 
classmate's "manner of delivery'?] 

TT could relate with [sic] your thoughts on moving from high 
school...fun' I coded as an Agree 2 (Reflective Contribution), 
since the student considers or ponders the problem of shifting 
from informal to formal writing al tertiary level. agreeing with a 
specific participant (Ula) that the shifil creates challenges for 
students. [It could be argued that this segment of the message is a 
Support/Extend. but I would argue in favour of an Agree 2 
instead because the student specifically identifies with Ula's 


statements about academic writing ] 

'I enjoyed your contribution..." I coded as another Acknowledge, 
since the student once again acknowledges Ula by expressing her 
enjoyment of the conitnbution made by her. [Do you think 'T 
enjoyed your contribution...’ should also be regarded as a 
Claim?] 

Finally, I coded '...I am learning to flow...unattended' as a 
stand-alone Claim, since the student expresses a new idea that is 
not explicitly related to a prior post. [What Student AE says is not 
off-topic, though; she still sticks to the topic of academic writing.] 


Figuur 10. Deeglike beskrywings met behulp van NVivo 


4.4 Gevolgtrekking 


NVivo het baie te 


bied aan navorsers wat hul kwalitatiewe data-ontleding wil verbeter. 


NVivo gaan duidelik verder as die blote kodering en herwinning van data, omdat dit 


tot baie ander strat 


egieé lei, insluitend die optekening van memorandums, self-refleksie, 


en die verfyning van koderingskategorieé (Beekhuyzen, Nielsen & Heller 2010:4). Dit 
beteken nie dat navorsers voor die voet die lof van NVivo moet besing nie; ’n strik 
waarin beginner-RGKDOP-navorsers hulself soms bevind. Bong (2007:259) stel dit 


76 


Rekenaargesteunde kwalitatiewe data-ontledingsprogrammatuur 


bondig wanneer sy sé dat sy as ’n ‘digitale immigrant’ aanvanklik mislei is deur die 
skone nuutheid van die gebruik van RGKDOP, en dat sy daarvan gehou het dat dit 
ooreengestem het met die oorspronklikheid van haar navorsing. Aangesien sagteware 
soos NVivo nie werklik die ontleding vir die navorser voltrek nie, kan dit in wese nie 
beskou word as `n metode van interpretasie nie. Eerder as om NVivo as ’n instrument te 
sien wat metodes dryf — soos tegnologiese deterministe dit sien — is dit meer nuttig om 
NVivo te benader as `n instrument met funksies wat gemik is op die ondersteuning van 
`n spesifieke metode (Gibbs 2014:277-278). 

NVivo verteenwoordig `n voorbeeld van wat die kwalitatiewe navorser in `n era 
van grootdata kan vermag. Nie alleen kan dié programmatuur groot datastelle binne `n 
enkele projek akkommodeer nie, maar is NVivo ook spesifiek ontwerp om om te gaan 
met die verskeidenheid van bronne wat kenmerkend van die grootdatawêreld is. Met 
behulp van dié programmatuur kan die kwalitatiewe navorser steeds akkuraat met sy 
data omgaan, maar op ’n baie groter skaal, en kan hy die ryk verskeidenheid van bronne 
wat kenmerkend van `n kwalitatiewe navorsingsprojek is akkommodeer. Daar bestaan 
wel kritiek teen RGKDOP oor die algemeen, maar soos in dié hoofstuk aangedui is, kan 
NVivo baie van die kritiek aanspreek. 

Benewens die gemengde kwalitatiewe/kwantitatiewe benaderings wat in dié 
hoofstuk genoem is, onderneem Long, Cunningham, Wiley, Carswell en Braithwaite 
(2013) `n interessante studie in hul ontleding van semi-gestruktureerde onderhoude 
met NVivo, maar gebruik UCINET om netwerkberekenings te doen, en NetDraw om 


netwerke te visualiseer. Netwerkontleding is die onderwerp van die volgende hoofstuk. 

Netwerkontleding 


5.1 Inleiding 


Netwerkontleding is een belangrike wyse waarop die verhoudinge in grootdatastelle 
visueel voorgestel kan word om ontledings te fasiliteer en bevindinge te kommunikeer 
(Fox & Hendler 2011:707). Die interdissiplinêre toepassingsmoontlikhede van 
netwerkontleding, tesame met die groeiende gewildheid van hierdie benadering binne 
die wetenskap (die joernaal Complex Networks is byvoorbeeld eers in 2013 gestig), 
die belangrikheid van netwerkontleding in grootdatabenaderings, en netwerke se 
konsepsuele oorvleueling met die teorieë van kompleksiteit en sisteme, beteken dat 
hierdie ook `n noemenswaardige metode is waarvan navorsers kennis moet neem. Hierdie 
hoofstuk fokus op die visuele voorstelling en verkenning van netwerke, aangesien die 
onderliggende berekenings reeds elders breedvoerig behandel is (Senekal 2014b). 

Netwerkteorie se oorsprong kan sover nagespoor word as Leonard Euler se 
bekende Kêénigsberg-probleem van 1736, maar het eers onlangs werklik byval begin 
vind as `n wetenskaplike benadering. Borgatti, Mehra, Brass en Labianca (2009:892) 
beskryf dit as brandende kwessie, terwyl Lima (2011:221) skryf dat die netwerkteorie in 
die 'kern' van die wetenskaplike revolusie staan. Veral vier faktore het bygedra daartoe 
dat die netwerkteorie vandag so gewild is: 


e Fisici se betrokkenheid by dié veld sedert die seminale studies van Watts en Strogatz 
(1998) en Barabdsi en Albert (1999), 

e die beskikbaarheid van groot en betroubare digitale datastelle, 

e beter en sterker rekenaars, en 

e die sogenaamde ‘globale oorlog teen terreur. 


Laasgenoemde het `n belangrike finansiële inspuiting in die veld tot gevolg 
gehad, aangesien SNA ook gebruik word in die ondeding van terrorisnetwerke: Die 
US Army / Marine Corps counterinsurgency feld manual (2006) wy byvoorbeeld `n 
afdeling aan SNA wanneer oor militêre intelligensie geskryf word. Voorbeelde waar 
SNA toegepas is in die globale oorlog teen terreur sluit in die soeke na skakels tussen 
terroriste wat betrokke was by die aanvalle op die Wêreldhandelsentrum in New York 

op 11 September 2001, die ontleding van die bomaanvalle in Madrid in Maart 2004, 
en die opsporing van Saddam Hussain (sien onderskeidelik (Krebs 2002; Department of 
the Army and Department of the Navy 2006:B45 e.v.; Ressler 2006:3-4).*° Alhoewel die 
oorsprong van SNA dus ver in die verlede lê, het militêre intelligensie oor die afgelope 
dekade `n groot rol gespeel in die benutting en ontwikkeling van hierdie veld, met die 
praktiese toepassing daarvan wat geillustreer het dat SNA `n bruikbare benaderingswyse 
verskaf wat ontleders in staat stel om sleutelfigure in groot datastelle te help identifiseer 
(Department of the Army and Department of the Navy 2006:B40). As sodanig is die 
netwerkteorie uniek in die opsig dat dit nie alleen multidissiplinér is nie, maar ook in 
die praktyk sowel as in verskeie akademiese velde aangewend word. 

Volgens Scott (1996:211) is die groei van SNA direk verwant aan die ontwikkel- 
ing van rekenaarprogrammatuur. Binne die sosiologie wys Boissevain (1979:392) 
reeds daarop dat SNA die geleentheid geskep het om data rekenaarmatig te ontleed, 
en Tichy, Tushman en Fombrun (1979:513) noem die programme DIP, SocPac, 
SOCK, COMPLT, BLOCKER en CONCOR, terwyl Haythomthwaite (1996:331) na 
GRADAP, STRUCTURE, UCINET, NEGOPY en KRACKPLOT verwys.” Senekal 
(2012a) noem ook die gratis program, NetDraw, wat deur Steve Borgatti ontwikkel 
is. Die akademiese standaard is Pajek en UCINET, maar enige SNA-program kan 
'n netwerkontleding behartig. Programmatuur wat veral binne die veld van militêre 
intelligensie aangewend word sluit in Sentinel Visualizer, i2 Analyst Notebook, Starlight 
VIS en Palantir. In die ontledings wat volg, word Gephi gebruik, wat ontwikkel is deur 
Bastian, Heymann, en Jacomy (2009) en onder andere bespreek word in Heymann en 
Le Grand (2013) en Cherven (2013). 

SNA fokus op rolle en posisies, hoe `n netwerk gestruktureer is, hoe invloed en 
mag versprei, en hoe hulpbronne benut word. `n Ontleder kan met behulp van SNA 
vinnig `n oorsigtelike blik van skakels kry en sleutelfigure uitlig, wat beteken dat nuwe 
insigte ontdek kan word deur die grafiese voorstelling van netwerke. Netwerkteorie deel 
ook die uitkyk van die sisteemteorie deurdat die fokus op skakels tussen entiteite binne 
`n sisteem of netwerk val, eerder as op die entiteite self. Amaral en Ottino (2004:147) 
merk op dat die netwerkteorie een van die mees sigbare benaderingswyses geword het by 
die beskrywing, ontleding en begrip van komplekse sisteme. 


35 Sien ook Rodriguez (2005) en Senekal (2014c) oor die opkoms van SNA binne die 
raamwerk van die globale oorlog teen terreur. 


36 Sien ook Scott (1996:212). 

'n Netwerkgrafiek (ook `n ‘sosiogram’ genoem waar sosiale netwerke ter sprake 
is) is `n voorstelling van die aktiwiteite van entiteite (ook genoem ‘akteurs of nodusse) 
en van die skakels tussen hulle. Bykans enige sisteem kan as `n netwerk voorgestel word, 
en Newman (2003, 2010) onderskei tussen vier soorte netwerke: biologiese netwerke, 
tegnologiese netwerke, inligtingsnetwerke, en sosiale netwerke. 


5.2 Biologiese netwerke 


Biologiese netwerke sluit in metaboliese prosesse, proteieninteraksies, ekosisteme, 
senuweenetwerke, ensovoorts. So kan `n voedingsnetwerk byvoorbeeld opgestel word, 
waar nodusse verwys na spesies en die skakels voedingspatrone tussen spesies verteen- 
woordig. Alhoewel die navorser binne die geesteswetenskappe nie met hierdie soort 
netwerke sal werk nie, is dit belangrik om ook na een van hierdie netwerke te kyk, 
aangesien bykans alle komplekse netwerke ooreenstemmende kenmerke vertoon. Die 
grafiek in Figuur 11 is `n voorstelling van die interaksies tussen proteine in die gis 
Saccharomyces cerevisiae (data verskaf deur Bu et al. (2003)). 


Figuur 11. Die interaksies tussen proteine in Saccharomyces cerevisiae 

Let daarop dat daar meer nodusse en skakels in die sentrum van hierdie netwerk 
voorkom en minder op die periferie. Kraggebaseerde uitlegte,” wat aandui tot watter 
mate nodusse ander aantrek, word gereeld gebruik in die visualisering van netwerke 
(Fruchterman en Reingold se uitleg is hier aangewend). Die nodusse wat die mees 
sentrale rol in ’n netwerk speel, word in die sentrum geposisioneer, terwyl minder sentrale 
nodusse — wat ook gewoonlik minder skakels het — op die periferie geposisioneer word 
(Kobourov 2013:397). Dit beteken dat die netwerkteorie ook gebruik kan word om te 


bepaal of ’n nodus binne die sentrum of op die periferie van `n netwerk funksioneer. 


5.3 Tegnologiese netwerke 


Tegnologiese netwerke sluit in kragvoorsieningsnetwerke, vervoernetwerke (byvoor- 
beeld die van internasionale vlugte), en die internet. Hoewel die wêreldwye web 
'n inligtingsnetwerk is en die internet `n tegnologiese netwerk, vertoon hulle `n 
soortgelyke netwerkstruktuur omdat beide komplekse netwerke is. Dit sluit in die 
teenwoordigheid van nodusse met meer skakels as ander (die sterstrukture in hierdie 
netwerke); `n gemiddelde kortpad tussen alle nodusse (‘klein-wéreldsheid’, soos deur 
Watts en Strogatz (1998) geidentifiseer); `n kragwetverspreiding van skakels (soos deur 
Barabdsi en Albert (1999) geidentifiseer); en selektiewe skakelvorming van nodusse 
volgens graadkorrelasie of homofilie (soos veral deur Newman (2002) bestudeer). Die 
wêreldlugvaartnetwerk word in Figuur 12, as `n voorbeeld van `n tegnologiese netwerk?’ 
waarin 2 988 lughawens deur 15 643 vlugte verbind word, aangedui (Londen se 
Heathrow is interessantheidshalwe met wit aangedui). 

Weereens kan gesien word dat sommige nodusse (in hierdie geval lughawens) 
meer skakels het as ander, soos aangedui deur hul grootte. Die ontleding van tegnologiese 
netwerke word onder andere gebruik in die bestudering van die verspreiding van siektes, 
aangesien moderne vervoernetwerke juis vinnige wêreldwye verspreiding bevorder. Ten 
opsigte van kragvoorsieningsnetwerke was van die belangrikste bevindings van sulke 
netwerkanalises dat komplekse netwerke veerkragtig is; met ander woorde as sommige 
skakels verwyder word (wanneer `n kragsentrale byvoorbeeld deur `n orkaan verwoes 
word) kan hierdie netwerke steeds met minimale ontwrigting funksioneer, maar dat hulle 


kwesbaar is vir aanvalle wat die belangrikste nodusse in die netwerk verwyder. Hierdie 


37 Onder andere ontwikkel deur Eades (1984), Kamada en Kawai (1989), Fruchterman en 
Reingold (1991), en Hu (2011). 


38 Data verkry vanaf http://openflights.org 

insig het ook `n belangrike invloed uitgeoefen op sosiale netwerke, waar die oogmerk 
van die toepassing van dié benadering op terroristenetwerke juis is om die belangrikste 
nodusse te identifiseer en te elimineer, en sodoende die netwerk te laat disintegreer. 


Figuur 12. Die wêreldlugvaartnetwerk (Heathrow in Londen word interessantheidshalwe met wit 


aangedui) 

5.4 Inligtingsnetwerke 


Die derde soort netwerk, inligtingsnetwerke, sluit die wéreldwye web en verwysings- 
patrone van akademiese artikels in. In die ontleding van die wêreldwye web 
verteenwoordig die nodusse webblaaie, en die skakels is dan die tussen webblaaie. So sou 
'n mens byvoorbeeld die netwerk van webblaaie kon ondersoek waarbinne die diskoers 
rondom die Afrikaanse letterkunde plaasvind. 

Verwysingsontleding is een van die ‘klassieke’ toepassings van die netwerkteorie 
(Newman 2003:176). Hierdie ondedings dui aan watter outeurs en akademiese joernale 
die meeste aangehaal word, watter outeurs die meeste bronne aanhaal, waar hulle 
oorvleuel met ander outeurs, en watter joernale en outeurs in die kern van `n akademiese 
veld funksioneer. So kan byvoorbeeld bepaal word watter teoretici en akademiese joernale 
die grootste invloed uitoefen binne `n dissipline, hetsy deur `n berekening van die aantal 
kere wat `n outeur aangehaal word of deur te sien of `n outeur binne die sentrum of op 
die periferie van die netwerk geposisioneer word. Figuur 13 dui die verwysingsnetwerk 
van akademiese artikels binne die Afrikaanse letterkunde van 2011 tot 2012 aan.” 

Soos in die geval van tegnologiese netwerke ontwikkel daar `n sterstruktuur 
om sommige nodusse, wat daarop dui dat hierdie nodusse veral baie skakels met ander 
nodusse in die netwerk het. Om die netwerk verder te bestudeer kan dit vergroot of 
vereenvoudig word (deur die verwydering van sommige soorte nodusse; joernale in 
hierdie geval), en wiskundige berekenings kan gedoen word om die rol van individuele 
nodusse te bepaal. 

Taal kan ook gesien word as `n inligtingsnetwerk. In `n netwerkontleding word 
dan veral ondersoek ingestel na die patrone van interaksies tussen woorde, hetsy op `n 
semantiese (byvoorbeeld sinonieme of antonieme) of op `n sintaktiese (byvoorbeeld watter 
woorde saam voorkom) vlak. Figuur 14 dui die leksikale netwerk in C.J. Langenhoven se 


“Die stem”, waar die skakels tussen woorde aandui of hulle langs mekaar voorkom, aan. 


39 Data verkry vanuit Senekal (2014d). 

Figuur 13. Die verwysingsnetwerk van akademiese artikels binne die Afrikaanse letterkunde (2011-2012) 

Figuur 14. Die leksikale netwerk in “Die stem” 


Hieruit kan gesien word dat ‘ons’ die woord is wat op `n sintaktiese vlak `n 
sleutelrol speel deur die grootste aantal woorde saam te bind. Aangesien ‘die gewoonlik 
hierdie rol vervul in die meeste ander tekste (en in Engels word hierdie rol ook vervul 
deur die bepaalde lidwoord), is ‘ons’ se sentrale posisie hier van besondere belang — op 
'n sintaktiese vlak beeld “Die stem” die idee van samehorigheid uit, soos ook in die 
leuse van die ou Suid-Afrika gevind word (“Ex unitate vires”). Die dikker lyn tussen 


‘var’ en ‘ons’ dui om die beurt daarop dat hierdie twee woorde gereeld langs mekaar 

voorkom. Die leksikale netwerk in “Die stem” is natuurlik slegs `n aanduiding van hoe 
woorde in hierdie teks skakel, en `n mens sou groter en meer tekste moes ontleed (en 
verkieslik ook werklike, eerder as literêre, taalgebruik) om vas te stel hoe woorde in 
Afrikaans saamhang. 


5.5 Sosiale netwerke 


Sosiale netwerke is die tradisionele domein van SNA en sluit samewerking, tussen 
wetenskaplikes, vriendskapsnetwerke, organisatoriese strukture, netwerke van maat- 
skappydirekteure, en familiebande in. Die netwerk van wetenskaplikes wat saam met 
Paul Erdés gepubliseer het, is byvoorbeeld al op hierdie manier bestudeer.“ Erdös was 
een van die mees produktiewe navorsers van die 20% eeu en het meer as 1400 artikels 
in sy leeftyd gepubliseer. `n Groot aantal van hierdie publikasies was saam met mede- 
outeurs, onder wie baie ook saam met ander wetenskaplikes gepubliseer het. Op hierdie 
manier het ’n netwerk van samewerking ontstaan. 

Verskeie sosiale netwerke kan só bestudeer word. As voorbeeld word die netwerk 
van Suid-Afrikaanse direkteure in die plaaslike bankwese“! in Figuur 15 aangedui. 

Die navorser kan die skakels tussen rolspelers verder ondersoek, die netwerk 
vergroot, of wiskundige berekenings doen om die rol van individuele nodusse te bepaal. 

Die Afrikaanse literêre sisteem word in Senekal (2013, 2014) ook as `n sosiale 
netwerk bespreek waar mense binne dié veld skryf en oor geskryf word. Die grafiek in 
Figuur 16 is ’n voorstelling van die Afrikaanse literêre sisteem vanaf 1900 tot 1978, `n 
netwerk wat bestaan uit 3 641 entiteite met 14 507 verbindings, met data verkry uit 
Senekal en Van Aswegen (1980, 1981) en Senekal en Engelbrecht (1984). 


40 Sien Buchanan (2003:34-35), Watts (2004:93) en Strogatz (2004:246-247). 
41 Data verkry vanuit Senekal en K. Stemmet (2014). 

Figuur 15. Die Suid-Afrikaanse bankdirekteurnetwerk 

Figure 16. Die Afrikaanse literêre sisteem (1900-1978) 


Omdat verskeie rolspelerkategorieé hierby betrokke is, is die verskillende nodusse 
ook gekleur: werke in pienk, mense in blou, uitgewerye in rooi, publikasieplatforms 
(koerante, joernale en tydskrifte) in groen, en pryse in geel. Deur verskillende soorte 
rolspelers met behulp van verskillende kleure aan te dui kan die navorser makliker met 
die netwerk omgaan. Hier kan byvoorbeeld gesien word dat daar uitgewerye binne die 
sentrum van die sisteem funksioneer, terwyl ander op die periferie besig is. By nadere 
ondersoek blyk dit dat DALRO en selfpublikasies op die periferie geposisioneer is, 


terwyl Naspers, Tafelberg, Human & Rousseau en ander binne die sentrum aangetref 

word. Só kan binne `n enkele oogopslag gesien word watter rolspelers die belangrikste 
posisies beklee vir die funksionering van dié sisteem. 

Ekonomiese netwerke word ook gewoonlik as sosiale netwerke geag, en kan ook 
lig werp op die geskiedenis. Neem byvoorbeeld die internasionale wapenhandelnetwerk 
vanaf 1948 tot 1989, met data verskry vanaf SIPRI (Stockholm Institute for Peace 
Research). In Figuur 17 is die VSA blou gekleur, die Sowjetunie rooi, Suid-Afrika oranje 
en die ANC groen (Suid-Afrika en die ANC is vergroot ter wille van duidelikheid). 


Figuur 17. Die internasionale wapenhandelnetwerk (1948-1989) 

Hier kan gesien word dat veral twee groeperings vorm: rondom die VSA, en 
rondom die Sowjetunie. Die wapenhandelnetwerk stel dus `n duidelike Koueoorlogse 
digotomie voor, met Suid-Afrika in die VSA-kamp en die ANC in die kamp van die 
Sowjetunie. Dié uitleg is gedoen met behulp van Fruchterman en Reingold (1991) se 
kraggebaseerde uitlegalgoritme, en 'n mens sou groeperings duideliker kon voorstel met 
behulp van OpenOrd (Martin, Brown, Klavans & Boyack 2011), soos in die volgende 
afdeling bespreek word. 


5.6 Uidegalgoritmes 


Verskeie uitlegalgoritmes is reeds binne die netwerkteorie ontwikkel om komplekse 
sisteme op `n sinvolle wyse te kan voorstel sodat patrone van interaksies ontdek kan word. 
Die gewildste hiervan vir akademiese ondersoek is kraggebaseerde uitlegalgoritmes, wat 
die sisteem of netwerk as `n fisiese sisteem benader en skakels as kragte hanteer wat 
entiteite aantrek/afstoot totdat `n toestand van ewewig bereik word (Hu 201 1:40; Van 
Steen 2010:47-49; Merico, Gfeller & Bader 2009:922; Gaertler & Wagner 2007:117; 
Suderman & Hallett 2007:2654). Christakis en Fowler (2007) het byvoorbeeld Kamada 
en Kawai (1989) se uitlegalgoritme benut in hul studie van die verspreiding van vetsug, 
soos ook Vicarelli, De Benedictis, Nenci, Santoni en Tajoli (2013) in hul bestudering van 
wéreldhandelsnetwerke. Die voordeel van dié algoritmes is dat gesien kan word watter 
entiteite sentraal binne ’n netwerk funksioneer. Kyk byvoorbeeld weer na die netwerk 
wat die internasionale wapenhandelnetwerk voorstel: die VSA en die Sowjetunie was 
natuurlik van die belangrikste rolspelers in dié industrie gedurende die Koueoorlog, en 
hul sentrale posisies kan deur die grafiese voorstelling van die netwerk uitgelig word. 
Hierteenoor was die ANC slegs aan die ontvangkant van wapentransaksies, met geen 
industrie van sy eie nie, wat visueel uitgebeeld word deur `n periferale posisie. 
Grootdata stel nuwe eise aan beide navorsers en rekenaarprogrammatuur, veral 
aangesien ontledingsmetodes wat op `n klein skaal toegepas kan word dikwels nie op 
'n groot skaal werk nie (Fan, Han & Liu 2014:13-16). `n Voorbeeld is Fruchterman en 
Reingold se kraggebaseerde uitlegalgoritme soos hierbo gebruik is. Alhoewel dit baie 
bruikbaar is vir die visualisering van netwerke met `n paar honderd entiteite, kan dit nie 
groot netwerke met tienduisende of miljoene entiteite en hul skakels hanteer nie (Hu 
2011:38; Martin et al. 2011:2). Verder kan dit ook nie groeperings duidelik uitlig nie, 
wat beteken dat aanwending beperk is tot die identifisering van sentrale en periferale 
rolspelers. Om hierdie redes is verbeterde uitlegalgoritmes wat spesifiek met groter 


datastelle kan omgaan deur onder andere Hu (2011) en Martin et al. (2011) voorgestel. 

Hu se kraggebaseerde uitlegalgoritme volg in die voetspore van Eades, Kamada en Kawai, 
en Fruchterman en Reingold, maar stel `n vinniger berekening voor (wat `n soortgelyke 
resultaat oplewer binne `n baie korter tyd en met inagname van `n baie groter hoeveelheid 
entiteite). OpenOrd volg ook in die voetspore van spesifiek Fruchterman en Reingold, 
maar is ontwikkel om visualiserings van netwerke met meer as 100 000 entiteite (Martin 
et al. 2011:2) te behartig, en kan soos Hu se uitlegalgoritme ook aangewend word om 
die sentrale rolspelers in `n groot netwerk te identifiseer. Figuur 18 demonstreer weer 
die internasionale wapenhandelnetwerk, waar A) deur middel van die Fruchterman en 
Reingold uidegalgoritme voorgestel word, B) deur middel van Hu, en C) deur middel 
van OpenOrd. 


Figuur 18. `n Vergelyking van uitlegalgoritmes 

Hier kan gesien word dat alhoewel die uitlegte beduidend verskil, dieselfde 
rolspelers altyd onderskeidelik binne die kern of op die periferie van die netwerk 
geposisioneer word. Vir `n netwerk van hierdie grootte ondervind Fruchterman en 
Reingold se uitlegalgoritme nie probleme nie (daar is slegs 201 lande en 1 390 skakels 
hierby betrokke), maar wanneer groter netwerke ter sprake is, kan die visualisering van 
die netwerk ure neem. 

OpenOrd het die vermoë om sê gestel te word dat dit groeperings duideliker 
kan uitlig. Neem as voorbeeld weer die internasionale wapenhandelnetwerk, wat in 


Figuur 19 voorgestel word op sodanige wyse dat die groeperings beklemtoon word. 


Figuur 19. Groeperings in die internasionale wapenhandelnetwerk 

Die oos/wes digotomie is nou nég duideliker sigbaar, met Suid-Afrika weer eens 
duidelik in die kamp van die VSA, terwyl die ANC nóg duideliker in die groepering 
rondom die Sowjetunie geplaas word. Dié funksie van OpenOrd skep verdere 
ontdekkingsmoontlikhede as wat met Fruchterman en Reingold of Hu die geval is. 

Neem byvoorbeeld die voorstelling van die Afrikaanse filmindustrie in 
Figuur 20: André Odendaal se films is in oranje, Bromley Cawood in blou, Darrell 
Roodt in seegroen, Katinka Heyns in groen, Koos Roets in geel, Paul Eilers in pienk, 
Regardt van der Bergh in pers, Stefan Niewoudt in kakie, en Willie Esterhuizen in 
rooi. Wanneer `n OpenOrd uitlegalgoritme gebruik word, word films saam gegroepeer 
waaraan baie van dieselfde mense gewerk het. 

Die groeperings wys dat dieselfde mense by hierdie films betrokke was, en dit is 
opvallend dat daar `n groepering ontstaan tussen die Willie Esterhuizen-films wat hier 
in rooi aangedui is (Vaatjie sien sy gat, Lipstiek Dipstiek, Stoute Boudjies, Molly en Wors, 
en Poena is Koning), asook tussen die films wat deur Bromley Cawood geregisseer is en 
hier in blou aangedui is (Susanna van Biljon en Egoli). Hierdie groeperings dui daarop 
dat sommige rolprentmakers gereeld van dieselfde akteurs gebruikmaak, veral in die 
geval van Willie Esterhuizen en Bromley Cawood. So ’n visuele voorstelling kan die 
navorser lei om dieper na sy onderwerp te kyk: Wie figureer in die verskillende films van 
’n filmmaker? Die grafiek in Figuur 21 stel byvoorbeeld die filmakteurnetwerk in Willie 
Esterhuizen se films voor, met akteurs wat in vier van sy films gespeel het in rooi, dié wat 
in drie gespeel ber in pienk, en dié wat in twee gespeel het in groen. 

Lizz Meiring, Carien Botha, Gerhard Odendaal en Pumla Ndlazi is hiervolgens 
die akteurs wat tot die grootste mate daarvoor verantwoordelik is dar Willie Esterhuizen 
se films `n duidelik identifiseerbare groepering in die Afrikaanse filmnetwerk vorm. 

OpenOrd is ontwikkel om parallel oor verskillende verwerkers gebruik te word, 
'n beginsel wat onderliggend is aan Hadoop en MapReduce en een van die oplossings 
vir die grootdataprobleem verteenwoordig (sien Hoofstuk 6). Sodoende kan groter 
verwerkingskrag aangewend word as wat `n enkele verwerker kan lewer, wat beteken dat 


nóg groter netwerke visueel voorgestel kan word, en boonop binne `n beter tydsraamwerk. 

Figuur 20. Die hedendaagse Afrikaanse filmindustrie 

Kraggebaseerde uitlegte is natuurlik nie die enigste manier om `n netwerk voor 
te stel nie, en ander uidegte kan ook aangewend word om `n netwerk voor te stel wat 
ander inligting oordra. In Senekal (2014:103) word gebruikgemaak van `n sirkeluitleg 
om die skakels tussen persone wat betrokke was by die verregse Vaaldam-komplot uit 
te lig, juis omdat `n kraggebaseerde uitleg nie geskik was om die nodige inligting oor 
te dra nie. So kan die navorser byvoorbeeld ook `n dubbelsirkel-uitleg aanwend om die 
belangrikste rolspelers in `n groot netwerk uit te lig. Die grafiek in Figuur 22 dui die 
hedendaagse Afrikaanse poësiesisteem, soos bespreek in Senekal (2013; 2014) aan. Die 
aktiefste rolspelers (Joan Hambidge, Bernard Odendaal, Protea Boekhuis en www.litnet. 


co.za) word aan die buitekant aangedui. 


Figuur 22. Die hedendaagse Afrikaanse poësiesisteem in `n dubbelsirkel-uitleg 


Let op die verskillende kleure: Groen dui in hierdie geval op mense (digters 
sowel as kritici en letterkundiges), blou op uitgewerye, en rooi op publikasieplatforms. 
Deur verskillende kleure toe te wys aan verskillende soorte entiteite kan uitlegte ook 


verhelder word om makliker te sien hoe `n netwerk geskakel is. In hierdie geval is die 

netwerk te groot om die titels van entiteite op die bladsy voor te stel, maar vir die 


navorser wat besig is om met sy datastel om te gaan, is dit natuurlik nie `n probleem nie. 


5.7 Navorsing oor netwerke binne die geesteswetenskappe 


Veral binne die geesteswetenskappe beskik die netwerkteorie oor die potensiaal om brie 
tussen dissiplines te bou. Die teorie het immers gedeeltelik ontwikkel as gevolg van die 
insigte van antropoloë soos Kurt Lewin (1951) en Alex Bavelas (1948), en sosioloë soos 
Jacob Moreno (1934), Stanley Milgram (1967) en Mark Granovetter (1973). Selfs die 
fisikus Duncan Watts beskou homself tans as `n sosioloog. 

Veral binne die sosiologie en antropologie is die aantal studies wat reeds met 
behulp van SNA onderneem is te veel om te lys. Een interessante studie wat wel 
uitgesonder kan word, is die genoemde studie van Christakis en Fowler (2007) wat 
ondersoek ingestel het na die verspreiding van vetsug oor sosiale netwerke. Dié is `n 
oorlangse studie wat 32 jaar se data ondersoek het, en bevind het dat vetsug as ‘t ware 
“aansteeklik is in die sin dat mense gewigsprobleme ontwikkel wanneer ander mense in 
hul sosiale netwerke gewigsprobleme ontwikkel. In `n latere boek (2010) vat die outeurs 
hul verskeie navorsingsprojekte saam en dui daarop dat ook geluk, depressie, selfmoord 
en om op te hou rook oor sosiale netwerke versprei.” 

Rakende taal self is daar reeds `n verskeidenheid studies gepubliseer oor die 
struktuur van Engels as komplekse netwerk* (Beckner et al. 2009; Ferrer i Cancho & 
Solé 2001; Dorogovtsev & Mendes 2001; Masucci & Rodgers 2006; Smith, Brighton & 
Kirby 2003; Motter et al. 2002; Solé, Corominas-Murtra, Valverde & Steels 2010). 
Hierdie studies ondersoek die verbande tussen woorde in `n taal, hetsy semanties of 
sintakties, soos hierbo met betrekking tot “Die stem” geillustreer is. `n Soortgelyke 


studie is nog nie in Afrikaans onderneem nie. 


42 Veral die versug-studie het berug geword, en William Shatner se karakter Denny Crane 
op die televisieprogram Boston Legal het gedreig om sy oorgewig assistent af te dank as 
gevolg van die gesondheidsrisiko wat sy vir hom ingehou het, terwyl Jay Leno die studie 
as 'n grap gebruik het op The Tonight Show (Barabasi 2011:232). Naas Milgram se klein- 
wéreld-studie is dié dus ook ’n wetenskaplike studie wat die wéreld van populére diskoers 
betree het. 


43 Hierdie studies is wel binne fisika onderneem, maar die onderwerp val duidelik binne 
die geesteswetenskappe. Soos voorheen genoem is dié tendens juis ’n probleem, aangesien 
die geesteswetenskappe opsy geskuif word deur die fisika in die bestudering van die 
menslike beweegruimte. 

In die letterkunde is SNA toegepas binne die veld- en sisteemteorie (De Noo 
1991, 1993, 2003; Senekal 2013, 2014), en Amancio, Oliveira en Costa (2012) het ook 
netwerkberekenings gebruik om literêre bewegings tussen 1590 en 1922 te identifiseer. 
Jockers (2013) gebruik Gephi om ondersoek in te stel na hoe literêre invloed versprei. 
'n Ander noemenswaardige studie is dié van Park, Kim, Hwang en Cho (2013), wat 
'n statistiese ontleding onderneem het om die hoofkarakters in `n aantal tekste te 
identifiseer. Ook is daar `n verskeidenheid studies oor die sosiale netwerke van karakters 
in literêre werke, onder andere dié van Shakespeare, gedoen (Stiller, Nettle & Dunbar 
2003; Stiller & Hudson 2005). In Afrikaans is die familiebande van karakters in Etienne 
van Heerden se Toorberg al sê ondersoek (Senekal 2013). 

In die geskiedenis is Padgett en Ansell (1993) se studie van sosiale netwerke 
en die Medici familie in die 16% eeu veral van belang. `n Mens sou ook die wye 
verskeidenheid studies van terroristenetwerke onder geskiedenis of politieke wetenskap 
kon tel, byvoorbeeld Krebs (2002), Rodriguez (2005), Koschade (2007), Henke (2009), 
Aghakhani, Dawoud, Alban en Rokne (2011), en Wiil, Gniadek, en Memon (2011). 
In `n Suid-Afrikaanse opset ondersoek Senekal (2014c) die verregse Vaaldam-komplot, 
en stel voor dat ’n mens die Boeremag, sowel as Islamitiese terroriste, se netwerke sê sou 
kon ondersoek (laasgenoemde is ook belangrik in `n Suid-Afrikaanse konteks). 

Ook in antieke kultuurstudies is die netwerkteorie reeds toegepas, byvoorbeeld 
deur Alexander en Danowski (1990), Malkin (2011), Malkin, Constantakopoulou 
en Panagopoulou (2011), Cline (2012) en Broekaert (2013). Cline is veral `n 
interessante figuur omdat sy vir `n lang tyd ná 11 September 2001 in die militêre 
intelligensiegemeenskap gewerk het voor sy teruggekeer het na die akademie, en toe 
die netwerkteorie binne antieke kultuurstudies begin toepas het. Weer eens dui haar 
loopbaan op hoe vervleg die netwerkteorie met militêre intelligensie is. 

Filmakteurnetwerke is ook al deur middel van die netwerkteorie ondersoek, en is 
sedert Watts en Strogatz (1998) byna `n klassieke toepassing daarvan. In die meeste van 
hierdie studies word die netwerke van akteurs ondersoek, en data kan enorme proporsies 
aanneem — in Guillaume en Latapy (2006) word `n internasionale filmakteurnetwerk 
van 392 340 akteurs en hul 15 038 083 onderlinge verbintenisse ondersoek. In Afrikaans 
stel Senekal en J.-A. Stemmet (2014) ondersoek in na die posisie van Jamie Uys in die 
Afrikaanse filmindustrie, en Senekal (2014a) ondersoek Pierre de Wet se medewerkers 
en posisie in die Afrikaanse rolprentbedryf. 

Ook in die opvoedkunde het netwerkontledings neerslag gevind; Badge, Saunders, 
en Cann (2012) gebruik byvoorbeeld Gephi om studente-interaksies te bestudeer. SNA 
vorm ook deel van RGK-studies. 


5.8 Gevolgtrekking 


'n Groot verskeidenheid netwerke kan met behulp van netwerkontleding voorgestel 
word, maar grafiese voorstellings is slegs `n hulpmiddel: die netwerkteorie is `n 
ontledingsinstrument én `n teoretiese raamwerk. `n Groot hoeveelheid navorsing het 
reeds aangetoon dat al vier soorte netwerke wat hierbo bespreek is strukturele kenmerke 
deel, wat beteken dat ontdekkings wat op een terrein gemaak word ook op ander 
dissiplines van toepassing is: aldus Strogatz (2004:256) het netwerke dieselfde skelet 
wanneer die vlees verwyder word. 

Die netwerkteorie is in `n sekere opsig `n bloedjong benadering, en daarom is 
daar heelwat verdere studie wat hiermee onderneem kan word. Dié benaderingswyse is 
by uitstek `n tegnologiese een wat sterk op visualiserings steun, is deeglik wetenskaplik 
bewys én het toepassingsmoontlikhede in die nie-akademiese leefwêreld (veral in militêre 
intelligensie) gevind. As benaderingswyse binne die teorie van komplekse sisteme en 
grootdata is dit ook ’n teoretiese raamwerk wat oor die afgelope dekade en `n half aan 
die voorpunt van die wetenskap gestaan het. Een nadeel van `n netwerkbenadering is 
dat die meeste programmatuur slegs met gestruktureerde data kan omgaan, wat beteken 
dat die verwerkingsfase van `n navorsingsprojek aansienlik vergroot word wanneer 


ongestruktureerde data in ’n gestruktureerde formaat omgeskakel moet word. 

Grooldala versameling, verwerking 
en ontleding 


6.1 Inleiding 


Die voorafgaande hoofstukke het `n middeweg gesoek vir die hantering van grootdata, 
onder andere deur die versamelingsproses binne die Inligtingsera te bespreek, die 
ontledingsproses deur groter ongestruktureerde datastelle te ondeed met behulp van 
kwalitatiewe rekenaarprogrammatuur, en deur met gestruktureerde datastelle binne 
die netwerkteorie om te gaan. Die huidige hoofstuk bespreek egter `n meer radikale 
grootdatabenadering, aangesien `n mens nie `n oorsig kan bied oor grootdata sonder 
om dié veld aan te raak nie. Deurgaans is `n poging aangewend om aan die een kant 
agtergrond te verskaf, en aan die ander kant haalbare inisiatiewe te bespreek: die navorser 
binne die geesteswetenskappe sal waarskynlik nie sommer nodig hê om petagreepdata 
deur parallelle verwerkers in reële tyd te verwerk nie, maar moet tog kennis neem van 
wat binne die veld van grootdata gebeur. 

Grootdataprogrammatuur wissel van peperduur na gratis. Die Apache Software 
Foundation verskaf oopbronprogrammatuur, hoofsaaklik by Yahoo!, Google, LinkedIn 
en Facebook ontwikkel, wat `n integrale deel van grootdatabestuur geword het. Dié 
programmatuur verg egter kundigheid, en in `n poging om programmatuur meer 
gebruikersvriendelik te maak het `n aantal private ondernemings oor die afgelope paar 
jaar hul eie soortgelyke produkte ontwikkel, en dié is gewoonlik baie duur. Die huidige 
hoofstuk verskaf slegs `n oorsig oor wat beskikbaar is en wat daarmee vermag kan word, 
en ons volg outeurs soos Chen, Mao, Zhang en Leung (2014), Kambatla et al. (2014) 
en Krishnan (2013) deur te fokus op oopbronprogrammatuur. 

Die komende bespreking kan verwarrend wees as gevolg van die kompleksiteit 
van grootdataprogrammatuur, en daarom is dit sinvol om eers na `n diagrammatiese 
voorstelling (Figuur 23) van tipiese grootdata-infrastruktuur, soos aangepas uit Ingersoll 
(2012:6), te kyk. 

Figuur 23. Grootdata infrastruktuur 


101 


Hoofstuk 6 


Dié kategorieë is egter nie onbeweeglik nie, en Solr kan byvoorbeeld beide 
databerging as soekfunksies vermag, terwyl R beide `n statistiese ontleding as `n visuali- 
sering kan doen. In die komende bespreking sal meer besonderhede oor sommige van 


hierdie programme verskaf word. 


6.2 Versameling 


Daar is altyd plek in die navorsingproses vir bogenoemde aktiewe en passiewe soek- 
strategieë, maar om groot datastelle van miljoene dokumente te versamel word `n 
geoutomatiseerde proses benodig. Hiervoor bestaan daar produkte soos Apache Nutch, 
wat sedert 2005 deur Doug Cutting en ander ontwikkel is. Nutch is ’n sogenaamde 
webkruiper wat die internet vir data deursoek, ontwerp is om op die Apache Hadoop 
platform te werk, en biljoene webwerwe kan indekseer (Mattmann & Zitting 
2011:162-163). Soos Hadoop is dit oopbronprogrammatuur, en kan dit inkoppel met 
Apache Tika en Solr (sien hieronder) om `n data-ontledingsstroom te vorm, maar Nutch 
kan ook self natuurlike taalverwerking (Natural Language Processing of NLP)* en data- 
ontginning behartig. Nutch kan dus aangewend word om astronomiese datastelle met 
behulp van die web te versamel (die tegniese aspekte van Nutch is onder andere in 2013 
deur Nioche bespreek). 

Wanneer groot datastelle versamel is, moet dit natuurlik geberg word met behulp 
van `n rekenaarprogram wat groot datastelle kan hanteer, aangesien programmatuur 
soos Microsoft Access en Excel tekortskiet. NoSQL (Not Only Standard Query 
Language) (die term is geskep deur Eric Evans van die Apache Foundation) is ontwikkel 
as oopbronprogrammatuur om verskeie datatipes te hanteer (Krishnan 2013:86-87), 
groter hoeveelhede data te stoor as wat met SQL en soortgelyke tegnologie moontlik is, 
en verteenwoordig tans die ‘kern’ van grootdataberging (Chen, Mao & Liu 2014:186). 
Cassandra is ook vir dié doel by Facebook ontwikkel, word gesien as `n vorm van NoSQL, 
en is deels gebaseer op Google se Big Table, wat `n soortgelyke databasis is (Krishnan 
2013:88-96; Chen et al. 2014:41). Facebook stoor gebruikersinligting soos foto's en 
boodskappe in Cassandra (Kambatla et al. 2014:2566), en dié program is ook in gebruik 
by Twitter. Apache stel sedert 2008 `n oopbron-weergawe van dié program beskikbaar. 

Apache HBase (Being Available and Same Everywhere) is `n skaalbare, verspreide 
databasis wat gestruktureerde data in groot tabelle kan berg — selfs tabelle met biljoene 


44 Natuurlike taalverwerking is `n veld binne rekenaarwetenskap wat ondersoek instel na hoe 
rekenaars met menslike taal kan omgaan, beide in die verstaan van taal en in die generering 


daarvan, byvoorbeeld sentiment-ontleding van boodskappe op Twitter. 

reëls en miljoene kolomme (Loukides 2010:5). Dit word geklassifiseer as `n NoSOL 
databasis en is ook gebaseer op Google se BigTable (Chen et al. 2014:16; Krishnan 
2013:74). 

HDFS (Hadoop Distributed File System) is `n verspreide léerstelsel wat 
dokumente van tot petagreepgroottes kan verwerk, en is ook een van die kerns van 
databerging in Hadoop (Krishnan 2013:54-60, 75; Chen et al. 2014:16). Al hierdie 
bergingsmetodes word gewoonlik saam aangewend om elkeen se swakpunte uit te skakel. 

’n Ander interessante manier om grootdata te stoor is die grafiekdatabasis. Dit is 
veral die gevolg van sosiale media en die hedendaagse wêreld se besef dar niks geisoleer 
is nie, en stoor data in `n vorm soortgelyk aan `n netwerk, met elke objek as `n nodus en 
'n skakel tussen verskillende verwante nodusse. Grafiekdatabasisprogrammatuur sluit in 
Neo4J, infiniteGraph, GraphDB, en AllegroGraph (Krishnan 2013:97), en kan gewoonlik 
ook datastelle van petagreepgroottes stoor en inligting blitsvinnig daaruit herwin. Neo4j 
is oopbronprogrammatuur en werk saam met die programmeringstaal Cypher. 


6.3 Verwerking 


Die verwerking van grootdatastelle sal geheueprobleme (en gevolglike lae spoed) vir 
'n rekenaar veroorsaak, en om hierdie probleem te oorkom is die Hadoop platform 
deur Doug Cutting en Mike Cafarella in samewerking met Yahoo! geskep (Chen et al. 
2014:16; Krishnan 2013:53; Mattmann & Zitting 2011:16). Sedert dit in 2006 vrygestel 
is maak dit deel uit van die gratis produkte wat deur die Apache Software Foundation 
gebied word, en word onder andere gebruik deur Yahoo! en Facebook (laasgenoemde 
beweer hul implementering van Hadoop kan 100 petagrepe se data verwerk (Chen et al. 
2014:17; Chen, Mao & Liu 2014:178)). Hadoop versprei data oor verskeie verwerkers 
en maak dit moontlik om `n groot hoeveelheid berekeninge sodoende te voltrek, en 
die verspreiding van data oor verskillende bedieners het die voordeel dat oorbodige 
duplisering data teen verlies beskerm.” Yahoo! gebruik tans 42 000 bedieners vir hierdie 
doel (Chen et al. 2014:17). Hadoop het reeds sê gewild geword dat daar verskeie 
alternatiewe Hadoops bestaan, soos Cloudera Hadoop. Kambatla et al. (2014:2567) 
skryf dat Hadoop binnekort betrokke sal wees by die helfte van die wêreld se data. 

Die Hadoop-platform word gebruik om verdere infrastruktuur op te bou, 
soos deur MapReduce en HDFS. Hadoop MapReduce is ’n sagteware-raamwerk vir 
die verspreide verwerking van groot datastelle. Dit is aanvanklik geskep deur Google, 


45 Die details van hoe die Hadoop platform werk, word bespreek in Krishnan (2013:54 e.v.) 
en Chen et al. (2014:16). 

en bestaan uit twee komponente, naamlik kartering en skeiding (laasgenoemde verdeel 
data in kleiner pakkies sodat dit oor verskeie verwerkers verwerk kan word). Sedert 
2012 is daar ook `n nuwe weergawe van MapReduce genaamd YARN (Krishnan 
2013:60-69; Chen et al. 2014:16). Apache ZooKeeper is `n hoëspoed produk vir 
verspreide verwerkings wat onder andere koërdinering vir die verskeie onderlinge 
produkte verskaf (Krishnan 2013:69-72), byvoorbeeld deur Hadoop met MapReduce, 
HDFS en HBase te laat skakel. Die programmeringstale Hive, Pig en Python, wat almal 
ook sterk met grootdatametodes geassosieer word, werk ook op Hadoop. Apache Hive 
is `n datapakhuisinfrastruktuur wat data-opsomming bied en ad hoc soektogte fasiliteer 
(dit is by Facebook ontwikkel) (Krishnan 2013:78-82), en Apache Pig (ontwikkel by 
Yahoo!) is `n hoëvlak datavloeitaal en uitvoeringsraamwerk vir parallelle verwerking 
(Krishnan 2013:72-74). Saam met Google se Sawzall en Microsoft se Scope verskaf 
dit ook `n meer gebruikersvriendelike koppelvlak met die res van die Hadoop-sisteem 
(Chen et al. 2014:46). Pig, Hive en Python is die bekendste programmeringstale in 
grootdata (Davenport (2014:132). 

Tot dusver is programmatuur genoem wat grootdata verkry en bestuur. Daar 
bestaan ook `n groot hoeveelheid programmatuur wat data-ontginning en teksontleding 
kan behartig, byvoorbeeld Apache Mahout, `n gradeerbare masjienleer- en data- 
ontginningsplatform (Krishnan 2013:54). Mahout kan trosontledings behartig waar 
soortgelyke dokumente op grond van hul inhoud saam gegroepeer word (Owen et al. 
2012:145 e.v). Krishnan (2013:240) skryf egter dat dit veral in hierdie fase is dat 
opgeleide datawetenskaplikes benodig word omdat hierdie ’n uiters komplekse proses 
is. Mahout word in detail bespreek in Owen et al. (2012). 

Apache Solr kan gebruik word vir teksontledings en om spesifieke soektogte 
na inligting te doen, maar soos Ingersoll (2012:7) aandui kan dit ook tot ’n beperkte 
mate vir databerging aangewend word, en bemiddel dit ook trosontledings (Grainger & 
Potter 2014:22). Solr word in detail bespreek in Grainger en Potter (2014). 

Apache Tika is in 2006 deur Jerome Charron en Chris Mattmann begin as deel 
van die uitgebreide Apache Nutch-projek (Mattmann & Zitting 2011:16). Tika kan 
teks onttrek vanuit gestruktureerde en ongestruktureerde dokumente, en kan dan dié 
inligting in `n gestruktureerde formaat berg. Mattmann en Zitting (2011) bespreek die 
gebruik van Tika vir teksontleding en data-ontginning in detail. 

R is `n ander welbekende oopbrondata-ontginning- en ontledingsprogram 
wat statistiese ontledings en visualisering kan behartig. Dié program het reeds bykans 
die standaard in statistiese ontledings geword en is ontwikkel deur Robert Gentleman 
en Ross Ihaka, wat die program op John Chambers se $ gebaseer het. Sedertdien het 

'n groot gemeenskap oopbronprogrammeerders bygedra tot die ontwikkeling van R, 
en daar bestaan tans meer as 5 000 toevoegings tot dié program, sowel as weergawes 
wat aangekoop kan word (en gevolglik meer gebruikersvriendelik is). R koppel 
met die hele Apache-infrastruktuur, maar is ook selfstandig, en kan ook skakel met 
ontledingsprogrammatuur soos Tableau. R word in detail bespreek in Zumel en Mount 
(2014), en is uniek in die opsig dat daar reeds doelgerigte handleidings geskryf is oor 
hoe dié program vir navorsingsdoeleindes binne die geesteswetenskappe aangewend kan 
word. Jockers (2014) verskaf `n praktiese gids tot die gebruik van hierdie program vir die 
literatuurstudie, en in die linguistiek fokus Baayen (2008) en Gries (2009) ook spesifiek 
op dié program. R vereis egter programmeringsvaardighede, maar Jockers, Baayen en 
Gries verskaf praktiese riglyne wat die beginner in staat stel om dié sleutelprogram te 


bemeester en die brug tussen letter- en/of taalkunde en datawetenskap oor te steek. 


6.4 Ontleding 


Ten einde groot hoeveelhede data te ontleed, moet rekenaarprogrammatuur uiteraard 
ingespan word, en die visualisering van data is `n belangrike komponent van grootdata- 
ontledings (Park & Leydesdorff 2013:756; Schaf 2013:9; Loukides 2010:7; Keim, 
Ou & Ma 2013). Die visualisering van data is absoluut noodsaaklik (Fox & Hendler 
2011:706) in die ontleding van komplekse datastelle, en dien die tweeledige doel van 
die fasilitering van ontledings en die visuele voorstelling van bevindings (Keim, Ou & 
Ma 2013:50; Agrawal et al. 2011:7). 

Visuele ontleding word gedefinieer as die wetenskap van analitiese redenering 
soos gefasiliteer deur interaktiewe visuele gebruikerskoppelvlakte (National Visualization 
and Analytics Center 2005:4). Wanneer ons iets verstaan, sê ons in Afrikaans of Engels: 
‘Ek sien wat jy bedoel of ‘I see what you mean’. Hierdie uitdrukking is `n manifestasie van 
die ingebore verband wat die mens lê tussen visie, visualisering, en ons redenasieprosesse 
(National Visualization and Analytics Center 2005:4; Jessop 2008:281). Programme 
wat spesialiseer in visualisering poog om bestaande denkprosesse te ondersteun (wat ook 
die geval is met netwerkontleding). Die hoofvoordeel van visualisering bo teks is dat dit 
begrip verbeter en daarom as ontdekkingsinstrument aangewend kan word in verskeie 
velde binne die geesteswetenskappe. 

Daar is vele visualiseringsprodukte op die mark. Kirschenbaum (2007:4) noem 
hoe TIBCO Spotfire, TextArc, en ander al met sukses aangewend is binne die letterkunde, 
terwyl Arhenikos (2009) verduidelik hoe visualisering deur middel van Prefuse kan help 
met die studie van filosofie. Jockers (2013:15) noem ook TactWeb, TAPoR, MONK, 
SEASR en DARIAH binne die letterkunde, en het ook bogenoemde gids tot die gebruik 

van R geskryf, wat ook tot visualiserings in staat is. Voyant en HyperPro is aanlyn 
teksontledingsprogramme wat deur Stefan Sinclair en Geoffrey Rockwell ontwikkel is 
as deel van die Hermeneuti.ca-projek, en voorbeelde van hoe eersgenoemde aangewend 
kan word in die Afrikaanse letterkunde word aangetoon in Senekal (2012a). 

Volgens Lima (2011:12) het die aard van visualiserings verander as gevolg 
van die huidige wetenskaplike paradigma asook grootdata se klem op omvattendheid. 
Volgens hom is ouer vorme van visualisering ingebed in die wetenskap se reduksionistiese 
benadering van vroeér, en visualiserings breek dus ook datastelle af om op hierdie 
manier sin te maak daarvan. In die huidige paradigma, met die klem op omvattendheid, 
kompleksiteit en samehang, is visualiserings eerder daarop gemik om verhoudinge, 
asook die datastel as geheel, te visualiseer om sodoende die huidige wetenskap se klem 
te versinnebeeld. 

Een van die programme wat die voortou neem in die visuele ontleding van 
grootdatastelle is Tableau. Dié program is ook ontwikkel in samewerking met die VSA 
se verdedigingsindustrie, maar het `n verskeidenheid toepassings in die besigheidsektor 
gevind. eBay gebruik dié program om die toepaslikheid van soekresultate te ontleed 
(Chen & Zhang 2014:321), en so ook Apple, Google, Microsoft, Walmart, Ferrari, 
Barclays, Coca-Cola, Toyota, Dell, Vertx, en vele meer. Tableau integreer met Hadoop, 
Access, Microsoft Excel, Actian Vectorwise, R, FireBird, Claudera Hadoop, Oracle, 
Splunk en die meeste ander grootdatabergingsinfrastrukture. Neem byvoorbeeld die 
visualisering van N.P. van Wyk Louw se loopbaan in terme van gepubliseerde werke in 
Figuur 24, wat met behulp van Tableau gedoen is en gegrond is op die reeds genoemde 
datastel uit Senekal en Van Aswegen (1980, 1981) en Senekal en Engelbrecht (1984). 

Daar is baie inligting in hierdie beeld vervat. Eerstens kan ons in die 
sektordiagramme onder sien dat die meerderheid van N.P. van Wyk Louw se publikasies 
in dié datastel dramas was (56%), en dat die meerderheid resensies oor sy werk ook 
gehandel het oor sy dramas (56,04%), maar dat daar relatief meer oor sy poésie geskryf 
is as sy prosa: 32% van sy publikasies is poésie, maar 39,01% van resensies oor sy werk 
handel oor sy poésie. Die groot visualisering dui op wanneer hy werke gepubliseer het, 
en hier kan gesien word dat sy eerste werk poésie was (Alleenspraak 1935), en sy laaste 
in die datastel `n drama (Die val van `n regvaardige man 1976). Die horisontale as stel 
datums voor, en die vertikale as en die grootte van simbole die aantal resensies wat oor `n 
werk gepubliseer is — hier kan duidelik gesien word dat Raka (1941) sy werk is waaroor 
die meeste kritici geskryf het. Sy werk waaroor die tweede meeste kritici geskryf het, is 
Germanicus (1956), en saam met die feit dat die meeste resensies oor sy dramas gehandel 
het, moet hierdie as `n belangrike teks beskou word. In Figuur 25 kan daar gekyk word 
na die breër geheel van watter Afrikaanse outeurs die meeste resensies oor geskryf is. 

Germanicus het saam met sy ander dramas daartoe bygedra dat N.P. van Wyk 
Louw in dié datastel die dramaturg is waaroor die grootste aantal resensies handel. 
Afgesien van netwerkontledings is dit waarna Lima (2011:12) verwys as hy skryf dat 
visualiserings konteks en verhoudinge beklemtoon. In Figuur 24 is N.P. van Wyk Louw 
se werke voorgestel in verhouding tot al sy ander werke in die datastel (beide deur die 
geheelbeeld as deur die twee sektordiagramme), en programmatuur soos Tableau stel `n 
mens in staat om die breër geheel te verken soos in Figuur 25. Verdere verkenning word 
in Figuur 26 gedemonstreer en beantwoord die vraag: Wat is die publikasiepatrone van 
die outeurs waaroor die meeste resensies geskryf is? 


Die loopbane van Brink, Louw en Eybers 
Outeur 

34.38% 13.04% EI poësie 

65.63% 100.00% 56.52% 
30.43% 


Figuur 26. Brink, Eybers en Louw se publikasiepatrone 


Hier kan gesien word dat beide Louw en Eybers lang loopbane gevolg het 
waarin hulle konstant elke paar jaar `n boek gepubliseer het, in teenstelling met Brink, 
wat skielik in die laat vyftigerjare op die literêre toneel verskyn en vinnig `n groot aantal 
werke publiseer. Dié skrywers se oeuvres is ook onder op die grafiek opgesom, waar 


aangetoon word dat Louw die mees veelsydige skrywer van dié drie was, en Eybers die 

minste. Hierdie gegewe is natuurlik nie nuus vir ’n kenner nie, maar die punt is dat die 
visualisering `n mens in staat stel om `n maklik verstaanbare opsomming van die data te 
bied. Ons wonder egter of `n kenner die opkoms van die prosa as die dominante genre 


in Afrikaans sê duidelik sou kon stel soos in Figuur 27. 

Figuur 27. Die opkoms van die prosa 


Hier kan gesien word hoe die gemiddelde aantal prosawerke (met stippellyne 
aangedui) wat gepubliseer is jaarliks sedert 1916 oor die ter sake tydperk (vinniger as 
die ander genres) toegeneem het, en dat die aandag wat kritici aan werke gegee het nóg 
vinniger toegeneem het vir die prosa. Deur die bykans 80 jaar hier ondersoek het die 
prosa sigself duidelik gevestig as die dominante genre in die Afrikaanse literêre diskoers 
én in die Afrikaanse literêre publikasie-industrie. Hierdie gegewe is iets wat moeilik is 
om met behulp van ’n ander formaat op `n enkele bladsy weer te gee. 

'n Vorm van visualisering wat onlangs belangriker geword het as gevolg van 
globalisasie is geografiese visualisering. In die hedendaagse wêreld het nasionale grense 
vervaag: maatskappye kompeteer internasionaal, inligting versprei oor landsgrense 

deur middel van sosiale media en die web, kriminele en terreurnetwerke het ook 
geglobaliseer, en in die akademie het dit ook al hoe belangriker geword om deel te neem 
aan die internasionale diskoers binne `n gegewe veld. Globalisasie raak elke aspek van 
die wetenskap; reeds in 1987 het Senekal (1987:169) die volgende opgemerk rakende 


die Afrikaanse literêre sisteem: 


Afrikaanse literêre handelinge bestaan nie in isolasie nie, maar is ten nouste verweef met 
die internasionale wêreld en sy denke — waarmee dit inderdaad selfs elektronies verbind 
is. Dit is vandag baie duideliker sê as in vorige dekades en toe reeds, van die begin van 
die Afrikaanse literatuur af, was daar baie sterk import van ander literature na Afrikaans, 


uit sowel Westerse as uit Afrikatradisies. 


Dié stelling dateer uit `n era kort voor die algemene gebruik van die internet 
en die web; vandag is die skakeling met die res van die wêreld van nóg groter belang. 
Om hierdie rede het geografie ook `n belangrike plek in die visualisering van data, en 
ook in verskeie dissiplines. Die grafiek in Figuur 28 dui aan waar wapens bekom is wat 
aangewend is tydens die oorlog in Angola vanaf 1975 tot 1988.% 


Die verskaffers van wapens aan Suid-Africa en UNITA (aantal transaksies) 1975-1988 


2 ror: Kai 

Die verskaffers van wapens aandie MPLA, Kuba en die ANC (aantal transaksies) 1975-1988 

4 


Figuur 28. Wapenverskaffers tydens die oorlog in Angola 1975-1988 


46 Data verskry vanaf die Stockholm Institute for Peace Research (SIPRI). 

In hierdie visualisering kan die Koueoorlogse digotomie duidelik gesien word: 
aan die een kant word Suid-Afrika, UNITA (Unido Nacional para a Independência 
Total de Angola) en FNLA (Frente de Libertação de Angola) van wapens voorsien 
deur oorwegend Westerse lande soos die VSA, Frankryk en VK, terwyl die MPLA 
(Movimento Popular de Libertação de Angola), Kuba en die ANC se grootste aantal 
wapentransaksies met die Sowjetunie is. Daar is egter ook uitsonderings te bespeur: die 
VSA, VK, Frankryk en ander Westerse lande het 66k wapens aan die Kommunistiese 
kant voorsien, maar tot `n mindere mate. Só ’n visualisering is makliker om te verstaan 
as `n eenvoudige tabel, en laat nie alleen die navorser toe om sy bevindinge duideliker 
oor te dra nie, maar ook om sy data beter te verken — `n mens kan ook afboor na `n 
enkele land om in meer detail te sien watter wapensisteme betrokke was by ’n enkele 


transaksie. 


6.5 Gevolgtrekking 


Hierdie hoofstuk het `n kort oorsig gebied van die rekenaarprogrammatuur wat beskik- 
baar is en aangewend word in die versameling, verwerking, berging en ontleding van 
grootdata. Die goeie nuus is dat rekenaarprogrammatuur in die toekoms toenemend 
gebruikersvriendelik sal word; Actian se benadering word verwoord as “big data for the 
rest of us”. Hul oogmerk is om meer gebruikersvriendelike programmatuur te ontwerp 
om die tekort aan datawetenskaplikes die hoof te bied, die leek toe te laat om om te gaan 
met sy data, en grootdata-ontledings bekostigbaar beskikbaar te stel. Tableau behoort 
ook in dieselfde sin genoem te word, aangesien hul program bekostigbaar (selfs gratis vir 
studente) en uiters gebruikersvriendelik is. Die toekoms van grootdata-ontledings lyk 
dus heel rooskleurig. 

Rekenaarprogrammatuur wat spesifiek vir die ontleding van grootdata geskep 
is sluit in IBM InfoSphere BigInsights, Kognitio, Ayasdi, SAS Data Integration Studio, 
Tableau en Actian. Rekenaarprogrammatuur wat binne die veld van militêre intelligensie 
ontwikkel is en spesifiek toegespits is op grootdata sluit in Starlight VIS en Palantir, 


maar natuurlik het hierdie programmatuur ook toepassings buite militére intelligensie. 

Inligtingstegnologie is heelwat dieper ingegrawe binne die navorsingskonteks as wat in 
hierdie boek bespreek kon word: woordverwerkingsprogramme soos Microsoft Word, 
sowel as Microsoft Powerpoint as medium vir die verspreiding van bevindinge, is `n 
alledaagse realiteit. Selfs hierdie programme word selde optimaal benut: min navorsers 
gebruik byvoorbeeld Microsoft Word se elektroniese inhoudsopgawe- of bibliografiese 
verwysingsfunksies, en daar bestaan nog vele ander hulpmiddels wat die navorser se taak 
kan bespoedig en vergemaklik, soos deur Raubenheimer (2012) uiteengesit. Hierdie 
boek maak geen bewering dat dit omvattend kan wees nie: dit verskaf bloot `n oorsig oor 
wat tans met inligtingstegnologie in die wetenskap gedoen word. 

’n Tema wat 'n mens gereeld in die gebruik van data en inligtingstegnologie hoor, 
is verwysings na netwerke. Neo4j, Gephi, Sentinel Visualizer, Ayasdi, Palantir en NVivo 
(waar temas as nodusse gekodeer word), benut almal die konsep van `n netwerk. Dit is 
nie toevallig nie: die hedendaagse wêreld se interafhanklikheid, en die opkoms van die 
web, internet en sosiale media, het `n groter besef van die belangrikheid van konneksies 
tuisgebring wat ook neerslag vind in die wetenskap. Steven Strogatz (2004:230) skryf dat 
die wetenskap self die tydsgees reflekteer. Ons leef in `n wêreld waar konneksies hoogty 
vier, en die wetenskap oor die algemeen gee al hoe meer rekenskap van die verhoudinge 
waarbinne `n fenomeen ingebed is. Datawetenskap en grootdata is deel van in hierdie 
besef, en hierdie boek het `n oorsig probeer verskaf oor hoe inligtingstegnologie nie 
alleen onderliggend is aan die hedendaagse wetenskaplike paradigma nie, maar ook hoe 
dit die wetenskap beinvloed. 

’n Ander tema wat 'n mens deurgaans raakloop is die betrokkenheid van die VSA 
se militêre intelligensie by die ontwikkeling en toepassing van inligtingstegnologie. Van 
die ontwikkeling van die eerste digitale rekenaars (Colossus en ENIAC), die skepping 
van die internet deur DARPA, die optekening van grootdata deur die NSA en CIA, 
netwerkontledings met behulp van i2 Analyst Notebook, Sentinel Visualizer, Palantir en 
Starlight VIS, tot visualiseringstegnologie soos Tableau, het militére intelligensie altyd 
'n belang in die ontwikkeling van inligtingstegnologie. Senekal (2012:473) skryf dat 
“militére intelligensie aan die voorpunt van tegnologiese ontwikkeling [staan] wat betref 
inligtingsbestuur, en aangesien die akademiese navorser ook gekonfronteer word met die 
data-wolkbreuk, is die lesse wat in militére intelligensie geleer word, bruikbaar vir die 

akademie”. Hierdie boek het dan ook aangetoon hoe hierdie tegnologiese hulpmiddelle 
binne die navorsingskonteks met vrug aangewend kan word. 

Die internet beskik oor vele hulpmiddels wat die opsporing van inligting kan 
bespoedig, of dit nou akademiese studies, gesprekke op sosiale media of grootdatastelle 
is wat die navorser benodig. Die internet is `n onuitputbare bron van inligting, en `n 
goeie riglyn om te volg is om dit te benader met die wete dat as die navorser iets benodig, 
die kanse goed is dat dit wel deur die internet beskikbaar is — dit moet net gevind kan 
word. Die voorstelle wat hier gemaak is rakende soekstrategieë en webblaaie is egter geen 
plaasvervanger vir intuisie nie: hoe meer vertroud die navorser met die internet word, 
hoe meer sal sy intuisie hom na die regte bronmateriaal lei. Hierdie intuisie ontwikkel 
egter net met ondervinding. 

Rakende die ontleding van inligting; by geleentheid het `n vriend, `n meganiese 
ingenieur, aan een van die outeurs (Senekal) gesê dat hy eerder maande sal spandeer 
om ’n masjien te bou wat eentonige take kan outomatiseer, as wat hy daardie maande 
spandeer om die eentonige take self te doen. Dit is `n deurslaggewende benaderingswyse. 
'n Akademiese navorser spandeer jare om opgelei te word om sy werk te kan verrig, 
maar `n onnodige groot hoeveelheid tyd word spandeer om 'donkiewerk” te verrig — die 
saamstel van bibliografieë en inhoudsopgawes, die liassering van bronne, ensovoorts — 
en in `n grootdata-omgewing behoort dié eentonige take net toe te neem. Hierdie tyd 
kan meer vrugbaar spandeer word aan verdere navorsing en interpretasie, en daarom 
is dit sinvol om die programmatuur wat `n navorser tot sy beskikking het eers goed 
onder die knie te kry. Dit is beter om `n week te spandeer om `n program te verken 
en geen daadwerklike uitkomste te kan wys nie, as wat dit is om te glo dat daar nie 
tyd’ is nie, en aan te gaan sonder dat die navorser bewus is van die middele wat hy tot 
sy beskikking het. Hier is ook voorstelle gemaak in terme van ander programmatuur 
wat gebruik kan word; sommiges gratis (byvoorbeeld Qiqqa), en ander teen ’n koste 
(byvoorbeeld NVivo) — maar selfs wanneer rekenaarprogrammatuur kostes meebring is 
dit gewoonlik `n goeie belegging. 

Inligtingstegnologie verander voortdurend, en beter maniere word ontwikkel 
om dieselfde werk te verrig. Daarom is die belegging in infrastruktuur (in terme van 
tyd en geld) nie eenmalig nie; dit moet ten minste jaarliks opgedateer word. Senekal 
spandeer byvoorbeeld jaarliks duisende rande op rekenaarprogrammatuur en weke op 
navorsing oor nuwe tendense, terwyl Brokensha al breedvoerige navorsing onderneem 
het oor die gebruik van inligtingstegnologie vir veral onderwysdoeleindes. Let op die 


bronne in hierdie studie: daar is `n groot aantal bronne wat in 2014 en 2013 gepubliseer 

is, en 'n mens vergeet maklik dat fenomene soos Facebook — wat `n groot rol gespeel het 
in die ontwikkeling van grootdatametodes — eers in 2006 gestig is. Hadoop is eers sedert 
2006 deel van die grootdatawêreld, en die meeste grootdataprogrammatuur is maar oor 
die afgelope dekade ontwikkel. Die belegging in infrastruktuur werp wel vrugte af; deur 
bronmateriaal vinniger te kan opspoor, kan meer gelees word, wat beteken dat meer tyd 
beskikbaar is om nuwe terreine te ontdek en teoretiese raamwerke te ontgin, en deur 
nuwe rekenaarprogrammatuur te leer ken kan die navorser op ’n nuwe manier na sy 
onderwerp kyk. 

Veral Pirolli en Card (1999) se siening van die navorser as `n ‘inligtingsroofdier’ 
is `n bruikbare manier om na navorsing te kyk binne die huidige universitêre opset waar 
begrotings en tyd al hoe meer beperk word. Meer uitsette kan met `n kleiner tydinset 
gelewer word indien inligtingstegnologie doeltreffend aangewend word. Dit is ons hoop 
dat hierdie boek die verdere aanwending van inligtingstegnologie sal aanwakker sodat 
navorsingsuitsette van Suid-Afrikaanse universiteite beide kwalitatief as kwantitatief sal 
verhoog, en ook dat die gebruik van inligtingstegnologie tot nuwe insigte binne die Suid- 
Afrikaanse akademie sal lei. Watts (2011:266) se optimistiese woorde oor die gebruik 
van inligtingstegnologie binne die geesteswetenskappe is veral beduidend aangesien hy 


in fisika opgelei is, en `n sinvolle manier om hier af te sluit: 


[N]et soos die uitvinding van die teleskoop ’n rewolusie in die bestudering van die 
hemel teweeggebring het, so ook deur die onmeetbare meetbaar te maak, beskik die 
tegnologiese revolusie in mobiele-, web- en internetkommunikasie oor die potensiaal om 
ons begrip van onsself en ons interaksies te verander. Merton was reg; sosiale wetenskap 
het steeds nie sy Kepler gevind nie. Maar drie honderd jaar na Alexander Pope aangevoer 
het dat die studie van die mensdom nie in die hemel nie, maar in onsself moet wees, het 


ons uiteindelik ons teleskoop gevind. Laat die revolusie begin ...“” 


47 Outeurs se vertaling vanuit die oorspronklike Engels. 

Hierdie boek is toegespits op navorsers en doen verslag oor navorsing wat oor die 
afgelope paar jaar onderneem is om vas te stel hoe inligtingstegnologie aangewend 
is en kan word vir navorsingsdoeleindes binne die geesteswetenskappe, sowel as 
watter implikasies die gebruik van inligtingstegnologie vir die geesteswetenskappe 
inhou in die inligtingsera. Die beginsels, implikasies, probleme en geleenthede van 
inligtingstegnologie en die digitale revolusie word teen die agtergrond van groot- 
data bespreek, en word veral in verband gebring met die geesteswetenskappe in 
Suid-Afrika. 


Surfers van die Tsunami besin oor die groot verskuiwing wat in die afgelope paar dekades 
plaasgevind het in die wyse waarop inligting versamel, ontleed, aangebied en versprei word. 
Terwyl die nuwe tegnologie reeds in die natuurwetenskappe wyd gebruik word, staan die 
geesteswetenskappe volgens die outeurs nou eers aan die begin van 'n groot omwenteling ... 


Die boek bied 'n diepgaande oorsig van internasionale kennis en literatuur - metodes en 
voorbeelde van teksontginning word deeglik bespreek. 

